উদাত্ত ভাষণেৰে আছুৰ পৰা বিদায় ল’লে লুৰিণজ্যোতি গগৈয়ে - নিয়মীয়া বাৰ্তা\nউদাত্ত ভাষণেৰে আছুৰ পৰা বিদায় ল’লে লুৰিণজ্যোতি গগৈয়ে\nনিয়মীয়া বাৰ্তা, ২২ নৱেম্বৰঃ জাতীয়–জনগোষ্ঠীয় সংগঠনৰ প্রতিনিধিবর্গই সমৱেত হৈ ঐক্যবদ্ধ হোৱাৰ অংগীকাৰ লোৱা সদৌ অসম ছাত্র সন্থা (আছু)ৰ দুলীয়াজান অধিৱেশনৰ মুকলি সভাৰ মঞ্চতে উদ্ভৱ হ’ল অভাৱনীয় পৰিস্থিতিৰ৷ এক কথাত ক’বলৈ গ’লে শক্তি প্রদর্শনৰ স্থলীত পৰিণত হোৱা আছুৰ সপ্তদশ অধিৱেশনত সাধাৰণ সম্পাদক লুৰিণজ্যোতি গগৈয়ে কোনেও নভবা ধৰণে মুকলি মঞ্চতে সৃষ্টি কৰিলে এক আৱেগিক পৰিৱেশৰ৷\nমুকলি সভালৈ আমন্ত্রিত বিভিন্নজন অতিথিয়ে বক্তব্য ৰখাৰ পাছত এইবাৰ ভাষণৰ বাবে পাল পৰিছিল দীর্ঘদিন আছুক সন্মুখৰ পৰা নেতৃত্ব দিয়া মুখ্য উপদেষ্টা ড০ সমুজ্জ্বল ভট্টাচার্যৰ৷ কিন্তু ড০ ভট্টাচার্যই ভাষণ দিয়াৰ বাবে নির্দিষ্ট স্থানলৈ আগবঢ়াৰ সময়তে হঠাতে মাইক্র’ফোন হাতত লৈ সাধাৰণ সম্পাদক গগৈয়ে আৱেগিকভাৱে আছুৰ মঞ্চ ত্যাগ কৰাৰ কথা ঘোষণা কৰিলে৷ অনুষ্ঠিত প্রতিনিধি সভাত মুখ্য উপদেষ্টা ড০ ভট্টাচার্যক আছুৰ মঞ্চ ত্যাগ নকৰিবলৈ ৰাজ্যৰ বিভিন্ন প্রান্তৰ প্রতিনিধিবর্গই আহ্বান জনোৱাৰ ভিডিঅ’ ছ’চিয়েল মিডিয়াত ভাইৰেল হোৱাৰ বিষয়টোক লৈ চর্চা অব্যাহত থকাৰ মাজতে এইবাৰ সাধাৰণ সম্পাদক গগৈৰ আৱেগিক ভাষ্যই কার্যতঃ ছলাকটকী খেলপথাৰত সৃষ্টি কৰিলে আন এক পৰিৱেশৰ৷\nনিশা অনুষ্ঠিতব্য বিষয় বাছনি সভাৰ পূর্বে মুকলি সভাৰ মঞ্চতে সাধাৰণ সম্পাদক গগৈয়ে আছু ত্যাগৰ ঘোষণা কৰি কয়– ‘মই কেৱল যদি নিজৰ ভৱিষ্যতৰ কথা ভাবিলোঁ হয়, আছুৰ সভাপতি হ’ব গ’লোঁহেঁতেন৷ ৰাজনীতি কৰিব বিচাৰিলে জাতিটোক প্রতাৰণা কৰা, বিশ্বাসঘাতকতা কৰাসকলৰ দৰে সিদ্ধান্ত ল’লোঁহেঁতেন৷ জাতীয় দায়বদ্ধতাৰ চিন্তা লৈ জাতিৰ সংকটৰ সময়ত আদর্শৰ প্রাণ প্রতিষ্ঠা কৰিবৰ বাবেই আছু ত্যাগ কৰিলোঁ৷ নিজৰ বাবে নহয়, জাতিৰ বাবে আছু ত্যাগ কৰিলোঁ৷ মই মন–ন্তৰাত্মাক সুধি, জানি–বুজি বিবেকেৰে এই সিদ্ধান্ত লৈছোঁ৷ মই বাৰে বাৰে কৈ আহিছোঁ, এটা নির্দিষ্ট সময়ৰ বাবে সকলো নির্ধাৰিত হ’ব লাগে৷ বিশ্ববিদ্যালয়ত যিদৰে দুটা বছৰ স্নাতকোত্তৰ পাঠ্যক্রমৰ বাবে নির্ধাৰিত, পাঁচ বছৰ গৱেষণাৰ বাবে নির্ধাৰণ কৰি দিছে একেদৰে সকলোৰে এটা নির্ধাৰিত সময় থাকিব লাগে৷ এয়া বিজ্ঞানসন্মত কথা৷ নাটক আৰু কাৰচাজিৰ অন্ত পৰিব লাগে৷’\nতেওঁ আৰু কয় যে আছু ত্যাগত মোৰ একান্ত ব্যক্তিগত কথা নাই৷ বিজেপি–কংগ্রেছে মোক টিকট দিয়াৰ কথা কৈছে৷ মন্ত্রী–বিধায়ক হোৱাৰ বাসনা থাকিলে মই সেই সুবিধা ল’ব পাৰিলোঁহেঁতেন৷ কিন্তু মই ছাত্র সন্থাৰ পৰা গৈ যিসকলে প্রতাৰণাৰ দলিল ৰচনা কৰিছে, তেনে পৰিৱেশৰ অৱসানৰহে প্রচেষ্টা চলাইছোঁ৷ ক্রন্দনৰত আছুৰ সাধাৰণ সম্পাদক গগৈৰ এই ভাষ্যৰ পাছতে অধিৱেশনস্থলীত উপস্থিত ৰাইজ একপ্রকাৰ হতভম্ব হৈ পৰে৷ লক্ষণীয়ভাৱে ইয়াৰ মাজতে একাংশ ছাত্র–কর্মীয়ে আছুৰ সাধাৰণ সম্পাদকজনৰ সপক্ষত জিন্দাবাদ ধ্বনি দিয়াও পৰিলক্ষিত হয়৷\nঅভাৱনীয় পৰিস্থিতিৰ মাজতে সাধাৰণ সম্পাদক গগৈয়ে সমর্থকসহ মুকলি সভাৰ মঞ্চৰ পৰা বিষয় বাছনি সভা অনুষ্ঠিত হ’বলগীয়া নির্দিষ্ট স্থানলৈ আগবাঢ়ে৷ তেওঁৰ বাহনৰ পিছে পিছে সহস্রাধিক ছাত্র–কর্মীয়ে সমদল কৰি যোৱাও পৰিলক্ষিত হয়৷ ইফালে হঠাতে হোৱা এই ঘটনাৰ পাছত পুনৰ আৰম্ভ হয় মুকলি সভাৰ কার্যসূচী৷ দুলীয়াজান অধিৱেশনতে আছু ত্যাগ কৰাৰ কথা ঘোষণা কৰা ড০ ভট্টাচার্যয়ো ভাষণ ৰাখে৷ মুকলি সভাৰ মাজতে হঠাতে সাধাৰণ সম্পাদক গগৈয়ে আৱেগিক পৰিৱেশ সৃষ্টি কৰাৰ অন্তর্নিহিত উদ্দেশ্য মুখ্য উপদেষ্টা ড০ ভট্টাচার্যৰ কালিৰ প্রতিনিধি সভাৰ বক্তব্য বুলি ব্যাপক চর্চা হৈছে৷\nউল্লেখ্য যে দুলীয়াজানত সমগ্র নিশা প্রতিনিধি সভাৰ অন্তত ড০ ভট্টাচার্যই সংবাদ মাধ্যমৰ আগত কয় – ‘সদৌ অসম ছাত্র সন্থা মোৰ পৰিয়ালৰ দৰে৷ পৰিয়ালৰ সদস্যসকলৰ আগত মুকলিকৈ সকলো কথা কৈ দিছেছা৷ মই দুলীয়াজানলৈ অৱসৰ ল’বলৈ আহিছেছা৷ মই কিন্তু আগৰ পৰাই কৈ আহিছেছা যে শেষ নিশ্বাস থকালৈকে মই আছুৰ প্রতি সেৱা আগবঢ়াই যাম৷ কিন্তু প্রতিনিধি সভাৰ আৰম্ভণিৰ পৰা শেষলৈকে সমগ্র অসমৰ ভাতৃ, বন্ধু আৰু প্রতিনিধিসকলে তেওঁলোকৰ মত খুব স্পষ্ট ভাষাৰে প্রকাশ কৰিলে৷ প্রতিনিধিসকলৰ মতৰ প্রতি মই সন্মান জনাইছেছা৷ বিবেকৰ লগত কথা পাতিবলৈ মোক কিছু সময়ৰ প্রয়োজন হৈছে৷ কিছু সময় দিবলৈ মই অনুৰোধ জনাইছেছা৷ বিবেকৰ লগত কথা পাতিবলৈ মই সময় বিচাৰি অনুমতি বিচাৰিছোঁ৷’\nড০ সমুজ্জ্বল ভট্টাচার্যক লৈ চলি থকা শেহতীয়া আলোচনাৰ মাজতে কালি মাজনিশাৰ পৰা আৰম্ভ হৈছে বিষয় বাছনি সভা৷ এই সভাতে সদৌ অসম ছাত্র সন্থাৰ নতুন কেন্দ্রীয় কার্যনির্বাহক সমিতিখন গঠন কৰা হ’ব৷ আছুৰ পৰৱর্তী নেতা কোন হ’ব, তাক লৈ দুলীয়াজানৰ অধিৱেশনস্থলীত ব্যাপক উৎকণ্ঠাই বিৰাজ কৰিছে৷ এটা কথা ইতিমধ্যে নিশ্চিত হৈছে যে আছু এতিয়া দুটা শিবিৰত বিভক্ত হৈ পৰিছে৷ এটা শিবিৰ লুৰিণজ্যোতি গগৈৰ পক্ষত আৰু আনটো শিবিৰ ড০ সমুজ্জ্বল ভট্টাচার্যৰ পক্ষত৷ লুৰিণজ্যোতি গগৈয়ে মৰিগাঁৱৰ উৎপল শর্মাক পৰৱর্তী সভাপতি আৰু শিৱসাগৰৰ উদ্দীপজ্যোতি গগৈক সাধাৰণ সম্পাদক হিচাপে প্রক্ষেপ কৰাৰ বিপৰীতে ড০ সমুজ্জ্বল ভট্টাচার্যই বিশ্বনাথৰ প্রজ্ঞান ভূঞাক সভাপতি আৰু নলবাৰীৰ ভৱজিৎ বেজবৰুৱাক সাধাৰণ সম্পাদক হিচাপে প্রক্ষেপ কৰিছে৷\nপুৱালৈ চলিবলগীয়া এই বৈঠকৰ পাছতহে সংগঠনটোৰ পৰৱর্তী নেতৃত্ব কোনে ল’ব, সেয়া জানিব পৰা যাব৷ ইফালে বিষয় বাছনি সভাৰ পূর্বে দুলীয়াজানস্থিত অইল ইণ্ডিয়া লিমিটেডৰ গেষ্ট হাউছত লাহোৱাল সমষ্টিৰ বিধায়ক ঋতুপর্ণ বৰুৱা আৰু একাংশ প্রাক্তন আছু কর্মীয়ে অনানুষ্ঠানিক বৈঠকত মিলিত হোৱা বিষয়টোও চর্চালৈ আহিছে৷\n১৪০ কিঃমিঃ বেগেৰে বলিঙৰ লক্ষ্য মহম্মদ ছামিৰ\nবিপিএফৰ পিছত এইবাৰ অসম গণ পৰিষদলৈ কঠোৰ বার্তা বিজেপি নেতৃত্বৰ\nতৰুণ গগৈৰ শেষকৃত্যৰ স্থানক লৈ বিতৰ্ক, চৰকাৰে মাটি দিয়া-নিদিয়াক লৈ প্ৰদেশ কংগ্ৰেছৰ…\n“অসমৰ প্ৰথম মানুহ, যি মোক দম দিলেও মোৰ ভাল লাগে”- আৱেগিক হৈ এইদৰে…\nশান্তিৰ শ্লোগানেৰে ৰাজ্যত নতুন অধ্যায়ৰ সূচনা কৰিছিল গগৈয়ে\nঅন্তিমটো অডিঅ’ বার্তাঃ ‘ৰাইজৰ মৰম স্নেহ মোৰ ৰাজনৈতিক জীৱনৰ মূলমন্ত্র’\nতিতাবৰৰ প্ৰতি আছিল বিশেষ হেঁপাহ… সতীৰ্থ-সহযোগীৰ…\nমোদী চৰকাৰৰ পুনৰ ডিজিটেল ষ্ট্ৰাইক, নিষিদ্ধ কৰিলে ৪৩টা এপ,…\nগুৱাহাটীৰ ক’ত সম্পন্ন হ’ব তৰুণ গগৈৰ শেষকৃত্য? ড০…\n২৫ বছৰৰ পাছত পুনৰ একেলগে মাধুৰী-সঞ্জয়\nৰমকজমক সাজত তৰুণ গগৈ, ১৯৬৮ চনৰ এখন বিশেষ ফটো ভাইৰেল…\nতিতাবৰৰ প্ৰতি আছিল বিশেষ হেঁপাহ… সতীৰ্থ-সহযোগীৰ দৃষ্টিত তৰুণ গগৈ\nমোদী চৰকাৰৰ পুনৰ ডিজিটেল ষ্ট্ৰাইক, নিষিদ্ধ কৰিলে ৪৩টা এপ, আছে snack videoও\nগুৱাহাটীৰ ক’ত সম্পন্ন হ’ব তৰুণ গগৈৰ শেষকৃত্য? ড০ হিমন্ত বিশ্ব শৰ্মাই জনালে এই কথা…\nৰমকজমক সাজত তৰুণ গগৈ, ১৯৬৮ চনৰ এখন বিশেষ ফটো ভাইৰেল ছ’চিয়েল মিডিয়াত\nতৰুণ গগৈৰ শেষকৃত্যৰ স্থানক লৈ বিতৰ্ক, চৰকাৰে মাটি দিয়া-নিদিয়াক লৈ প্ৰদেশ কংগ্ৰেছৰ প্ৰশ্ন\nআজি লাচিত বৰফুকনৰ জন্মদিৱস, মুখ্যমন্ত্ৰী আৰু বিত্তমন্ত্ৰীৰ শ্ৰদ্ধাঞ্জলি\nকলকাতাত শোকাকূল পৰিবেশঃ অসম ভৱনত এ এছ এল ক্লাৱৰ অন্তিম শ্ৰদ্ধা নিবেদন\nআমচাং অভয়াৰণ্যত গঢ়ি উঠিছে অবৈধ বসতি\n“অসমৰ প্ৰথম মানুহ, যি মোক দম দিলেও মোৰ ভাল লাগে”- আৱেগিক হৈ এইদৰে ক’লে জুবিনে


মাধুৰী চট্টোপাধ্যায় - অসমীয়া ৱিকিপিডিয়া\n১৬ ডিচেম্বৰ, ১৯৩৯\nকলকাতা, বঙ্গ, ব্ৰিটিছ ভাৰত\n১৯ অক্টোবৰ, ২০১৩ (৭৩ বছৰ)\nমাধুৰী চট্টোপাধ্যায় (ইংৰাজী: Madhuri Chattopadhyay; ১৬ ডিচেম্বৰ ১৯৪০ – ১৯ অক্টোবৰ ২০১৩) এগৰাকী বঙালীভাষী ভাৰতীয় সঙ্গীত শিল্পী, যিয়ে ১৯৬০ৰ পৰা ১৯৮০ৰ দশকলৈ অসংখ্য জনপ্ৰিয় বাঙালী গীতত কণ্ঠদান কৰিছে। তেওঁ চলচ্চিত্ৰীয় গীত, গজল, আধুনিক গীত, শাস্ত্ৰীয় সঙ্গীত ভিত্তিক লঘু গীত, নজৰুল গীত, ৰবীন্দ্ৰ সঙ্গীত আদি বিভিন্ন স্তৰৰ সঙ্গীত ক্ষেত্ৰখনলৈ অৱদান আগবঢ়াইছে।\n3 বঙালী চলচ্চিত্ৰত কণ্ঠদান\nমাধুৰী চট্টোপাধ্যায়ৰ জন্ম ১৯৩৯ চনত কলকাতাৰ পাৰ্ক ষ্ট্ৰীটৰ এখন নাৰ্চিং হোমত হৈছিল আৰু সৰুকালচোৱা উত্তৰ কলকাতা বলোৰাম বসু ঘাট ৰোডত থকা মোমায়েকৰ ঘৰতে কটাইছিল। দেউতাক শিৱনাথ বন্দোপাধ্যায় এজন প্ৰখ্যাত কীৰ্তনীয়া (কীৰ্তন গায়ক) আছিল, যি তেওঁৰ মূল অনুপ্ৰেৰণা আছিল। সৰুৰে পৰা গীতৰ প্ৰতি আগ্ৰহ। চুঙা লগোৱা কলগানৰ গাড়ীৰ পিছেপিছে দৌৰি ফুৰে। ন-দহ বছৰৰ পৰা তেওঁ নাৰায়ণ বন্দোপাধ্যায়ৰ পৰা গীত শিকিছিল। বন্দীপুৰৰ নিবাসী নাৰায়ণ মুখোপাধ্যায়ে কলকাতালৈ গান শিকোৱাৰ উদ্দেশ্যে আহিছিল। তেওঁ মাধুৰীহঁতৰ ঘৰৰ একতলাত পেয়িং গেষ্ট হিচাপে থাকিছিল। অন্যান্য ল'ৰা-ছোৱালীবোৰক গীত শিকাই থকা সময়ত মাধুৰীয়ে দুৱাৰৰ কাষত ৰৈ চাই থাকে। তাকে দেখি মুখোপাধ্যায়ে তেওঁক গীত শিকোৱাৰ আগ্ৰহ প্ৰকাশ কৰিলে। এদিন মুখোপাধ্যায়ে ক'লে যে সকলো ধৰণৰ গানেই গাব পাৰিলেও কিন্তু শাস্ত্ৰীয় সঙ্গীত নিশিকিলে ভিত্তি তৈয়াৰ নহ'ব। আৰম্ভ হ'ল প্ৰথমে সুনীন সৰকাৰ আৰু তাৰ পিছত উমা দেৰ ওচৰত হিন্দুস্তানী শাস্ত্ৰীয় সঙ্গীতৰ তালিম। তেওঁ শীৰ্ষস্থানীয় শিল্পী ওস্তাদ কাৰামুল্লা খান আৰু পণ্ডিত হৰিহৰ শুক্লাজীৰ ওচৰত শিক্ষাগ্ৰহণ কৰিছিল। দেউতাৰ বাদেও তেওঁ প্ৰখ্যাত গায়ক ৰথীন ঘোষৰ পৰা কীৰ্তন শিকিছিল।\n১৯৫৫ চনত তেওঁ অল ইণ্ডিয়া ৰেডিঅ’ৰ অডিচনত অৱতীৰ্ণ হয় আৰু ১৪ বছৰ বয়সতে সঙ্গীতৰ যাত্ৰা আৰম্ভ কৰে। ১৯৫৯ত মেগাফোন কোম্পানীৰ পৰা পূজা এলবামত প্ৰথম ৰেকৰ্ড কৰাৰ প্ৰস্তাৱ লাভ কৰে। নচিকেতা ঘোষৰ পৰিচালনাত তেওঁৰ কণ্ঠৰ দুটা গীত বাণীবদ্ধ কৰা হয়- ‘অলি অমন কৰে নয়’ আৰু ‘তোমায় আমায় প্ৰথম দেখা’। মুক্তি পায়ে গীত দুটাই কিংবদন্তিৰ সৃষ্টি কৰিছিল আৰু বঙ্গৰ ৰোমান্তিক মানসত এক নিগাজী আসন লাভ কৰিবলৈ সক্ষম হৈছিল। প্ৰথম ডিস্কখনত তেওঁৰ নাম মাধুৰী বন্দোপাধ্যায় বুলি উল্লেখ হৈছিল।\nমাধুৰী চট্টোপাধ্যায়ক মেগাফোন কোম্পানীৰ স্বত্বাধিকাৰ কমল ঘোষে সলিল চৌধুৰীৰ সৈতে চিনাকি কৰাই দিছিল। ১৯৬০ চনত সলিল চৌধুৰীয়ে সঙ্গীত পৰিচালনা কৰা ‘নিজেৰে হাৰায়ে খুজি’ আৰু ‘এবাৰ আমাৰ সময় হলো যাবাৰ’ শীৰ্ষক দুটি গীতেৰে মাধুৰীৰ পূজা এলবাম মুক্তি পাইছিল।\nবঙালী চলচ্চিত্ৰত কণ্ঠদান[সম্পাদনা কৰক]\nৰবীন ঘোষ মাধুৰী চট্টোপাধ্যায়ৰ সঙ্গীত গুৰু আছিল। তেওঁৰ সঙ্গীত পৰিচালনাতে মাধুৰীয়ে ১৯৬৪ত ‘মহাতীৰ্থ কালিঘাট’ নামৰ বঙালী ছবিত প্ৰথম গীত গায়। এইটো এটা কোৰাচ গীত আছিল, য’ত নীলিমা বন্দোপাধ্যায়, বিনয় অধিকাৰী আৰু মানস মুখোপাধ্যায়েও অংশগ্ৰহণ কৰিছিল। সেই একে বছৰতে মাধুৰীয়ে ‘ৰাধাকৃষ্ণ’ ছবিতো গীত গায়। ১৯৬৫ চনত ‘ৰূপ সনাতন’ ছবিৰ এটা কীৰ্তনত কণ্ঠদান কৰে। ১৯৬৬ চনত মানস মুখোপাধ্যায়ে তেওঁক ‘উত্তৰ পুৰুষ’ ছবিত কাম কৰাৰ সুযোগ দিয়ে। তেওঁ গোৱা ‘একবাৰ ব্ৰজে চলো ব্ৰজেশ্বৰ’ গীতটোৱে প্ৰভুত জনপ্ৰিয়তা লাভ কৰিছিল। তেওঁ কাম কৰা আন কেইখনমান ছবি হ’ল- ‘চাচিমাৰ সংসাৰ’ (১৯৭১), ‘স্বৰ্ণ মহল’ (১৯৮২),‘তানিয়া’ (১৯৮৭) ইত্যাদি।\nপশ্চিমবঙ্গ চৰকাৰে ২০১২ চনত তেওঁক "সঙ্গীত সন্মান" বঁটাৰে সন্মানিত কৰে।\n↑ "Renowned Musician Madhuri Chattopadhyay Died". 20 October 2013. https://www.jagranjosh.com/current-affairs/renowned-musician-madhuri-chattopadhyay-died-1382256466-1। আহৰণ কৰা হৈছে: 12 January 2018.\n↑ "বাংলা গানেৰ স্বৰ্ণযুগ ও মাধুৰী চট্টোপাধ্যায়". Bongodarshan Information Desk. 19-11-2017. https://www.bongodorshon.com/home/story_detail/madhuri-chattopadhyay-golden-era-of-bengali-song। আহৰণ কৰা হৈছে:3February 2021.\n↑ 3.0 3.1 3.2 3.3 "নিজেৰে হাৰায়ে খুঁজি". http://www.anandabazar.com/supplementary/patrika/ন-জ-ৰ-হ-ৰ-য়-খ-জ-1.111548। আহৰণ কৰা হৈছে: 12 January 2018.\n↑ Sounak Gupta. "Information and Cultural Affairs". http://nriwestbengal.gov.in/nri/success_document/Information_culture.pdf। আহৰণ কৰা হৈছে: 12 January 2018.\n"https://as.wikipedia.org/w/index.php?title=মাধুৰী_চট্টোপাধ্যায়&oldid=261888"ৰ পৰা অনা হৈছে\nএই পৃষ্ঠাখন ০৭ ফেব্ৰুৱাৰী, ২০২১ তাৰিখে ০৮:২২ বজাত অন্তিম সংশোধন কৰা হৈছিল।


মৃত্যুদণ্ড, আলফা (স্বাধীন), সংবিধান আৰু পৰেশ বৰুৱাৰ ঘোষণা|death-sentences-to-the-cadres-who-violated-that-constitution-of-ulfa-i– News18 Assam\nমৃত্যুদণ্ড, আলফা (স্বাধীন), সংবিধান আৰু পৰেশ বৰুৱাৰ ঘোষণা\nআমাৰ সংবিধান মতে অস্ত্ৰলৈ পলায়ন কৰিলে চৰম শাস্তি দিয়া হয় ৷ সংগঠনত অস্ত্ৰ সংগ্ৰহ কৰাতো সকলোতকৈ কঠিন কাম ৷ তাতে কোনোবাই অস্ত্ৰলৈ পলায়ন কৰিব আৰু সংগঠনে মৌন হৈ বহি থাকিব? সেয়া সংগঠনৰ নীতি বৰ্হিভূত বিষয় ৷\nUpdated:April 27, 2019, 1:52 PM IST\nUpdated: April 27, 2019, 1:52 PM IST\nবিজু কুমাৰ ডেকা: শেহতীয়াকৈ আলফা (স্বাধীন)ৰ ভিতৰ চ'ৰাৰ এক বাতৰিয়ে সৰ্বত্ৰে চাঞ্চল্যৰ সুচনা কৰিছে ৷ সেয়া হ'ল মৃত্যুদণ্ড ৷ পলাবলৈ চেষ্টা কৰাৰ অপৰাধত সংগঠনটোৱে বহুকেইজন সদস্যক চৰম শাস্তি হিচাপে মৃত্যুদণ্ডৰে দণ্ডিত কৰিছে ৷ এই বাতৰিৰ পিছতে শনিবাৰে নিজ স্থিতি স্পষ্ট কৰিছে নিষিদ্ধ ঘোষিত বিদ্ৰোহী সংগঠনটোৰ উপ সভাপতি তথা সেনাপ্ৰধান পৰেশ বৰুৱাই ৷ News18লৈ টেলিফোন কৰি পৰেশ বৰুৱাই এই বিতৰ্কিত বিষয়টোকলৈ কি কি ক'লে? তাৰে কিয়দাংশ তলত দিয়া হ'ল\nNEWS18: আলফা (স্বাধীন)ত শেহতীয়াকৈ চৰম শাস্তি হিচাপে বহুকেইজন সদস্যক মৃত্যুদণ্ড দিয়াটো সচাঁনে ?\nপৰেশ বৰুৱা: এয়া সংগঠনৰ বিষয় ৷ আলফা (স্বাধীন)ৰ সংবিধানৰ বিষয় ৷ উত্থাপিত বিষয়টো সচাঁ ৷ কিন্ত, একাংশ সংবাদ মাধ্যমত সম্প্ৰচাৰিত হোৱাৰ দৰে কথাবোৰ নহয় ৷ আমাৰ মাজত কোনো ভ্ৰাতৃঘাতী সংঘাট হোৱা নাই ৷ ভ্ৰাতৃঘাতী সংঘাট হোৱাৰ কোনো অৱকাশেই নাই আলফা (স্বাধীন)ত ৷ সম্পূৰ্ণ বিধিমতে, সংবিধান মতে চলা সংগঠন আলফা (স্বাধীন) ৷ আমাৰ কথা ভালকৈ নজনাকৈ একাংশই একপক্ষীয়ভাৱে বাতৰি সম্প্ৰচাৰ কৰাতো দুৰ্ভাগ্যজনক ৷\nNEWS18: কিন্ত কি অপৰাধত নিজ সংগঠনৰ সদস্যকেই আলফা (স্বাধীন) চৰম শাস্তি হিচাপে মৃত্যুদণ্ডৰে দণ্ডিত কৰিছে? ইমান অক্ষমণীয় নে এই অপৰাধ?\nপৰেশ বৰুৱা: অক্ষমণীয় অপৰাধ কাৰণেইতো চৰম শাস্তি বিহা হৈছে ৷ কাৰো কথাত বা কাৰো নিৰ্দেশত এই চৰম শাস্তি বিহা হোৱা নাই ৷ এয়া আলফা (স্বাধীন)ৰ সংবিধান মতে হোৱা বিষয় ৷ সংগঠনত সংবিধানৰ উৰ্দ্ধত কোনো নহয় ৷\nNEWS18: কি অপৰাধত সদস্যকেইজনক মৃত্যুদণ্ড দিয়া হ'ল?\nপৰেশ বৰুৱা: আমাৰ সংবিধান মতে অস্ত্ৰলৈ পলায়ন কৰিলে চৰম শাস্তি দিয়া হয় ৷ সংগঠনত অস্ত্ৰ সংগ্ৰহ কৰাতো সকলোতকৈ কঠিন কাম ৷ তাতে কোনোবাই অস্ত্ৰলৈ পলায়ন কৰিব আৰু সংগঠনে মৌন হৈ বহি থাকিব? সেয়া সংগঠনৰ নীতি বৰ্হিভূত বিষয় ৷ সেয়ে সংবিধানে চৰম শাস্তিৰ কথা কৈছে ৷ লগতে সংগঠনৰ শত্ৰুক যিয়ে সংগঠনৰ মজিয়াৰ পৰা গোপন বাৰ্তা যোগান ধৰে, সেই সদস্যক চৰম শাস্তি বিহাৰ বিধি আছে ৷ এই আটাইকেইটাতে জড়িত আছিল সেইকেইজন সদস্য ৷ শত্ৰুক সংগঠনৰ গোপন খবৰ যোগান ধৰিছিল ৷ লগতে সংগঠনৰ অস্ত্ৰলৈ পলায়ন কৰিছিল ৷ অস্ত্ৰলৈ পলায়ন কৰোতে ধৰা পৰিছিল আৰু সংগঠনৰ আদালতত চলা বিচাৰ প্ৰক্ৰিয়াত দোষী সাব্যস্ত হোৱাত চৰম শাস্তি বিহা হয় ৷NEWS18: এই পৰ্যন্ত কিমানজনক চৰম শাস্তি হিচাপে মৃত্যুদণ্ড দিয়া হৈছে?\nপৰেশ বৰুৱা: এয়া চলি থকা বিষয় ৷ ২০১২-১৩ৰ পৰা বহুকেইজনে চৰম শাস্তি লাভ কৰিছে ৷ সংবিধান ভংগ কৰিলে সংবিধান মতে যি শাস্তি পাব লাগে সকলোৱে পাব ৷ ইয়াৰ উৰ্দ্ধত কোনো নহয় ৷ ২০১২ত আৰক্ষী-চোৰাংচোৱাৰ হৈ কাম কৰা আৰু সংগঠনৰ অস্ত্ৰলৈ পলায়ন কৰাক বিষয়া-সদস্যক চৰম শাস্তি দিয়া হৈছিল ৷ সেই কথা সকলোৱে জানে ৷ আমি এইসকলৰ নাম প্ৰকাশ নকৰো ৷ সংগঠনৰ হৈ মৃত্যুবৰণ কৰা সকলক আমি পৰম শ্ৰদ্ধাৰে সোৱৰণ কৰো আৰু অমৰ মৃতক হিচাপে ঘোষণা কৰো ৷ কিন্ত যি অপৰাধী, যাক সংবিধান মতে শাস্তি দিয়া হয়, সেইসকলৰ কথা আমি পৰিয়ালকো নজনাও ৷\nNEWS18: ম্যানমাৰৰত সেনাৰ আক্ৰমণৰ পিছতেই বহু সদস্যই পলায়ন কৰি আহি আত্মসমৰ্পণ কৰিছে ৷ আপোনালোকৰ অৱস্থা এতিয়া তথৈৱচ নেকি?\nপৰেশ বৰুৱা: এনে ঘটনা-পৰিঘটনা সশস্ত্ৰ বিপ্লৱত থাকেই ৷ এয়া নতুন কথা নহয় ৷ ধান খেতি কৰিলে ধানো ওলায়, পতানো ওলায় ৷ পতানবোৰ জাৰি-জোকাৰি পেলোৱাৰ হে কথা ৷ সংগঠনটো একেই ৷ কামত নহা, শত্ৰুৰ দ্বাৰা প্ৰেৰিত, শত্ৰুৰ দ্বাৰা পৰিচালিত হোৱা বোৰক আঁতৰাই দিবই লাগিব ৷ বাকী কম ধতোৱাবোৰ গুচি যোৱাত আমাৰ ভালেই হৈছে ৷ জাতিৰ কাৰণে কাম কৰিম বুলি অহা সকলে অলপ কষ্টতে যি পলায়, সেয়া সংগঠনৰ বাবে অযোগ্য ৷ তেনে সদস্য সংগঠনত নথকাই ভাল ৷


অৰ্চনা জি. শইকীয়া | আৰম্ভণি :: অসমীয়া ভাষা সাহিত্য সৃষ্টিৰ এক অভিনৱ প্ৰয়াস...\nঅৰ্চনা জি. শইকীয়া\nঠিকনা :: উলুবাৰি, গুৱাহাটী\nমই বৰ্তমান বি. বৰুৱা মহাবিদ্যালয়, গুৱাহাটীৰ স্নাতক প্ৰথম ষান্মাসিক (ইংৰাজী বিভাগ) ৰ ছাত্ৰী।\nইমেইল :: archanagita8@gmail.com\nমুঠ পঢ়ুৱৈ সংখ্যা: 782


হিমন্তৰ মোদীক ধন্যবাদ তিনিটা 'ঐতিহাসিক উপহাৰ'ৰ বাবে\nহিমন্তৰ মোদীক ধন্যবাদ তিনিটা ‘ঐতিহাসিক উপহাৰ’ৰ বাবে\nগুৱাহাটী , January 8, 2019 6:50 pm\nঅসমৰ মানুহে নাগৰিকত্ব সংশোধনী বিধেয়কখনৰ বিৰুদ্ধে জান-প্ৰাণ দি আন্দোলন কৰি থকাৰ সময়তে বিধেয়কখনৰ বাবে প্ৰধান মন্ত্ৰী মোদীক ধন্যবাদ জনালে অসম চৰকাৰৰ বিত্ত মন্ত্ৰী হিমন্ত বিশ্ব শৰ্মাই।\nনাগৰিকত্ব বিধেয়কখনৰ লগতে ছয় জনগোষ্ঠীলৈ জনজাতিৰ মৰ্য্যাদা প্ৰদানৰ সিদ্ধান্ত, অসম চুক্তিৰ ৬ নং দফাৰ ৰূপায়ণৰ বাবে কমিটী গঠন –এই তিনিটাক মোদীৰ ঐতিহাসিক উপহাৰ আখ্যা দিয়ে মন্ত্ৰীজনে। বিশেষকৈ বিধেয়কখনৰ বাবে তেওঁ গৰ্বিত বুলি কয়।\n3 Historic Cheers! C'ship Amndmt Bill will save 17 Asmbly const from Jinnah's ideology. Constnal status to Clause6of #AssamAccord will protect us from demographic invasion. Tribal status to6communities will make Assam forte of indigenous people. Indebted to PM @narendramodi\nআজিৰ এটা টুইটত তেওঁ নিজৰ এই ভাবখিনি প্ৰকাশ কৰে। অৱশ্যে তেওঁ নিজৰ টুইটটোৰ তীব্ৰ প্ৰতিক্ৰিয়াৰ মুখামুখি হয়। এজন য়ুজাৰে তেওঁক প্ৰশ্ন কৰে, “আপুনি কি বিচাৰে? ভাষা নে ধৰ্ম?”\nপ্ৰত্যুত্তৰত তেওঁ ধৰ্মক অগ্ৰাধিকাৰ দিয়া বুলি জানিবলৈ দিয়ে মন্ত্ৰীজনে। আন এজন য়ুজাৰে কয়, “অসমতকৈ মোদী ডাঙৰ নহয়।”\nআনহাতে ভালে সংখ্যক য়ুজাৰক মন্ত্ৰী শৰ্মাক সমৰ্থনো দিয়া দেখা গৈছে। বাপ্পী কুমাৰ চাহা নামৰ এজন য়ুজাৰে কয়, “য়ু আৰ দি হিৰ’ অব আছাম…”


তিয়ঁহৰ কৃষি প্রণালী — Vikaspedia\nতিয়ঁহৰ কৃষি প্রণালী\nসাৰৰ পৰিমাণ আৰু প্রয়োগ\nতিঁয়হ এবিধ গ্রীষ্মকালীন পাচলি। এই পাচলি ৰান্ধি বা কেচাই খাব পাৰি। সাধাৰণতে চালাড হিচাবেহে তিয়ঁহৰ চাহিদা গোটেই বছৰ জুৰি দেখা যায়। তিয়ঁহৰ কিছুমান ঔষধি গুণো আছে।\nপানী জমা নোহোৱা ওখ ৰ'দঘাই বালিচহীয়া মাটি তিয়ঁহ খেতিৰ বাবে উপযোগী। অৱশ্যে জৈৱিক সাৰ (গোবৰ বা পচন সাৰ) প্রয়োগ কৰি পলসুৱা আলতীয়া মাটিতো ইয়াৰ খেতি কৰিব পাৰি।\nতিয়ঁহৰ খেতিৰ উন্নত সঁচ বোৰ হৈছে -লং গ্রীণ ,পুচা সংযোগ ,পইনচেট ,এ.এ.ইউ.চি-১, এ.এ.ইউ.চি-২ ইত্যাদি।\nবীজৰ পৰিমাণ আৰু ৰোৱাৰ পদ্ধতি\nতিয়ঁহৰ ৰোপন সামগ্রী হ'ল বীজ। প্রতি বিঘা মাটিত তিয়ঁহৰ খেতি কৰিবৰ বাবে আৱশ্যকীয় বীজৰ পৰিমাণ হৈছে ৩০০ গ্রাম অর্থাত্প্রতি হেক্টৰ মাটিৰ বাবে ২.২৫ কিলোগ্রাম বীজৰ প্রয়োজন হয়।\nবছৰটোৰ দুটা সময়ত তিয়ঁহৰ খেতি সাধাৰণতে কৰা হয়। বসন্ত কালত অর্থাত্চ'ত -বহাগ মাহত ফল চপাবৰ বাবে কৰা খেতি আৰু গৰম কালত অর্থাত জেঠ-আহাৰ - শাওন মাহত ফল চপাবৰ বাবে কৰা খেতি । বসন্ত কালত হোৱা খেতি সাধাৰণতে মাটি টিয়ঁহ বোলা হয় । মাটি তিয়ঁহৰ ক্ষেত্রত থলুৱা সচেঁই ব্যৱহাৰ কৰা হয় । এই মাটি তিয়ঁহৰ গছবোৰৰ তলত মাটিত নৰা বা খেৰ পাৰি মাটিত বগাবলৈ দিয়া হয় । মাটিত তিয়ঁহৰ বীজ সাধাৰণতে শাৰী শাৰীকৈ ৰোপন কৰিব লাগে দুটা শাৰীৰ মাজত ৫ ফুট ব্যৱধান ৰাখিব লাগে (১.৫ মিটাৰ)আৰু প্রতি দুজোপা গছৰ মাজত ব্যৱধান ৰাখিব লাগে ৪ ফুট অর্থাত্ ১.২ মিটাৰ । গৰম আৰু বাৰিষা কালৰ বাবে কৰা তিয়ঁহৰ খেতিত অর্থাত্ জেং দি বা বাহঁৰ চাং সাজি তাত গছ বগাবলৈ দি কৰা খেতিত দুটা শাৰীৰ মাজত ব্যৱধান ৰাখিব লাগে ১.২ মিটাৰ আৰু দুজোপা গছৰ মাজত ব্যৱধান ৰাখিব লাগে ৩ ফুট (৯০ ছে:মি:)। অৱশ্যে তিয়ঁহৰ বীজবোৰ একোটা ঘূৰণীয়া টিপত দুই - তিনিটাকৈ সিঁচা হয় আৰু এটা টিপৰ পৰা আনটো টিপলৈ ব্যৱধান মাটি তিয়ঁহৰ ক্ষেত্রত ৪-৫ ফুট আৰু জেং তিয়ঁহৰ ক্ষেত্রত ৪ ফুট ।\nতিয়ঁহৰ খেতিৰ বাবে বাছনি কৰা মাটিডোখৰ কেইবাবাৰো হাল-কোৰ মাৰি শেষৰবাৰ হাল মৰাৰ আগতে বিঘাই প্রতি ১২ কি:গ্রা: ইউৰীয়া ,৩৬ কি:গ্রা: একক চুপাৰ ফছফেট আৰু ১৬ কি:গ্রাম মিউৰেট অৱ পটাছ সাৰ প্রয়োগ কৰিব লাগে । অনুমোদিত সাৰৰ আধাভাগ ইউৰীয়া আৰু সম্পূর্ণ ভাগ চুপাৰ ফচফেট আৰু পটাছ সাৰ শেষৰবাৰ হাল বোৱাৰ সময়ত আৰু বাকী থকা আধাভাগ ইউৰীয়া (৬কি:গ্রাম) সাৰ পুলি গজাৰ ৩০ দিনৰ পিচত গছৰ গুৰিত প্রয়োগ কৰিব লাগে ।\nতিয়ঁহৰ পুলিবোৰ গজি উঠাৰ এমাহৰ পিচত গছৰ গুৰিৰ পৰা বন- বাতবোৰ আতঁৰাই পেলাব লাগে আৰু গছৰ গুৰিত বাকী থকা ইউৰীয়া সাৰখিনি গোৱৰৰ লগত মিহলাই সমভাৱে প্রয়োগ কৰি গুৰিত বাকী থকা পাতলীয়াকৈ মাটি চপাই দিব লাগে । গছবোৰ যেতিয়া বগাবলৈ আৰম্ভ কৰিব তেতিয়া বাহঁৰ জেং পুতি বগাবলৈ সুবিধা কৰি দিব লাগে । জেঠ - আহাৰ মাহত খৰাং বতৰত সুবিধা অনুযায়ী পানীৰ যোগান ধৰিব পাৰিলে ভাল । তিয়হঁবোৰ কুমলীয়া হৈ থকা অৱস্থাত গছৰ পৰা ছিঙিব লাগে । তিয়ঁহৰ গছত ফলৰ উত্পাদন বঢ়াবৰ বাবে পুলিবোৰ ৩-৪ পতীয়া হওতে ইথ্রেল নাইবা মেলিক হাইদ্রাযাইড নামৰ হৰম'ন ১ গ্রাম ৫ লিটাৰ পানীত মিহলাই স্প্রে কৰিব লাগে ।\nতিয়ঁহত সঘনাই পাউদাৰী মিলডিউ বেমাৰ হোৱা দেখা যায় । আক্রান্ত গছৰ পাতত বগা পাউদাৰৰ দৰে চামনি পৰে আৰু ৰোগৰ প্রকোপ বাঢ়িলে পাত আৰু কাণ্ড শুকাই যায় । ৰোগৰ আৰম্ভনিতে গছজোপাত পানী ভালদৰে ছতিয়াই ৰোগ নিৰাময়ৰ বাবে কেৰাথেন বা চালফেক্স নামৰ ঔষধ ৫ গ্রাম প্রতিলিটাৰ পানীত মিহলাই স্প্রে কৰিব লাগে ।\nএই বেমাৰ হলে পাতত হালধীয়া ৰঙৰ কোণীয়া দাগ পৰে । পাতবোৰ হালধীয়া পৰি শুকাই যায় । এই ৰোগৰ নিবাৰণৰ বাবে ৰিদোমিল জেদ ৭২ নাইবা ইন্দোফিল এম ৪৫ তিনি গ্রাম প্রতি লিটাৰ পানীত মিহলাই স্প্রে কৰিব লাগে ।\nএই ৰোগৰ দ্বাৰা আক্রান্ত হোৱা গছবোৰৰ পাত বোৰত কোণীয়া নাইবা ঘুৰণীয়া আকাৰৰ মুগা বৰণৰ দাগ পৰে আৰু লাহে লাহে পাতবোৰ শুকাই যায় । ফলবোৰত ঘুৰণীয়া জলসিক্ত দাগ পৰি পাচলৈ ঘাঁৰ দৰে হৈ পৰে । বেভিষ্টিন নাইবা ডেৰ'চাল নামৰ ঔষধ বিধৰ ২ গ্রাম ,এক কি: গ্রা: বীজৰ লগত ভালদৰে মিহলাই সিঁচাৰ আগতে শোধন কৰি লব লাগে । শস্যৰ ক্ষেত্রত এই ৰোগে দেখা দিয়াৰ লগে লগে ইন্দোফিল এম ৪৫ বা ডাইথেন জেদ ৭৮ নামৰ ঔষধ ৩ গ্রাম প্রতিলিটাৰ পানীত ভালদৰে মিহলাই ১০ দিনৰ অন্তৰালত ২বা ৩ বাৰ স্প্রে কৰিলে ৰোগ নিয়ন্ত্রণ কৰিব পাৰি ।\nকুকুমবাৰ মোজাইক ভাইৰাছ\nএই ৰোগ আক্রমণ কৰিলে পাতবোৰৰ দাঁতিবোৰ বেছিকৈ কেকোঁৰা হৈ পৰে , পাতৰ আকাৰ সৰু হয় আৰু বৰণ ডাঠ আৰু পাতল সেউজীয়াৰ সংমিশ্রণ হয়।\nএই বেমাৰৰ বীজাণু মোৱা পোকে বিয়পায় । এই বেমাৰ নিয়ন্ত্রণৰ বাবে ৰগৰ নাইবা মালাথিয়ন ৫০ ই.চি. ১.৫ মি.লি. প্রতি লিটাৰ পানীত মিহলাই স্প্রে কৰিব লাগে।\nকুমলীয়া তিয়ঁহত কেতিয়াবা বৰল পোকে আক্রমণ কৰি যথেষ্ট অনিষ্ট কৰা দেখা যায় । তাৰোপৰি এপিলেকনা বিটল , মোৱা পোক আৰু ৰঙা কলা ফুট ফুটিয়া পামকিন বিটল পোকেও আক্রমণ কৰি গছজোপা নিশকটীয়া কৰা দেখা যায় । এই ক্ষেত্রত মালাথিয়ন ৫০ ই.চি. দৰব এচামোচ আঢ়ৈ লিটাৰ পানীত মিহলাই (দুই মি: লি: দৰব এক লিটাৰ পানী অনুপাতত ) লগত ৩ গ্রামমান গুৰ মিহলাই ছটিয়াব লাগে ।\nজাতভেদে তিয়ঁহৰ উত্পাদন ২০-২৫ কুইন্টল প্রতিবিঘা মাটিত উত্পাদন হয় ।


এখন প্ৰিয় ছবি: মেম’ৰিজ অৱ মাৰ্ডাৰ – পিনাকপানি বৰুৱা – Mahabahoo\nHome/Readers Corner/এখন প্ৰিয় ছবি: মেম’ৰিজ অৱ মাৰ্ডাৰ – পিনাকপানি বৰুৱা\nএখন ভাল চিনেমা বুলি ক’লে কেনে ধৰণৰ চিনেমাৰ কথা ক’ব পাৰি? এখন চিনেমা যি কেৱল মনোৰঞ্জনৰ খোৰাক আগবঢ়াই নে এখন চিনেমা যি মনত এক স্থায়ী সাঁচ বহুৱাই যায়। মনোৰঞ্জনৰ খোৰাক দিয়া চিনেমাৰ সংখ্যা বহুতেই বেছি, উপাৰ্জনো বেছি তেনেধৰণৰ ছবিৰ। যিহেতু আজিৰ দিনত চিনেমাজগতখন ব্যবসায়ী মানুহেই ভৰি পৰিছে গতিকে এনেধৰণৰ চিনেমাৰ সৃষ্টি অধিক হোৱাটো স্বাভাবিক। এনেধৰণৰ চিনেমা চাওতে না বেছি মগজু ব্যবহাৰ কৰিব লাগে না চাই উঠাৰ পিছত মনত সাঁচিও ৰাখিব লাগে।উদাহৰণ স্বৰুপে বলিউডৰ যিকোনো এখন ১০০ কোটিৰ অধিক টকা উপাৰ্জন কৰা ছবিৰ কথা ক’ব পাৰি। অৱশ্যে ব্যতিক্ৰম নথকা নহয়, যেনে: আমিৰৰ ‘ডংগল’।\nদ্বিতীয় বিধৰ চিনেমা যিবোৰ কেৱল চিনেমাৰ ভাল জ্ঞান থকা মানুহে বনাই এখন ভাল চিনেমা বনোৱাৰ উদ্দেশ্যেৰে। কেৱল টকা উপাৰ্জনৰ লক্ষ্য য’ত নাথাকে। এনে চিনেমাত দেখা পোৱা নাযায় হিৰ’গিৰি, আইটেম চং বা সুখদায়ক সমাপ্তি।সেয়ে হয়টো এনে চিনেমাই দৰ্শক কমকৈ পায়, কিন্তু যি সকল পাই সেইসকলৰ মন-মস্তিষ্কত প্ৰবেশ কৰি যায়। এনেবোৰ চিনেমা চাবলৈ ধৈৰ্য্য লাগে, চলমান খানক প্ৰতিবাৰে স্ক্ৰীণত দেখি প্ৰতিবাৰে উকি মৰা মানুহৰ বাবে এনে ছবি হানিকাৰক। পিছে কেৱল মনত সাঁচ বহাব পাৰিলেই ছবিখন সফল হয় জানো? তেনেছবিক ভাল ছবি বুলি আখ্যা দিব পাৰি কিন্তু প্ৰিয় ছবিৰ শাৰীত ৰাখিব পৰাকৈ যোগ্য নহয়। প্ৰিয় ছবিৰ শাৰীত সেইবোৰ চিনেমাকে স্থান দিব পাৰি যি্যে মনোৰঞ্জন দিয়ে আৰু মনত এক স্থায়ী সাঁচো বহোৱাই যায়। যি ছবি চোৱাৰ বছৰ বছৰ পাছতো আপোনাৰ মনত ৰৈ যাই তাৰ দৃশ্য, সংলাপ ইত্যাদিবোৰ। মেম’ৰিজ অৱ মাৰ্ডাৰ চাইছিলো আজিৰ পৰা সাত বছৰমান আগতেই, কিন্তু ইমান দিনৰ পাছতো ছবিখনৰ দৃশ্য তথা চৰিত্ৰবোৰ পৰিস্কাৰ পানীৰ দৰে স্পষ্ট হৈ আছে মনৰ দাপোনত। বাকীবোৰ কেতিয়াবা পাহৰিলেও চিনেমাখনৰ একেবাৰ অন্তিম দৃশ্যত (স্পইলাৰ এলাৰ্ট) মূখ্য অভিনেতা কাং হ’ চং (kaang-ho song)-ৰ ডাঙৰ হৈ পৰা চকুহাল পাহৰি যোৱাটো অসম্ভব। এখন বিশাল পথাৰৰ মাজৰ সৰু এটা আলিৰ ওপৰত গ্ৰহণ কৰা সেই দৃশ্য দেখিলে আজিও হাত চাপৰি বজাবৰ মন যায়।\nদক্ষিণ কোৰিয়াৰ সৰু চহৰ হোৱেচিয়ং(Hwaseong)-ত ১৫ চেপ্তেম্বৰ, ১৯৮৬ চনৰ পৰা ৩ এপ্ৰিল, ১৯৯১ চনলৈ ঘটা কেইটামান ধাৰাবাহিক হত্যাকাণ্ডৰ ঘটনাৰ ওপৰত আধাৰিত চিনেমাখনৰ বিষয়বস্তু বাস্তবৰ লগত জড়িত আছিল যদিও চিনেমাখন চালে সেই কথা ধৰা টান। বিষয়বস্তু গহীন যদিও চিনেমাখনৰ চিত্ৰনাট্য তথা সুন্দৰ ভাবে গঠন কৰা চৰিত্ৰবোৰে চিনেমাখন আগবঢ়াৰ লগে লগে হাঁহিৰ খোৰাকো দি যাই দৰ্শকক। চিনেমাৰ আৰম্ভনি হয় এগৰাকী যুৱতীৰ মৃতদেহ উদ্ধাৰ হোৱাৰ ঘটনাৰ পৰা যাক হত্যা কৰি পিন্ধি থকা কাপোৰ খুলি সেই কাপোৰৰ সহায়তে বান্ধি থোৱা হৈছিল বিশাল পথাৰ এখনৰ মাজত থকা সৰু পুল এটাৰৰ তলত। যিটো আছিল ঠিক তেনেধৰণেৰেই ঘটিত দ্বিতীয়টো ঘটনা। ঘটনাৰ অনুসন্ধান আৰম্ভ কৰে দুজন মূৰ্খ তথা অলপতে খঙ উঠা পুলিচ বিষয়া পাৰ্ক ডু-মন আৰু চু ইয়ং কুয়ে। নতুন প্ৰযুক্তিৰ সৈতে পৰিচয় নথকা এই দুই বিষয়াই অনুসন্ধানৰ নামত কেৱল সন্দেহ থকা ব্যক্তিক ধৰি আনি শাৰীৰিক অত্যাচাৰ কৰে। বল প্ৰয়োগ কৰি সিঁহতৰ পৰা মান্তি কৰাব খুজে যে হত্যাকাণ্ড সিহঁতেই কৰিছে।চিনেমাখন আগবঢ়াৰ লগে লগে নতুন আমোদজনক চৰিত্ৰৰ সৈতে পৰিচয় হয় যদিও হত্যাকাৰী কোন সেই বিষয়ে একো গম পোৱা নাযায়। দুইজন ল’কেল পুলিচ বিষয়া ব্যৰ্থ হোৱা দেখি তেঁওলোকক সহায় কৰিবলৈ মাতি অনা হয় চেও টাই ওন যি পূৰ্বেও এনেধৰণৰ ঘটনাৰ সফল অনুসন্ধান কৰি পাইছে। উদ্দেশ্য তিনিও মিলি একেলগে হত্যাকাৰীক বিচৰাটো আছিল যদিও চেও টাই ওনৰ সৈতে বাকী দুজনৰ প্ৰদ্ধতিৰ মিল নথকাৰ বাবে তেঁওলোকৰ মাজত সৃষ্টি হয় মতানৈক্যৰ। ঠাণ্ডা মগজেৰে কাম কৰা ওনে উচিত প্ৰমান নোপোৱা লৈকে কাকো ধৰি আনিব নুখোজে।আনহাতে ডু মনৰ চিন্তা ধাৰা আছিল সম্পূৰ্ণ বিপৰীত। পিছে এইবোৰ চিনেমাৰ আৰম্ভনিৰ কথাহে। কাহিনী আগবঢ়াৰ লগে লগে দুই মূখ্য চৰিত্ৰৰ ভাবধাৰাৰ পৰিবৰ্তন হ’বলৈ ধৰে, খঙত সন্দেহ থকা ব্যক্তিক মাৰ ধৰ কৰা ডু মনে লাহে লাহে বুজি পাইছিল যে ধাৰাবাহিক হত্যাকাণ্ডৰ এই ঘটনাবোৰ কোনো সাধাৰণ চুৰ-ডকাইতিৰ ঘটনাৰ দৰে নাছিল। তেঁও বুজি পাইছিল যে শীতল মগজেৰেহে ইয়াৰ অনুসন্ধান সফল কৰাটো সম্ভব। সেয়ে চলচিত্ৰখনৰ শেষলৈ দৰ্শকে সম্পূৰ্ণ বিপৰীত এটা ৰুপ দেখিবলৈ পাই ডু মনৰ। আনহাতে বহুত কষ্টৰ পিছতো প্ৰকৃত অপৰাধীৰ কাষ চাপিব নোৱাৰি ওন হৈ পৰে অধৈৰ্য্য। যাৰ পূৰ্ন প্ৰতিফলনো শেষৰ ফালেই দেখিবলৈ পোৱা যায়। দুই মূখ্য চৰিত্ৰৰ এই চৰিত্ৰ পৰিবৰ্তন অতি প্ৰশংসনীয় ভাবে দেখাবলৈ সক্ষম হৈছে পৰিচালক জুন হ’ বং।\nদক্ষ অভিনয় তথা পৰিচালনাৰ লগতে চিত্ৰগ্ৰহনৰ বাবে বাচনি কৰা স্থানসমূহো মনত সাঁচ বহাব পৰা বিধৰ। বিশেষকৈ ধাননি পথাৰৰ মাজৰ দৃশ্যবোৰ চাই নিজৰ ঠাই যেনেই অনুভব হৈছিল।\nদুই ঘন্টা বাৰ মিনিটৰ চিনেমাখনে কোনো মূহুৰ্ততে যে আমনি নিদিয়ে সেই কথা খাটাং। পিছে (স্পইলাৰ এলাৰ্ট)সমাপ্তিয়ে হয়টো কোনো কোনো ব্যক্তিক নিৰাশ কৰিব পাৰে। চেভেন, জডিয়াক-ৰ দৰে এই ধাৰাৰ অন্য ছবি চাই ভাল পোৱা মানুহৰ বাবে অৱশ্যে এনে সমাপ্তি নিৰাশাজনক কোনো কাৰণতে নহয়।


জাখারিয়া 1 - पवित्र बाइबिल [ইণ্ডিয়ান ৰিভাইচ ভাৰচন] - (জাখা 1)\nদাৰিয়াবচৰ ৰাজত্বৰ দ্বিতীয় বছৰৰ অষ্টম মাহত, ইদ্দোৰ নাতিয়েক বেৰেখিয়াৰ পুত্ৰ জখৰিয়া ভাববাদীৰ ওচৰলৈ যিহোৱাৰ বাক্য আহিল:\n“যিহোৱাই তোমালোকৰ পূৰ্বপুৰুষসকলৰ ওপৰত অতিশয় অসন্তুষ্ট হৈছিল!\nসেই কাৰণে তুমি লোকসকলক কোৱা: ‘বাহিনীসকলৰ যিহোৱাই এই কথা কৈছে, “তোমালোকে মোলৈ ঘূৰা!” এয়ে বাহিনীসকলৰ যিহোৱাৰ বাক্য; “তেতিয়া মই তোমালোকলৈ ঘূৰিম!” এই কথা বাহিনীসকলৰ যিহোৱাই কৈছে।\nতোমালোকৰ পূৰ্ব-পুৰুষসকলৰ নিচিনা তোমালোক নহ’বা; যিসকলৰ আগত আগৰ কালৰ ভাববাদীসকলে কৈছিল, “বাহিনীসকলৰ যিহোৱাই এই কথা কৈছে: তোমালোকে নিজ নিজ কু-পথৰ, আৰু নিজ নিজ কু-কাৰ্যৰ পৰা ঘূৰা!” কিন্তু তেওঁলোকে সেই কথা নুশুনিলে, বা মোলৈ কাণ নিদিলে।” এয়ে যিহোৱাৰ ঘোষণা।\n“তোমালোকৰ পূৰ্বপুৰুষসকল ক’ত? আৰু ভাববাদীসকল চিৰকাললৈকে জীয়াই আছে নে?\nকিন্তু মোৰ দাস ভাববাদীসকলক মই আজ্ঞা কৰা মোৰ বাক্য আৰু নিয়মবোৰ তোমালোকৰ পূৰ্বপুৰুষসকলৰ কাণত পৰা নাছিল নে? তেতিয়া তেওঁলোকে মন পালটন কৰি ক’লে, ‘আমাৰ আচাৰ-ব্যৱহাৰ আৰু আমাৰ কাৰ্য অনুসাৰে আমালৈ কৰিবৰ কাৰণে বাহিনীসকলৰ যিহোৱাই থিৰ কৰাৰ দৰে তেওঁ আমালৈ কৰিলে’।”\nদাৰিয়াবচৰ ৰাজত্বৰ দ্বিতীয় বছৰৰ একাদশ, অৰ্থাৎ চবাট মাহৰ চৌবিশ দিনৰ দিনা ইদ্দোৰ নাতিয়েক বেৰেখিয়াৰ পুত্ৰ জখৰিয়া ভাববাদীক যিহোৱাৰ দ্বাৰাই এই বাক্য জনোৱা হ’ল,\n“মই ৰাতি দৰ্শনত দেখিলোঁ যে, এজন লোকে এটা ৰঙা ঘোঁৰাত উঠি সমতলত থকা মেন্দি গছবোৰৰ মাজত থিয় হৈ আছিল; আৰু তেওঁৰ পাছত ৰঙা, মুগা আৰু বগা বৰণীয়া কেইবাটাও ঘোঁৰা আছিল।\nতেতিয়া মই সুধিলোঁ, “হে মোৰ প্ৰভু, এইবোৰ কি বস্তু?” তেতিয়া মোৰ লগত কথা হোৱা দূতজনে মোক ক’লে, “এইবোৰ কি বস্তু সেই বিষয়ে মই তোমাক দেখুৱাম।”\nতেতিয়া মেন্দি গছবোৰৰ মাজত থিয় দি থকা সেই লোকজনে উত্তৰ দি ক’লে, “পৃথিৱীত চাৰিওফালে ফুৰিবলৈ যিহোৱাই পঠোৱা লোক এইসকল।”\nতেতিয়া তেওঁলোকে মেন্দি গছবোৰৰ মাজত থিয় হৈ থকা যিহোৱাৰ দূতজনাক উত্তৰ দি ক’লে, “আমি পৃথিৱীৰ সকলো ফালে ফুৰিলোঁ আৰু চোৱা, গোটেই পৃথিৱী সুস্থিৰ আৰু বিশ্ৰামে আছে।”\nতেতিয়া যিহোৱাৰ দূতজনে উত্তৰ দি ক’লে, “হে বাহিনীসকলৰ যিহোৱা, যি যিৰূচালেমৰ, আৰু যিহূদাৰ নগৰবোৰৰ অহিতে আপুনি এই সত্তৰ বছৰ ক্ৰোধ কৰিয়েই আছে, সেই যিৰূচালেম আৰু যিহূদাৰ সেই নগৰবোৰৰ ওপৰত আপুনি কিমান কাললৈ দয়া নকৰাকৈ থাকিব?”\nতেতিয়া যিহোৱাই মোৰে সৈতে কথা হোৱা দূতজনক উত্তম বাক্য, এনে কি, শান্ত্বনাদায়ক বাক্যেৰে উত্তৰ দিলে।\nআৰু নিশ্চিন্তে থকা জাতি সমূহৰ ওপৰত মই অতিশয় অসন্তুষ্ট হৈছোঁ; কিয়নো মই কেৱল অলপ অসন্তুষ্ট হোৱাত, তেওঁলোক অমঙ্গলৰ অৰ্থে সাহায্য কৰোঁতা হ’ল।”\nএই হেতুকে যিহোৱাই এই কথা কৈছে: “মই নানা দয়াৰে সৈতে যিৰূচালেমলৈ ঘূৰিলোঁ; তাত মোৰ গৃহ সজা হ’ব।” বাহিনীসকলৰ যিহোৱাৰ এই বচন- “আৰু যিৰূচালেমৰ ওপৰত এডাল পৰিমাণ-জৰী বিস্তাৰ কৰা হ’ব!”\nতুমি আকৌ ঘোষণা কৰি কোৱা, ‘বাহিনীসকলৰ যিহোৱাই এই কথা কৈছে: ‘মোৰ নগৰবোৰ পুনৰায় মঙ্গলেৰে উপচি পৰিব, যিহোৱাই চিয়োনক পুনৰায় শান্ত্বনা কৰিব আৰু যিৰূচালেমক আকৌ মনোনীত কৰিব।”\nপাছত চকু তুলি চাই মই চাৰিটা শিং দেখিলোঁ।\nতেতিয়া মোৰ লগত কথা হোৱা দূতজনক মই সুধিলোঁ, “এইবোৰ কি?” তেতিয়া তেওঁ মোক উত্তৰ দি ক’লে, “যিহূদা, ইস্ৰায়েল আৰু যিৰূচালেমক ছিন্ন-ভিন্ন কৰা শিং এইবোৰ।”\nতাৰ পাছত যিহোৱাই মোক চাৰিজন শিল্পকাৰ দেখুৱালে।\nতেতিয়া মই সুধিলোঁ, “এওঁলোকে কি কৰিবলৈ আহিছে?” তেওঁ উত্তৰ দি ক’লে, “যি কোনো মানুহকে নিজৰ মূৰ দাঙিব নোৱাৰাকৈ যিহূদাক ছিন্ন-ভিন্ন কৰা শিং এইবোৰ; কিন্তু যি জাতিবোৰে যিহূদা দেশ ছিন্ন-ভিন্ন কৰিবলৈ নিজ নিজ শিং তুলিছিল, সেই জাতিবোৰক ত্ৰাসিত কৰিবলৈ আৰু তেওঁলোকৰ শিংবোৰ ভাঙি পেলাবলৈ, এওঁলোক আহিছে।


Weight Loss tips: Body Fat Five Types Of Body Fat| Weight Loss Tips: আপুনি জানেনে শৰীৰত কিমান প্ৰকাৰৰ চৰ্বি আছে ? কি চৰ্বিয়ে ওজন হ্ৰাস কৰিব ? প্ৰকৃত ৰহস্যটো বিচাৰি উলিয়াওক...– News18 assam\nHome » photogallery » health-well-being »Weight Loss Tips: আপুনি জানেনে শৰীৰত কিমান প্ৰকাৰৰ চৰ্বি আছে ? কি চৰ্বিয়ে ওজন হ্ৰাস কৰিব ? প্ৰকৃত ৰহস্যটো বিচাৰি উলিয়াওক...\nWeight Loss Tips: আপুনি জানেনে শৰীৰত কিমান প্ৰকাৰৰ চৰ্বি আছে ? কি চৰ্বিয়ে ওজন হ্ৰাস কৰিব ? প্ৰকৃত ৰহস্যটো বিচাৰি উলিয়াওক...\nWeight Loss Tips: Weight Loss Tips: চৰ্বি হ'লে ওজন হ্ৰাস কৰিবলৈ ই কেনেদৰে কাম কৰে। এই গুৰুত্বপূৰ্ণ তথ্যটো জানক।\n| February 03, 2022, 13:34 IST\nশৰীৰৰ চৰ্বি (Body Fat) হৈছে এক শব্দ যাক শৰীৰত সঞ্চিত অতিৰিক্ত খাদ্য বুজায়। শৰীৰৰ সঠিক বিকাশ আৰু কাৰ্যৰ বাবে চৰ্বি অত্যাৱশ্যকীয়। আকৌ, ভিটামিন শোষণ কৰিবলৈ, জীৱনৰ প্ৰক্ৰিয়াটো চলাবলৈ আৰু কলেষ্টেৰল নিয়ন্ত্ৰণত ৰাখিবলৈ চৰ্বিৰ প্ৰয়োজন (Weight Loss Tips)। আনহাতে, বেয়া চৰ্বিয়ে ডায়েবেটিচ আৰু কলেষ্টেৰলৰ দৰে ৰোগৰ আশংকা বৃদ্ধি কৰে। আমাৰ শৰীৰত পাঁচ প্ৰকাৰৰ চৰ্বি আছে। সেইবোৰ কেনেকৈ আৰু কিয় ক্ষতিকাৰক হ'ব পাৰে জনাটো লাভজনক। সাংকেতিক ছবি।\nবেইজ চৰ্বি হৈছে বগা আৰু মুগা চৰ্বিৰ মিশ্ৰণ। ব্যায়াম কৰোঁতে, শৰীৰে আইৰিচিন হৰমন ব্যৱহাৰ কৰি বগা চৰ্বিক বেইজ চৰ্বিলৈ ৰূপান্তৰ কৰে, যাক ব্ৰাউনিং বুলি কোৱা হয়। ইয়াক সাধাৰণতে কলাৰৰ হাড়ৰ চাৰিওফালে আৰু মেৰুদণ্ডৰ কাষত পোৱা যায়। যেতিয়া আপুনি আঙুৰৰ দৰে ফল খায় তেতিয়া ব্ৰাউনিং দ্ৰুত হয়। সাংকেতিক ছবি।\nব্ৰাউন চৰ্বি হৈছে ডিঙি আৰু বুকুৰ পিছফালে পোৱা এক ভাল চৰ্বি। ব্রাউন এডিপজ টিচ্যু বা BATবুলিও কোৱা হয়। এই চৰ্বি শৰীৰৰ বাবে ভাল কিয়নো ই মূল উষ্ণতা বজাই ৰখাত সহায় কৰে। সাংকেতিক ছবি।\nএই চৰ্বি পাকস্থলীৰ চাৰিওফালে পোৱা যায়। যদিও সুৰক্ষাৰ বাবে এনে চৰ্বিৰ কিছু পৰিমাণৰ প্ৰয়োজন হয়, পাকস্থলীৰ চাৰিওফালে অতিৰিক্ত চৰ্বি জমা হ'লেতেজত কলেষ্টেৰলৰ স্তৰ বৃদ্ধি হয়, শৰ্কৰা বৃদ্ধি কৰিলে প্ৰকাৰ২ ডায়বেটিচৰ আশংকা থাকে। কৰ্কট ৰোগ আৰু হৃদৰোগো হ'ব পাৰে। সাংকেতিক ছবি।\nছালৰ তলত বগা চৰ্বি\nছালৰ তলত বগা চৰ্বিয়ে এডিপোনেক্টিন উৎপাদনৰ ফলত শৰীৰত নিঃসৰণ হোৱা ইনচুলিন নিয়ন্ত্ৰণ কৰে। বগা চাবকিউটেনিয়াছ চৰ্বি শৰীৰৰ বাবে ভাল। কিন্তু শৰীৰত ইয়াৰ অত্যাধিক পৰিমাণে বিপাকীয় কাৰ্য হ্ৰাস কৰিব পাৰে আৰু নিতম্ব, উৰু আৰু পাকস্থলীৰ চাৰিওফালে চৰ্বিৰ পৰিমাণ বৃদ্ধি কৰিব পাৰে। সাংকেতিক ছবি।।


লাভ জেহাদীক সশ্ৰম কাৰাদণ্ড দিবলৈ হিমন্ত বিশ্ব শৰ্মা কোন?\n"শৈশৱৰ সপোন আজি বাস্তৱত পৰিণত হ'ল"- অসম আৰক্ষীৰ উপ-অধীক্ষক হিমা দাস-অসমৰ ব্ৰাহ্মণ-পুৰোহিত নহয়, বাহিৰৰ পৰা অহা শ-শ পূজাৰীয়েহে অসমত অনুষ্ঠিত কৰে মহাযজ্ঞ-জলসিঞ্চন বিভাগে বাতিল কৰিলে ২৪৬টা কণিষ্ঠ সহায়ক পদৰ পৰীক্ষা: ভবেশ কলিতাৰ ঘোষণা-অসমক আন্দোলন,হিংসাৰ বাবেহে জানিছিল, কিন্তু এতিয়া বিকাশৰ সূচনা হৈছে: অমিত শ্বাহ-'মোদী দংগাবাজ,ট্ৰাম্পতকৈও বেয়া সময়ে মোদীৰ বাবে অপেক্ষা কৰি আছে'-মমতা-এমাহ ধৰি ICUত ৰখা ৰোগীৰ মৃত্যুক লৈ পুনৰ বিতৰ্কত GNRC: ছচিয়েল মিডিয়াত সকলো কথা লিখিলে আত্মীয়ই-ৰাজ্যৰ ১১৯ জন বিধায়কৰ ভিতৰত ৪৪ শতাংশৰ শিক্ষাগত অৰ্হতা ৫মৰ পৰা ১২শ শ্ৰেণীৰ ভিতৰত-দুমুখীয়া চৰকাৰ:আৰক্ষীক প্ৰহাৰ কৰি পলাতক বিজেপি নেত্ৰী দীপাঞ্জলি কাকতিক বিজেপিৰ পুৰস্কাৰ-ল'ৰা ছোৱালীক মাক দেউতাকে মৰম কৰাৰ দৰে মোদীজীয়ে আমাক মৰম কৰিছে: সোণোৱাল-হৌশংগাবাদ জিলাৰ নাম সলনি কৰিলে নিবনুৱা সমস্যাৰ অন্ত পৰিব নেকি?-দিগ্বিজয় সিং\nLast updated Oct 12, 2020 8,754\nশিখা শৰ্মা– ক্ষমতাই কিমান বলিয়া কৰিব পাৰে মানুহক ? অস্তিত্ব কিমান সংকটত থাকিলে মানুহ ভাষণৰ মাজত উজুতি খায় ? কিমান লালসা থাকিলে মানুহ অমানুহ হৈ পৰে ? আৰু কিমান নিৰাপত্তাহীনতাত ভুগিলে মানুহৰ ওঁঠত দম্ভ আৰু কন্ঠত কান্দোন থাকে ৷ কিমান ???\nইয়াৰ উত্তৰ পাবলৈ আমি গুছি যাব লাগিব ডিব্ৰুগড়ত হৈ যোৱা বিজেপিৰ মহিলা মৰ্চাৰ কাৰ্য্যনিৰ্বাহকলৈ ৷ মিটিংখনত দিয়া হিমন্ত বিশ্ব শৰ্মাৰ ভাষণ শুনিলো ৷ কি আচৰিত ব্যাখ্যা ৷ ‘আজমল সভ্যতা’ !!! আজমল এজন ব্যক্তি ৷ এজন ব্যক্তিয়ে গঢ় দিয়া (!!!!) এটা সভ্যতাক লৈ, এজন হিন্দুৰ ইমান আস্ফালন ! বদৰুদ্দিন আজমলে কি সভ্যতাৰ জন্ম দিছিল, দিছিল নে নাই, সেয়া আজমলে জানিব ৷ আমাৰ মতে, আমি আগতে ক’তো নুশুনা আজমল সভ্যতাৰ জন্মদাতা কিন্তু হিমন্ত বিশ্ব শৰ্মাহে ৷\nজন্ম- ১১৷ ১০ ৷২০২০\nজন্মক্ষেত্ৰ- বিজেপি মহিলা মৰ্চাৰ কাৰ্য্যনিৰ্বাহক ৷\nজন্মদাতা- অসমৰ শিক্ষা, স্বাস্থ্য আৰু বিত্ত মন্ত্ৰী ডঃ হিমন্ত বিশ্ব শৰ্মা\nউদ্দ্যেশ্য- ২০২১ ৰ অসম বিধানসভাৰ নিৰ্বাচন জিকা ৷\nপ্ৰশ্নঃ সভ্যতা মানে কি ?\nউত্তৰঃ যি মানুহক সভ্য হ’বলৈ শিকায় ৷ এখন সমাজ বা ঠাইৰ সমাজ ব্যৱস্থা, আচাৰ-ব্যৱহাৰ, ৰীতি-নীতি, শিল্প-সংস্কৃতি, কলা-স্থাপত্য, সাহিত্য-ইতিহাস, জীৱন প্ৰণালী আদিৰ সন্মিলিত ব্যৱস্থাটোক সেই ঠাইখনৰ বা সমাজখনৰ সভ্যতা বুলি কোৱা হয় ৷\n১৷ মুছলমানসকলক আজমলে ধৰ্ষণ কৰিবলৈ শিকায় নেকি ?\n২৷ আজমলে মুছলমান পুৰুষক, ফেচবুকত হিন্দু ল’ৰাৰ ছদ্ম নাম লৈ, অসমৰ অসমীয়া হিন্দু মহিলাক, লাভৰ নামত জেহাদ কৰিবলৈ শিকাই নেকি ?\n৩৷ অসমৰ কাজিৰঙাৰ গড় হত্যা কৰিবলৈ, আজমলৰ সভ্যতাই উচতাই নেকি মুছলমানক ?\n৪৷ অৰ্ণমাই বৰাৰ ধৰ্ষণ, আজমলৰ সভ্যতাৰ ফল নেকি ?\nযদি হিমন্ত বিশ্ব শৰ্মাৰ হাতত ইয়াৰ প্ৰমাণ আছে, তেন্তে আমাৰ দাবী- অনতিপলমে আজমলক গ্ৰেপ্তাৰ কৰক ৷ আজমলক ফাঁচী দিয়ক ৷ এইখন অসম ৷ ইয়াত আজমলৰ বেআইনী কাম কাজ নচলিব ৷ ডঃ শৰ্মা, আপুনি যদি হিন্দু হয়, তেন্তে আজমলক এক মুহূৰ্ত্তৰ বাবেও অসমত থাকিবলৈ নিদিব ৷ গুজৰাটৰ পানীৰ পাইপত, উটুৱাই দিয়ক বদৰুদ্দিন আজমলক ৷ মিলি যাওক আজমল, গুজৰাটৰ পানীৰ পাইপেদি মুছলমানৰ তেজত ৷ আমি এক মুহূৰ্তও সহ্য নকৰো আজমলক ৷\nপাৰিব ? নোৱাৰে ৷ আপুনি একোডাল কৰিব নোৱাৰে ৷ গতিকে ফটাঢোল নবজাব ৷\nসভ্যতাই যুঁজ নকৰে ৷ সভ্যতা শব্দটোতে শান্তি লুকাই আছে ৷ সভ্যতা মানেই সভ্য, নম্ৰ, ভদ্ৰ ৷ সভ্যতাই যুদ্ধ কৰা ক’ত দেখিছে ? দুজন সভ্য মানুহে কাজিয়া কৰেনে ? তেনেহ’লে দুটা সভ্যতাৰ মাজত যুঁজ হ’ব কেনেকৈ ? অসমৰ দুজন গুণী ব্যক্তিৰ নাম লওঁ ( ক্ষমা ভিক্ষাৰে)- হোমেন বৰগোঁহাই, ডঃ নগেন শইকীয়া ৷\nএই দুজন অতি সভ্য প্ৰবাদ পুৰুষৰ মতৰ যদি অমিল হয়, তেওঁলোকে কি কৰিব ? যুঁজ কৰিবনে ? নিজৰ মত প্ৰতিস্থা কৰিবলৈ ইজনে সিজনে কাজিয়া কৰিবনে ? এজনৰ আদৰ্শ খেদি পঠিয়াবলৈ, সিজনে ৰণহুংকাৰ দিবনে ? আপোনাৰ দৰে ক’বনে-\n“মই নগেন শইকীয়াৰ সভ্যতাক খেদি পঠিয়াম”\n“মই হোমেন বৰগোঁহাইৰ সভ্যতাৰ লগত যুঁজ দিম” বুলি ?\nকেতিয়াও নকয় ৷ কাৰণ দুয়োজন ব্যক্তিয়েই সভ্য ৷ তেওঁলোকৰ এটা সভ্যতা আছে ৷ ’সভ্যতা’, সকলো যুঁজৰ পৰা আঁতৰত অৱস্থান কৰা এক সুসভ্য শব্দ ৷\nৰাজনীতিৰ নিচাত পৰি শব্দৰ অপব্যৱহাৰ নকৰিব ডঃ শৰ্মা ৷ বেয়া দেখি ৷\nআপুনি কৈছিল- “২১ ত বিজেপি শাসনলৈ আহিলে ( আহেনে নাহে আপুনি নিশ্চিত নহয় ৷) আমি লাভ জেহাদীক সশ্ৰম কাৰাদণ্ড দিম ৷”\nডাঙৰীয়া, কাৰাদণ্ড দিবলৈ আপুনি কোন ? আপোনাৰ সাধ্য আছে কাৰাদণ্ড দিবলৈ ? দিয়কচোন, ময়ো চাই লওঁ ৷\nকাৰাদণ্ড কি আৰু কোনে দিয়ে ?\nভাৰতীয় দণ্ডবিধি আইনৰ বিভিন্ন ধাৰা মতে, যেতিয়া এজন আচামী দোষী প্ৰমানিত হয়, তেতিয়া মহামান্য আদালতত গোচৰীয়া আৰু আচামী, দুয়োপক্ষৰ উকীলৰ যুক্তি শুনাৰ পাছত, আইনৰ ধাৰা আৰু তাৰ শাস্তি অধ্যয়ন কৰি, মহামান্য আদালতৰ বিচাৰপতিয়ে, এজন দোষীক দোষ অনুসাৰে দণ্ড বিহে ৷ সেয়া কেইমাহমানৰ জেল বা আজীৱন কাৰাদণ্ড কিম্বা মৃত্যুদণ্ড, যিকোনো হ’ব পাৰে ৷ এইয়াই হ’ল ভাৰতীয় আইন ব্যৱস্থাৰ নিয়ম ৷ যি আইনৰ চকুত সকলো ভাৰতীয়ৰ স্থান সমান ৷ জিলা সত্ৰ ন্যায়ালয়ৰ বিচাৰপতি, প্ৰয়াত উপেন ৰাজখোৱাৰ ফাঁচী তাৰ জলন্ত প্ৰমান ৷ ( District & Session Judge )\nআপুনি হেনো এজন অধিবক্তা ৷ যুক্তিৰ গৰাকী ৷ কিন্তু আপুনি দেখোন অযুক্তিকৰ কথাৰে “অধিক বক্তা” হৈ, চালে বেৰে কোবাই অসম উতলা কৰি পেলাইছে ? অধিবক্তাৰ স্বৰূপ জানো এইটো ? অধিবক্তা হৈ আপুনি এইখিনিও নাজানে নে, যে শাস্তি ঘোষণা কৰাৰ অধিকাৰ কোনো ৰাজনৈতিক দলৰে নাই ? এই অধিকাৰ কেৱল আৰু কেৱল আদালতৰ ? নে আইন বনাই বনাই, এইবাৰ আপোনালোকক কোনেও বিৰোধ কৰিব নোৱাৰিব বুলিও এখন আইন বনাব ? এনেকুৱা আইন, যে কোনোবাই বিজেপিক সমালোচনা কৰিলেই সশ্ৰম কাৰাদণ্ড ? যেনেকৈ টেট শিক্ষকসকলক “কোনো কথাতে প্ৰতিবাদ কৰিব নোৱাৰিব” বুলি, চুক্তিপত্ৰত চহী কৰাই লৈছে ? ২১’ত জিকিলে অসমৰ জনগণৰ বাবেও তেনে আইন বনাব নেকি ? যিখন আইন মতে আলুৰ দাম প্ৰতি কেজিত ৫০০ টকা হ’লেও, কোনেও প্ৰতিবাদ কৰিব নোৱাৰিব ? প্ৰতিবাদ কৰিলেই “বদৰুদ্দিনৰ সভ্যতাৰ মানুহ” বুলি সশ্ৰম কাৰাদণ্ড দিব ? আচৰিত !!!\nমাজত ৮৫ টা বছৰ-‘জয়মতী’ৰ পৰা ‘গৰু’লৈ…\nঅস্তাচলত কংগ্ৰেছ, আঞ্চলিকতাবাদেই ভৰসা\nলাভ জেহাদ কৰিবলৈ সুযোগ পালে কেনেকৈ ? অসমীয়া ছোৱালী ইমান মূল্যহীন নে যে, দুদিনৰ চিনাকিতে পলাই গৈ বিপদত পৰে ? অসমীয়া হিন্দু ছোৱালীয়ে কাৰ লগত লাভ কৰিলে, কাৰ লগত পলাই গৈ জেহাদ কৰিলে, তাক লৈ এখন চৰকাৰ ব্যস্ত হ’ব লাগেনে ? লাভ জেহাদ মানে কি ? লাভ ’জেহাদ’ হ’ল কেনেকৈ ? প্ৰেম বিপ্লৱ হ’ল কেনেকৈ ? প্ৰেম সংগ্ৰাম হ’ল কেনেকৈ ? প্ৰেম আৰু কাজিয়া একেসময়তে সম্ভৱনে ? ৺অজন্তা লহকৰৰ, বাঙালী ল’ৰাৰ লগত প্ৰেম বিবাহ আৰু তাৰপাছত দিল্লীত আত্মহত্যা আপোনাৰ মতে লাভ জেহাদ নেকি ? নে মুছলমান নহয় বাবে সেইটো হতাশাজনিত মৃত্যু ? যদি ল’ৰাজন মুছলমান হ’লহেঁতেন, তেন্তে লাভ জেহাদৰ তালিকাত স্থান পালেহেঁতেন নেকি অজন্তা লহকৰৰ মৃত্যুয়ে ?\nএতিয়াটো আপোনাৰ চৰকাৰ ৷ অৰ্ণমাই বৰাক হত্যা কৰা, আজমল সভ্যতাৰ মুছলমান ধৰ্ষণকাৰীকেইটাক ফাঁচী নিদিয়ে কিয় ? ২১’ৰ নিৰ্বাচনৰ পিছলৈ ৰৈ আছে কিয় ? ডিব্ৰুগড় মেডিকেল কলেজ হস্পিটেলত ,কৰ্ত্তব্যৰত মহিলা ডাক্তৰগৰাকীৰ হত্যাৰ বিচাৰ কি হ’ল ? এইবোৰ প্ৰশ্নৰ উত্তৰ দিব পাৰিব ? নোৱাৰে ৷ জীৱনত নোৱাৰে ৷\nসভ্যতাৰ কথা কৈ টেটু নাফালিব ডাঙৰীয়া ৷ আমাৰ হাঁহি উঠে ৷ ২১’ ৰ নিৰ্বাচনত হাৰিব বুলি আপুনিও জানে ৷ আপুনি বাৰু বিজেপিৰ বেয়া গাড়ীখন, খালত সুমুৱাবলৈ গৈ আছে নেকি ? আপোনাৰ কথা কাণ্ডই আমাৰ মনলৈ এনে অনুভৱ আনিছে, আপুনি যেন এচিকুট মিঠা পয়জন ৷ মই কি ক’ব খুজিছো, আপুনি নিশ্চয় বুজিব ৷ হয় ডাঙৰীয়া, কিছুমান পয়জন বৰ মিঠা ৷ আপোনাৰ এই হুঙ্কাৰ, অসমৰ ধৰ্মনিৰপেক্ষ ৰাইজে বিশ্বাস নকৰে ৷ বহুত শুনিলো আপোনাৰ লেকচাৰ ৷\nচৰকাৰত আহিলে কি কৰা উচিত ?\n১৷ ৰাজ্যৰ উন্নয়ন ৷\n২৷ বাট-পথৰ উন্নয়ন ৷\n৩৷ বান আৰু গৰাখহনীয়া সমস্যাৰ সমাধান ৷\n৪৷ বজাৰৰ মূল্য নিয়ন্ত্ৰণ ৷\n৫৷ নিবনুৱাক সংস্থাপন ৷\n৬৷ শিক্ষাৰ দ্ৰুত উন্নয়ন ৷\n৭৷ বৃত্তিমূলক শিক্ষাৰ প্ৰসাৰ ৷\n৮৷ সকলো নাগৰিকৰ বাবে উন্নত স্বাস্থ্য ব্যৱস্থা ৷ জটিল ৰোগৰ উন্নত চিকিৎসা কৰাব পৰা হস্পিটেল স্থাপন ৷\n৯৷ উদ্যোগ বৃদ্ধি ৷\n১০৷ কৃষিৰ উন্নত ব্যৱস্থা ৷\n১১৷ সকলো ঠাইৰ জনতাক পৰিস্কাৰ খোৱা পানীৰ নিশ্চিতি ৷\n১২৷ নাগৰিকৰ জীৱন আৰু সা-সম্পত্তিৰ সুৰক্ষা ৷\n১৩৷ নাগৰিকৰ মুক্ত বিচৰণৰ পৰিৱেশ আদি ৷\nএইবোৰ যোৱা পাঁচবছৰত কৰিব পাৰিলেনে ? নোৱাৰিলে ৷ বিদেশীৰ কথাটো মই নানিলোৱেই ৷ কাৰণ আপোনালোকে কা আইন বনাই, বিদেশীক স্বদেশী কৰিলে ৷ পাঁচটা বিফল কৰ্মবৰ্ষৰ পাছত, পুনৰ ক্ষমতালৈ অহাৰ আখৰাত, আপোনালোকৰ কাৰ্য্যক্ৰমনিকা কি হ’ব লাগিছিল ? আপোনালোকে এতিয়া দেশৰ নাগৰিকৰ আটাইবোৰ সমস্যা বাদ দি, ২১’ ৰ নিৰ্বাচনৰ এজেণ্ডাত কি পৰিকল্পনা ৰাখিলে ?\n১৷ লাভ জেহাদ বন্ধ কৰিব ৷\n২৷ ফেচবুকত হিন্দুৰ নাম লৈ ভুৱা একাউন্ট খোলা মুছলমান লাভজেহাদীক সশ্ৰম কাৰাদণ্ড দিব ৷\n৩৷ বদৰুদ্দিনৰ সভ্যতাৰ বিনাশ ঘটাব ৷\nছিঃ ৷ লাজ লাগিছে হিমন্ত বিশ্ব শৰ্মা ৷ অসমৰ এজন শিক্ষা মন্ত্ৰীৰ মুখত, আগন্তুক পাঁচবছৰৰ পৰিকল্পনা শুনি আমাৰ লাজ লাগিছে ৷ আমি এনে এখন চৰকাৰ নিৰ্বাচিত কৰি পঠিয়াম, যি চৰকাৰে লাভজেহাদ মষিমূৰ কৰাত প্ৰধান গুৰুত্ব দিব ৷ এইবোৰ কাম লাভ জেহাদীৰ পৰিয়ালৰ, নে অসম চৰকাৰৰ ? ৰাইজৰ টেক্সৰ টকাৰে ৰজাৰ জীৱন কটাই, আপোনালোকে কোন ছোৱালী কালৈ পলাই গৈ, কাৰ লগত তিনি তালাক খালে, এতিয়া তাৰহে বিচাৰ কৰি ফুৰিব ? আৰু কাম নাই ? লাখ লাখ নিবনুৱাই পেটত গামোচা বান্ধিছে, সেইবোৰ দেখাৰ নাম নাই ? মানুহৰ পকেটত জুই লাগিছে, সেইবোৰ খবৰ নাই ? চিকিৎসা ব্যয়ে আকাশ চুইছে, তাৰ হিচাপ নাই ? মধ্যবিত্ত মৰিছে, তাৰ উমান নাই ? এতিয়া প্ৰেম কাহিনীৰ চকিদাৰ হ’বলৈ ওলাইছে ? লাজ বোলা বস্তুবোৰ পুৰি খালে নেকি ?\nডঃ শৰ্মা, আপুনি বাৰু বিজেপিক জিকাব, নে হৰুৱাব ? কথা কাণ্ডবোৰত কিন্তু প্ৰশ্নবোধকে অগাদেৱা কৰিছে ৷ কাণে কাণে কওঁ শৰ্মা- বেলেগ এটা দল খোলক ৷ মুখ্যমন্ত্ৰীৰ চকীৰ আৰামেই বেলেগ ! পাৰিলে চেষ্টা কৰক ৷ পিছে এই স্বভাৱেৰে পাৰিব জানো ?Let’s try ………..!!!!!!!!!!!\n(প্ৰকাশিত মন্তব্য লেখিকাৰ নিজা মত।)\n2021AssamAssembly ElectionBadaruddin AjmalHate SpeechHimanta Biswa SarmaLove JihadSikha Sarma\nম’বাইল ফোন আৰু নোটত ২৮ দিনলৈ সক্ৰিয় হৈ থাকিব পাৰে ক’ৰ’ণা ভাইৰাছ- অধ্যয়নত প্ৰকাশ\n“২০১৪ চনতে আৰম্ভ হোৱা পৰীক্ষা শেষ হোৱা নাই৷ নীতিশ কুমাৰক নবেল বঁটা প্ৰদান কৰিব লাগে৷”-কোনে ক’লে?\nঠাণ্ডাৰ বাবেহে ৰন্ধন গেছৰ মূল্যবৃদ্ধি হৈছে, বতৰ সলনি…\n“শৈশৱৰ সপোন আজি বাস্তৱত পৰিণত হ’ল”- অসম…\n২৭ মার্চ,১ আৰু ৬ এপ্ৰিলত অনুষ্ঠিত হ’ব অসম বিধানসভাৰ…\nকেৰেলাত ২২ বছৰীয়া RSSৰ সদস্যক হত্যা কৰাৰ অভিযোগত ৮ জন SDPIৰ…\nকেম্পাছৰ দাবী তোলা ছাত্ৰক কলেজৰ পৰা নিলম্বন, ঘোষণা কৰা…\nব্যৱসায়ী সংগঠনৰ আহ্বানমৰ্মে দেশজুৰি ভাৰত বন্ধ, জন্মু…\nনৰেন্দ্ৰ মোডী ষ্টেডিয়াম বিতৰ্ক: গুজৰাট চৰকাৰে নৰেন্দ্ৰ মোডীৰ…\nঅসমৰ ব্ৰাহ্মণ-পুৰোহিত নহয়, বাহিৰৰ পৰা অহা শ-শ পূজাৰীয়েহে…\nজলসিঞ্চন বিভাগে বাতিল কৰিলে ২৪৬টা কণিষ্ঠ সহায়ক পদৰ পৰীক্ষা:…\n‘মুকেশ ভাই, এইয়া ট্ৰেইলাৰহে!সকলো প্ৰস্তুতি সম্পূৰ্ণ…\nমিছা ক’লে কিডাল হ’ব, তেওঁ অসমৰ জনপ্ৰিয়…\nঠাণ্ডাৰ বাবেহে ৰন্ধন গেছৰ মূল্যবৃদ্ধি হৈছে, বতৰ সলনি হ’লে মূল্য হ্ৰাস পাব: ধৰ্মেন্দ্ৰ প্ৰধান\n“শৈশৱৰ সপোন আজি বাস্তৱত পৰিণত হ’ল”- অসম আৰক্ষীৰ উপ-অধীক্ষক হিমা দাস\n২৭ মার্চ,১ আৰু ৬ এপ্ৰিলত অনুষ্ঠিত হ’ব অসম বিধানসভাৰ নিৰ্বাচন: ২ মে’ত ফলাফল


Search Result of Rupsi airport\nAirports Authority of India's Rupsi Airport in Assam is ready to commence operations under Regional Connectivity Scheme.\nটুইটত বেইজিঙৰ দাকছিং আন্তর্জাতিক বিমানবন্দৰৰ ছবি ব্যৱহাৰ কৰি বিতৰ্কত বিজেপিৰ মন্ত্রী\nতেওঁলোকৰ টুইটত বেইজিঙৰ দাকছিং আন্তর্জাতিক বিমানবন্দৰৰ ছবি ব্যৱহাৰ কৰিছে।\nকাবুল বিমানবন্দৰত ধাৰাবাহিক বোমা বিস্ফোৰণ; ৭৩ জন নিহত, ১৪৩ জন আহত\nআফগানিস্তানৰ পৰিস্থিতি অতি উদ্বেগজনক\nকাবুল বিমানবন্দৰত অস্বাভাৱিক মূল্যত বিক্ৰী হৈছে এবটল পানী, এক প্লেট চাউল\nকিছুদিনৰ ভিতৰত ২,০০,০০০ লোকক স্থানান্তৰ কৰাটো এক কঠিন বিষয় হৈ পৰিছে\nচি.আই.এছ.এফ. বিষয়াই চলমান খানক বিমানবন্দৰৰ প্ৰৱেশদ্বাৰত দিলে বাধা; কি কৰিছিল চলমানে!\nচিআইএছএফ বিষয়াগৰাকীয়ে উৎকৃষ্ট উদাহৰণ দাঙি ধৰিছে\nAll Rights Reserved 2022 © The Janambhumi | Total visits : 71309380


অসমত ধৰ্ম-প্ৰদৰ্শনৰ বা-মাৰলি : কাৰণ-পূৰণ আৰু তাৎপৰ্য্য\n, November 13, 2019 10:24 am\nকেইবছৰমানৰ পৰা অসমত ধৰ্ম-পালন-প্ৰদৰ্শনৰ প্ৰকোপ অস্বাভাৱিকভাৱে চৰিছে। চৰকাৰৰ পৃষ্ঠপোষকতাতে নমামি ব্ৰহ্মপুত্ৰ, নমামি বৰাক, ব্ৰহ্মপুত্ৰ পুষ্কৰ আদি বিগ বাজেটৰ ধৰ্মানুষ্ঠান সমাধা কৰা হৈছে, ধনী ধনী মানুহে শকত দান-বৰঙনিৰে ধৰ্মোৎসৱৰ বিপুলায়োজনক উৎসাহিত কৰিছে, দুৰ্গা পূজা বিশেষত এটা বা দুটা ম’হ বলিৰ ঠাইত ৫০/৬০টালৈ ম’হ উৎসৰ্গিত হৈছে, বিপুল প্ৰচাৰ আৰু বৰ বৰ তামীঘৰাৰে ঈশ্বৰ-আল্লাক সন্তুষ্ট কৰিবলৈ না হিন্দু পিছ ভৰি হৈছে, না মুছলিম। ইয়াৰ লগে লগে ধৰ্মমূলক শোভাযাত্ৰাৰ কাণ তাল মৰা আৱাজ আৰু ৰাজপথ ঢকা ভিৰে স্বাভাৱিক জীৱন-যাত্ৰাৰ বাৰ বজাইছে। ধৰ্ম পৰিণত হৈছে ধামাকাত, ব্যক্তি হৃদয়ৰ নীৰৱ-নিৰ্মল আধ্যাত্মিকতা পৰ্য্যবসিত হৈছে উৎকট ৰাজহুৱা প্ৰদৰ্শনত।\nমনলৈ প্ৰশ্ন আহে – অসমত ধৰ্মৰ এই অভূতপূৰ্ব বা-মাৰলি কিয়? ই ভকতিৰ স্বৰ্গৰাজ্যত নে এক বাস্তৱ-সমস্যা-বিমুখ নিচাগ্ৰস্ত মানুহৰ ৰাজ্যত পৰিণত হৈছে?\nএইখিনিতে আমি ধৰ্মৰ দুটা বুনিয়াদী দিশৰ কথা ভাবোঁ আহক – নৈতিক প্ৰমূল্য আৰু পৰিচিতিৰ সমল। দেখা যায় যে নৈতিক প্ৰমূল্যৰ দিশত প্ৰত্যেক ধৰ্মই মানৱীয় আচৰণকে আগ কৰি লৈছে। এটা উদাহৰণৰে কথাটো প্ৰতিপন্ন কৰা যাওক। হিন্দু শাস্ত্ৰই কৈছে, “বসুধৈৱ কুটুম্বকম্”। অৰ্থাৎ সমগ্ৰ পৃথিৱীৰ মানুহেই আমাৰ কুটুম, আমাৰ আপোন। হিন্দুৰ বাবে কেৱল হিন্দু, মুছলিমৰ বাবে কেৱল মুছলিম – এনে কথা এই প্ৰমূল্যত নাই। মুছলিম ঐক্য, হিন্দু ঐক্য আদিৰ মৰ্ম উদ্ধৃত প্ৰমূল্য-বচনফাকিত নাই। ইছলামত কৈছে, “যাৰ চুবুৰীয়া ভোকত আছে তেওঁৰ বাবে জন্নতৰ দুৱাৰ বন্ধ।” কোৰানে হেনো ব্যাখ্যা কৰি কৈছে যে চৌপাশৰ প্ৰতিটো দিশৰ ৭২ ঘৰকৈ মানুহেই আমাৰ চুবুৰীয়া। তেওঁলোক লঘোনে আছে নেকি, তাৰ খবৰ যদি আমি নলওঁ, তেন্তে আমাৰ বাবে স্বৰ্গৰ দুৱাৰ নোখোলে। অৰ্থাৎ ইছলামে মুছলিমক কেৱল মুছলিমৰ খবৰ ৰখাৰ কথা কোৱা নাই, ধৰ্ম-নিৰ্বিশেষে সকলো মানুহৰ খবৰ ৰখাৰ কথাহে কৈছে। খ্ৰীষ্টধৰ্মতো কৈছে, “Love thy neighbour’’ – অৰ্থাৎ তোমাৰ চুবুৰীয়াক ভাল পাবাহঁক। ইয়াতে খ্ৰীষ্টানে কেৱল খ্ৰীষ্টানক ভাল পোৱাৰ কথা কোৱা নাই, যি ধৰ্মৰে নহওক- সকলো চুবুৰীয়াকে ভাল পাবৰ পৰামৰ্শ দিছে। আজি জেহাদৰ আচল মৰ্ম নুবুজা এচাম ইছলামধৰ্মী সন্ত্ৰাসবাদীয়ে ভিন ভিন ধৰ্মৰ মানুহ হত্যা কৰি আল্লাৰ কাম কৰা বুলি ভাবিছে। কিন্তু, কোৰানৰ ৫ নং চুৰাৰ ৩২ নং আয়াতত আছে, “এক নিৰ্দোষী মানুহক হত্যা কৰাটো সমগ্ৰ মানৱজাতিক হত্যা কৰাৰ সমান।” আজিৰ তথাকথিত জেহাদীয়ে কোৰানৰ এই মানৱীয় বাৰ্তা বুজা নাই আৰু সেয়ে প্ৰকৃত মুছলমানো হ’ব পৰা নাই।\nদেখা গ’ল যে ধৰ্মসমূহৰ ভিতৰত যথেষ্ট উচ্চ মানৱীয় নৈতিক প্ৰমূল্য আছে। আধুনিক গণতান্ত্ৰিক, বৈজ্ঞানিক চিন্তাৰ লগত খাপ নোখোৱা কথাও তাত থাকিব। কিন্তু, দয়া-মৰমৰ মাজেৰে একেলগে বাস কৰাৰ প্ৰেৰণা দিব পৰা বহু কথা ধৰ্মীয় প্ৰমূল্যত আছে। পিছে আজি ৰজনজনাই থকা ধৰ্মীয় আচাৰ-আচৰণ আৰু উৎসৱবোৰৰ মাজত ধৰ্মবোৰত নিহিত এই মানৱীয়, নৈতিক প্ৰমূল্য অনুশীলনেই ঘাই কথা হয় জানো?\nনিশ্চয় নহয়। মানুহক এনে প্ৰমূল্যৰ সলনি ধৰ্মবোৰৰ পৰিচিতিৰ সমলবোৰেহে ঘাইকৈ আকৃষ্ট কৰিব লাগিছে। পৰিচিতিৰ সেই সমলবোৰনো কি কি?\nভিন ভিন ধৰ্মৰ মানুহৰ ধৰ্মশাস্ত্ৰ, উপাসনাস্থলী, ৰাষ্ট্ৰ, ধৰ্মীয় পোচাক, খাদ্যাভ্যাস, উপাসনা-পদ্ধতি, জন্ম-বিবাহ-মৃত্যু-জড়িত আচাৰ, উৎসৱ আদি ভিন ভিন। ইবোৰৰ ভিত্তিতে এটা ধৰ্মৰ মানুহে আন এটা ধৰ্মৰ মানুহক “অন্য” বুলি ভাবে। সংঘাতবোৰো প্ৰমূল্যৰ ভিত্তিত নহয়, হয় এই পৰিচিতিবাচক সমলবোৰৰ ভিত্তিত। কোনোবাই ইছলামিক ৰাষ্ট্ৰৰ, কোনোবাই হিন্দুৰাষ্ট্ৰৰ সপোন দেখে; মন্দিৰ-মছজিদ লৈ শত্ৰুতা হয়, গোমাংস-গাহৰি-মাংসক লৈ বিবাদ চলে। পৰিচিতিৰ ভিত্তিত ধৰ্মৰ ৰক্ষকৰ ভাও লোৱাসকলে কদাপি নিজ ধৰ্মৰ উচ্চ নৈতিক প্ৰমূল্যসমূহ প্ৰচাৰ কৰাৰ বাবে উদ্যোগ লোৱা দেখা নাযায়।\nএই যে ধৰ্মৰ অন্তৰ্নিহিত প্ৰমূল্যৰ ঠাইত তাৰ পৰিচিতিবাচক সমলসমূহে অধিক গুৰুত্ব পায় আৰু সিবোৰৰ ভিত্তিতে বিভেদ-বিদ্বেষৰ পৰিবেশ গঢ়ি উঠে, এই প্ৰক্ৰিয়াৰ অন্তৰালত সাধাৰণতেই থাকে ক্ষমতাশালী মহলৰ ন্যস্ত-স্বাৰ্থজড়িত আংচনি। (এই ৰাজনৈতিক দিশটোৰ আলোচনা আমি লেখাত নকৰোঁ।) তদুপৰি এই পৰিচিতিৰ সমলবোৰ আয়ত্ত কৰা তুলনামূলকভাৱে সহজ, কিন্তু ধৰ্মত নিহিত প্ৰমূল্যবোৰ অনুশীলন কৰা সিমান সহজ নহয়।সাধাৰণভাৱে সমগ্ৰ বিশ্বতে আৰু বিশেষকৈ আমাৰ অসমত ধৰ্মীয় পৰিচিতিৰ এই সমলবোৰৰ প্ৰাধান্য অত্যধিক বাঢ়ি অহাৰ ইয়ো এটা কাৰণ।\nআধ্যাত্মিকতাৰ সলনি ধৰ্মৰ প্ৰদৰ্শনৰ প্ৰতিযোগিতা আৰু নৈতিক প্ৰমূল্যৰ ঠাইত আচাৰ-সৰ্বস্বতাই সাৰ হোৱাটো অসমৰ সমাজৰ স্থবিৰতাৰে ইংগিত কঢ়িয়ায়। ইউৰোপৰ মধ্যযুগত সামন্তবাদ অচল টকা হ’ব ধৰাৰ সময়তে গীৰ্জা আচাৰ-সৰ্বস্ব আৰু দুৰ্নীতিগ্ৰস্ত হৈ পৰিছিল। প্ৰণিধানযোগ্য এই যে সমাজ এখন সঁচাকৈয়ে প্ৰগতিৰ স্তৰত উপনীত হ’লে বা প্ৰগতিকামী চেতনাই সংগঠিত ৰূপত সমাজক আলোড়িত কৰি ৰাখিলে ধৰ্মৰ প্ৰকোপ হয় কমি থাকে, নহয় তাৰ পৰিচিতিবাচক সমলৰ ঠাইত নৈতিক আৰু দাৰ্শনিক প্ৰমূল্যবোৰৰ চৰ্চাই প্ৰাধান্য লাভ কৰি থাকে।\nউদাহৰণস্বৰূপে, আঢ়ৈ হাজাৰ বছৰ পূৰ্বৰ গ্ৰ্ৰীকসভ্যতাৰ স্বৰ্ণযুগত দাৰ্শনিক, চিন্তাবিদ, সাহিত্যিক আদিৰ মাজত পাৰলৌকিক ভাৱনাক হেঁচুকি ইহলৌকিক চিন্তাই জেগা লোৱাৰ কথা সৰ্বজন বিদিত।ছক্ৰেটিছে কৈছিল যে দেৱী এথেনীক পূজাকৰাতকৈও অধিক গুৰুত্বপূৰ্ণ কাম এথেন্সৰ ডেকাহঁতৰ বাবে আছে।ইউৰোপত সামন্ত যুগৰ কঁকাল ভগাৰ পিছত যি নৱজাগৰণ আহিছিল তাৰ মূল বাৰ্তা আছিল ইহলৌকিক মানৱতাবাদ, যাৰ প্ৰভাৱতে পিছলৈ বিজ্ঞান-প্ৰযুক্তিৰ দিগ্বিজয় আৰম্ভ হৈছিল। এই নৱজাগৰণেই খ্ৰীষ্টান ধৰ্মৰ আচাৰ-সৰ্বস্বতা আৰু গীৰ্জাৰ কৰ্তৃত্বক প্ৰশ্নৰ মুখামুখি কৰি তাক দুভাগ কৰি পেলাইছিল। ভাৰতৰ স্বাধীনতা আন্দোলনেও মানুহৰ মনৰ মাজত থকা অন্ধবিশ্বাস-কুসংস্কাৰৰ ভালেমান সাতামপুৰুষীয়া শিকলি ছিঙাৰ কাম কৰিছিল। অৰ্থাৎ সমাজ প্ৰগতিৰ স্তৰত থাকিলে বা প্ৰগতিশীল ভাবনাই সমাজত গা কৰি থাকিলে, ধৰ্মৰ চাক্ষুষ পৰিচিতিৰ সমলবোৰ আৰু আচাৰবোৰৰ ঠাইত ধৰ্মৰ অন্তৰ্লীন প্ৰমূল্যবোৰহে মনোযোগৰ কেন্দ্ৰত থাকে।\nগণমাধ্যমৰ প্ৰভাৱত কল্পনাতে জীৱনৰ স্বৰ্ণ-মায়ামৃগ খেদি ফুৰাত অভ্যস্ত হোৱা বিপুলাংশ জনতাৰ আচল জীৱন-বাস্তৱ তথৈবচ। বিশেষকৈ অসমত জাতীয় অৰ্থনীতি বুলি কোনো বস্তু গঢ়ি নুঠিল, অত্যন্ত অনগ্ৰসৰ ৰাজ্যখনৰ সাধাৰণ মানুহৰ বাস্তৱ জীৱন ব্যৰ্থতা আৰু অনিশ্চয়তাৰ পীড়নেৰে ভৰপূৰ। জীৱনৰ সেই খালী ঠাই তেওঁলোকে কিহেৰে পূৰাব?সেই খালী ঠাইৰ ৰহস্য বুজাই দিব পৰা প্ৰগতিশীল চেতনাৰো ব্যাপক প্ৰসাৰ আজি নাই। নৱজাগৰণ, স্বাধীনতা আন্দোলন আদিৰ দৰে সঁচা অৰ্থতে প্ৰগতিমুখী ব্যাপক জন-আলোড়ন আমাৰ সমাজত আজি একেবাৰেই নাই। সেয়ে সেই খালী ঠাই স্ৰজি দিয়া শোষক চামেই সেই খালী ঠাই পূৰাবলৈ হাজিৰ হৈছেহি হাতত ধৰ্মীয় আচাৰ আৰু সাম্প্ৰদিয়কতাৰো ৰংচঙীয়া, জিক-মিকীয়া সম্ভাৰৰ মোনা হাতত লৈ। কোৱা বাহুল্য, সকলো ধৰ্মত অন্তৰ্নিহিত মানৱীয় প্ৰমূল্যসমূহত ধৰ্মৰ বেপাৰীহঁতৰ মতি নাই; সিহঁতে ৰাইজক ব্যস্ত ৰাখিছে আধ্যাত্মিকতাৰ সৈতে বিশেষ সম্পৰ্ক নথকা কেতবোৰ আচাৰত যিবোৰ জনবহুল ৰাস্তাত প্ৰদৰ্শন কৰিব পাৰি, যিবোৰক লৈ ধনৰ শৰাধ কৰিব পাৰি আৰু যিবোৰৰ জৰিয়তে ধৰ্মীয় বিভেদো বঢ়াবপাৰি; সৰ্বোপৰি যিবোৰৰ জৰিয়তে ৰাইজক নিচাগ্ৰস্ত কৰি জীৱনৰ, সমাজৰ আচল সমস্যাবোৰ পাহৰাই ৰাখিব পাৰি, ঢাকি ৰাখিব পাৰি।\nসেয়ে অসমত ধৰ্ম-প্ৰদৰ্শনৰ যি ধূম উঠিছে, সি ৰাজ্যখনৰ শোচনীয় পৰিস্থিতিৰে দ্যোতক, ৰাজ্যখনৰ অনগ্ৰসতাৰ কাৰণো, পৰিণামো। অৰ্থনৈতিক দুৰৱস্থাৰ কথাটোত আছেই, ভুতৰ ওপৰত দানহ পৰাদি হিন্দী বলয়ৰপৰা নতুনকৈ আমদানি কৰি অনা ধৰ্মীয় আচাৰ-উৎসৱবোৰে অসমৰ বাপতি-সাহোন সংস্কৃতিৰ ভঁৰালটোকো জৰাজীৰ্ণ কৰি এন্দুৰৰ বাহত পৰিণত কৰিব।


Home AJOY LAL DUTTA ANALYSIS অজয় লাল দত্ত ৰাজনৈতিক বিশ্লেষণ ৰাজনৈতিক বিশ্লেষণ\nxukhdukh.com August 11, 2015 AJOY LAL DUTTA, ANALYSIS, অজয় লাল দত্ত, ৰাজনৈতিক বিশ্লেষণ,\nস্বপ্নাতুৰ ভাৰতীয়ৰ ৰাজনীতিঃ\nমহাকাব্যৰ পৰা আজিৰ গণতন্ত্ৰলৈ\nবিশাল ভাৰতবৰ্ষই যদিও বৰ্তমান সময়চোৱাত বিশ্বৰ সৰ্ব-বৃহৎ গণতন্ত্ৰ ৰূপে স্বীকৃতি লাভ কৰিবলৈ সক্ষম হৈছে, কিন্তু দেশখনৰ ৰাজনৈতিক ইতিহাস অতি পুৰণি। ইতিহাসৰ ভেটিতে গঢ় লোৱা লোকগাঁথা, কাহিনী আদিয়েও জনমানসত সৰ্ব-ব্যাপি এক ৰাজনৈতিক চেতনা জাগ্ৰত কৰি ৰখাত নিশ্চয়কৈ অৰিহণা যোগায়। আনহাতে মহাভাৰত আৰু ৰামায়ণ এই দুখন মহাকাব্যতে ৰাজনীতি-সমাজনীতি-কূটনীতি-ষড়যন্ত্ৰৰ আদিপাঠ সন্নিবিষ্ট হৈ আছে। কিছু মনিষীয়ে দাবী কৰা মতে এই দুখন মহাকাব্যৰ ব্যাপ্তি ইমানেই বিশাল যে ইয়াত বৰ্ণিত কথাৰ বাহিৰে হেনো দুনীয়াত একোৱেই নাই, প্ৰয়োজন মাথো বিশ্লেষণৰ। একেদৰেই পৌৰাণিক গ্ৰন্থ, সাধুকথা, ৰজা-মহাৰজাৰ বিভিন্ন কাহিনীয়ে বিভিন্ন সময়ৰেখাত এই বিশাল ভূমিয়ে লাভ কৰা শাসন-অপশাসনৰ বিষয়ে ভূ-পাবলৈ দিয়ে।\nৰামায়ণ, মহাভাৰতৰ বিভিন্ন জনপ্ৰিয় কাহিনী-উপকাহিনীৰ বাহিৰেও সম্ৰাট অশোক, বিক্ৰমাদিত্য, ভৰত, হূমায়ুন, আকবৰকে ধৰি বিভিন্নজনৰ প্ৰচলিত সাধু বা লোকগাঁথাই মানুহৰ মনক এক উন্নত শাসন প্ৰণালীৰ প্ৰতি আগ্ৰহী কৰি তোলেই। লোকগাঁথা বা জনশ্ৰুতিয়ে মানুহৰ সামাজিক লোক-বিশ্বাসক গঢ়ি তোলে। সেই ধাৰণাৰ পৰাই মানুহে বৰ্তমানৰ সময়তো একোজন আদৰ্শ শাসক বিচাৰিবলৈ অৱচেতন অথবা চেতনাময় অৱস্থাতো নিজৰ মগজুৰ কচৰৎ কৰে। আজিও কিয় মহেঞ্জোদাৰো-হৰপ্পা সভ্যতাৰ দৰে উন্নত চহৰৰ পয়ঃ-প্ৰণালী ব্যৱস্থা গঢ়ি তোলা হোৱা নাই, মানুহৰ মনত প্ৰশ্নৰ উদ্ৰেক ঘটে।\nআকৌ বিভিন্ন আধুনিক সামাজিক পণ্ডিতৰ মতে ভাৰতীয় দৰিদ্ৰতা আৰু নিৰক্ষতাৰ উচ্চ হাৰৰ বাবেই এই একবিংশ শতিকাতো বেছিভাগ নাগৰিকেই নিজৰ মৌলিক সমস্যা, মৌলিক প্ৰয়োজন অথবা মৌলিক অধিকাৰৰ বিষয়েই সজাগ বা জাগ্ৰত হব পৰা নাই। ৬৭শতাংশতকৈ অধিক লোক দৰিদ্ৰতা অথবা নিৰক্ষতাৰ অন্ধকাৰৰ পৰা আজিও বাজ ওলাব নোৱাৰা স্থিতিলৈ লক্ষ্য কৰিলে, নিজৰ দৈনিক জীয়াই থকাৰ সংগ্ৰামৰ পৰা মূৰ তুলি নিজৰ ভৱিষ্যত, দেশৰ শাসন ব্যৱস্থা অথবা ৰাজনৈতিক কথালৈ কান-সাৰ দিব পৰা মানুহৰ সংখ্যা প্ৰকৃততে ৩৩শতাংশতকৈ কম বুলি বিনাদ্বিধাই অনুমান কৰিব পাৰি। সেয়ে এনে এটা পটভূমিত প্ৰকৃত গণতন্ত্ৰৰ বাবে এই বিশাল ভূমি যে এতিয়াও কোনো পধ্যেই যোগ্য হৈ উঠা নাই সেই কথাও অনুভৱ কৰিব পাৰি। যি গণতন্ত্ৰত সাংখ্যিক কথাক গুণগত কথাতকৈ অধিক মানদণ্ড দি সৰ্বজন স্বীকৃতি দিয়াৰ ব্যৱস্থা হৈছে, প্ৰকৃততে দুই তৃতীয়াংশ লোকৰে এই গোটেই বিষয়টোতে সচেতনতাহীনতাই আচলতে ভাৰতীয় গণতন্ত্ৰক এক “ভুৱা নাটক” ৰূপেহে কাৰ্যতঃ প্ৰতিষ্ঠাপিত কৰা নাইনে, সেয়াও আজিৰ সময়ৰ এক অন্যতম প্ৰশ্ন।\nদেশৰ শাসক সকলেই দেশ এখনৰ উন্নতিৰ ৰূপৰেখা তৈয়াৰ কৰে। সেয়ে উন্নত শাসকৰ সন্ধান কৰাটো দেশ এখনৰ জনসাধাৰণৰ বাবে অতিকৈ গুৰুত্বপূৰ্ণ কথা। আৰু ভাৰতীয় নাগৰিক সকলেও এই সন্ধান অতীজৰে পৰা অব্যাহত ৰাখিছে। আৰু প্ৰতিজন শাসকৰ শাসন আৰু শাসন পদ্ধতিৰ সৈতে অতীজৰ লোকগাঁথাৰ শাসন অথবা ইতিহাসত উজ্বলি থকা ভাৰতীয় সভ্যতাৰ সোণালী আখৰবোৰৰ সৈতে বাস্তৱিক তুলনা কৰাৰ প্ৰক্ৰিয়াটো চলি আহিছে। এয়া জনমানসৰ সাধাৰণ এটা স্বাভাৱিক প্ৰক্ৰিয়া।\nকোনোবাই কোনোটো কাম সম্ৰাট অশোকৰ সৈতে তুলনা কৰি চাইছে। কোনোৱে ভেশ ধৰি ৰজাই দেশৰ দৰিদ্ৰজনৰ আৰ্তনাদ শুনিবলৈ অহা বিক্ৰমাদিত্য এজন পোৱাৰ আশা মনে মনে পুহি ৰাখিছে। কোনোবাই আকবৰ-বীৰবলৰ যুটীৰ দৰে সৰল অথচ বুদ্ধিৰ মন্ত্ৰণা দিয়া সতেজ মন্ত্ৰীৰ আশা কৰিছে, কোনোৱে হুমায়ুনৰ দৰে সম্ৰাট আশা কৰিছে। কোনোৱে শিৱাজীৰ দৰে যুঁজাৰু, লক্ষ্মীবাঈৰ দৰে বীৰঙ্গনা, আকবৰ-যোধাবাইৰ দৰে ধৰ্ম-সহিষ্ণুতাৰ উদাহৰণ আশা কৰিছে। কোনোৱে স্বৰ্গদেউ চুকাফাৰ দৰে সাত-ৰাজ সামৰি একৰাজ প্ৰতিষ্ঠাৰ ইতিহাসেৰে সমাজত সমন্বয়ৰ সন্ধান কৰিব বিচাৰিছে, কোনোৱে মান ৰজাক আক্ৰমণৰ বাবে মাতি আনি নিজৰ বঙহকে এসেকা দিওৱাৰ পোষকতা কৰিছে। ভৰত-লক্ষ্ণণৰ দৰে ভাতৃ, শকুনিৰ দৰে মামা, ভীষ্মৰ দৰে পিতামহ, সীতাৰ দৰে আত্মত্যাগ, কুন্তী-দৌপদীৰ দৰে এঘৰি যুঁজাৰ সংকল্প ৰখা নাৰীৰ সন্ধান যুগে যুগে চলি আহিছে আৰু এয়া চলি থাকিব। ল’ৰা ৰজা পাতি শাসনৰ বাঘজৰী নিজৰ হাতত ৰখাৰ উদাহৰণ, গাদীৰ বাবে স্ব-আত্মীয়ৰ সৈতে বৈৰীতা, আধিপত্যৰ যুঁজ আদি বুৰঞ্জীৰ পুনৰাবৃত্তি, ইংৰাজীৰ আপ্তবাক্য “হিষ্ট্ৰী ৰিপিট ইটচেলফ”ৰ সত্যতা প্ৰতীয়মান কৰিয়েই বাৰে বাৰে হৈ আহিছে। আৰু প্ৰতিটো প্ৰসংগ, পৰিঘটনাৰ পৰা শিক্ষা লৈ অতীজৰ পৰাই এইখন সমাজ ক্ৰমাত বিৰ্বতনৰ ফলত বৰ্তমানৰ আধা পূৰঠ অৱস্থাত উপনীত হৈছেহি।\nএইখিনিতে এটা কথা উল্লেখ কৰিব লাগিব, বাৰশ শতিকাতে নিজৰ দক্ষতা অনুসৰি অসম দেশত বাব বিতৰণ কৰি, জাত-পাতৰ উৰ্ধত সকলো জাতি-জনগোষ্ঠীকে শাসনৰ অংশীদাৰ কৰি লোৱা আহোম ৰজা চুমুং হুনৰ দৰে আদৰ্শ আজিও যেন পাবলৈ নাই। ভাৰতীয় ইতিহাসে বা ভাৰত বুৰঞ্জীয়ে ঢুকি নোপোৱা বাবেই এনে গণতান্ত্ৰিক প্ৰক্ৰিয়াৰ উদাহৰণে আচলতে আজিও মূলসুঁতি তথা হিন্দী-বলয়ৰ নেতৃত্বাধীন সমাজক চুবগৈ পৰা নাই। এতিয়াও বেছি ভাগ হিন্দী বলয় আৰু দক্ষিণৰ ৰাজ্য সমূহত জমিদাৰ, সামন্ত, উচ্চ বৰ্ণৰ শাসনৰ ইতিহাসেই প্ৰাধান্য পাই আহিছে, আৰু সেই কথাই অঞ্চলবোৰৰ লোক সকলৰ মনত থকা সাঁচ আজিও যেন অক্ষত আছে। জাতি-ভেদ-বৰ্ণৰ পৰিচয়, সামন্ত, চৌধুৰী, জমিদাৰৰ পৰিয়াল আদিকেই আজিও প্ৰভূ বুলি মানি থকাৰ এক মানসিকতাই গ্ৰাস কৰি আছে, অৱচেতন মনতো সেই সাঁচৰ গ্ৰাসৰ পৰা যেন ৰাইজ মুক্ত হব পৰা নাই। তাৰ বিপৰীতে উত্তৰ-পূৱৰ ৰাজ্য সমূহৰ ৰাজনৈতিক ইতিহাসে জনজাতীয় বা জনগোষ্ঠীয় ৰাজ্যৰ ৰজা সকলৰ ক্ষুদ্ৰ ৰাজ্যৰ পটভূমিত জাতিগত স্ব-অধিকাৰৰ প্ৰশ্নটো জীয়াই ৰাখিছে। ভাৰতৰ সৈতে এই ভূ-খণ্ড সংলগ্ন হোৱাৰ পাছতো এই জাতি-উপজাতি তথা নৃগোষ্ঠীয়ে লোক সকলৰ মনত এই একক ৰাজনৈতিক ইতিহাসৰ চিন্তা-চেতনাই ক্ৰিয়া কৰি আছে আৰু তাৰ ফলতে জাতি-নৃগোষ্ঠীয় দল-সংগঠনৰ আত্ম-নিয়ন্ত্ৰণৰ অধিকাৰৰ ৰাজনীতিয়ে পুলি-পোখা মেলিবলৈ সক্ষম হৈছে। ভাৰতীয় সংবিধান প্ৰদত্ত কিছু সা-সুবিধা তথা সুৰক্ষাৰ নিশ্চিতি আদায় কৰিবলৈ অহৰহ প্ৰচেষ্টা এই দল-সংগঠন সমূহে চলাই আহিছে। ভাৰতৰ আন ৰাজ্য সমূহত এনে জাতি-নৃগোষ্ঠীয় আন্দোলন বা পুনৰ ক্ষুদ্ৰ জনজাতীয় ৰাজ্যৰ দাবীৰ ৰাজনীতি পটভূমিৰ ভিন্নতাৰ বাবে গঢ় লোৱা দেখিবলৈ পোৱা নাযায়। দেশ বিভাজন, বাংলাদেশৰ গঠনৰ পাছত প্ৰব্ৰজন আৰু জনগাঁথনিৰ সলনিয়ে সৃষ্টি কৰা শংকায়ো এই অঞ্চলটোৰ ৰাজনৈতিক ক্ষেত্ৰখনক পৰিচালিত কৰিছে।অৱশ্যে ভাষিক আৰু নৃ-গোষ্ঠীয় ভিত্তিত সামাজিক আন্দোলনেৰে গোলকীকৰণৰ পাছত নিজৰ পৰিচয়, সংস্কৃতি, সত্তাক নিশিহ্ন নোহোৱাকৈ ৰাখিবৰ বাবে বাকীবোৰ ঠাইতো অৰ্থনৈতিক, সামাজিক আৰু সাংস্কৃতিক কাৰণত আন্দোলন গঢ় লৈ উঠাৰ ইতিহাস আছে। এতিয়াও বন নিৰ্ভৰ জীৱন কটোৱা আদিবাসী সকলৰ ওপৰত আধুনিক সমাজৰ আগ্ৰাসনো এটা স্পৰ্শকাতৰ বিষয় ৰূপে উজলি উঠিছে।\nকিন্তু সেই আন্দোলনবোৰৰ সৈতে উত্তৰ-পূৱ আৰু বিশেষকৈ অসমৰ ৰাজনীতিৰ বিশাল আৰু মৌলিক পাৰ্থক্য আছে, যিটো কথা ৰাষ্ট্ৰীয় দল তথা কেন্দ্ৰৰ নেতা সকলে অনুভৱ কৰিব নোৱাৰে বা কৰাটো দেখা পোৱা নাই। সেয়েই এতিয়াও এই অঞ্চলত জাতীয়তাবাদৰ ধ্বনি আৰু আঞ্চলিকতাবাদৰ প্ৰতিধ্বনিৰে ৰাজনৈতিক ক্ষেত্ৰত ইয়াৰ প্ৰাসংগিকতা অনুৰণিত হৈ থকাটো অনুভৱ কৰিব পাৰি। বৈচিত্ৰ্যৰ মাজত ঐক্যৰ ভেটিত গঢ় লোৱা আধুনিক ভাৰতৰ শাসক সকলে ৰাজনৈতিক ইতিহাসৰ ভিন্নতাৰ ভিত্তিত অঞ্চলবোৰৰ লোক সকলৰ ৰাজনৈতিক আশা-আকাংক্ষাৰ কথাও হৃদয়ংগম কৰাটো আজি তাৰিখৰ এটা গুৰুত্বপূৰ্ণ কথা হৈ পৰিছে। কোনো একোটা সিদ্ধান্ত বা স্থিতিৰ ৰাষ্ট্ৰীয় প্ৰেক্ষাপট আৰু আঞ্চলিক প্ৰেক্ষাপটত প্ৰতিক্ৰিয়াৰ বৈচিত্ৰতা বা ভিন্নতাক যেন আজি ৰাষ্ট্ৰৰ শাসক সকলে অনুভৱ কৰিব পৰা নাই।\nআমাৰ দেশৰ বিগত দশক কেইটাৰ ৰাজনৈতিক উত্থান পতনবোৰলৈ লক্ষ্য কৰিলে দেশৰ ৰাইজে ৰাজনৈতিক নেতৃত্বৰ মাজত অবিৰত এক পৰীক্ষামূলক সন্ধানী যাত্ৰা যে অব্যাহত ৰাখিছে সেইকথা অনুভৱ হয়। স্বাধীনতা লাভৰ পাছৰ পৰা কংগ্ৰেছৰ শাসন-অপশাসনৰ ফলত সৃষ্ট নতুন শাসক, ৰজা মানুহৰ শ্ৰেণীৰ সৃষ্টিয়ে যেন ভাৰতীয় মানুহক আশ্বস্ত কৰিব নোৱাৰিলে। বগা চাহাবৰ পৰা ক’লা চাহাবলৈ শাসনৰ জৰীৰ হাত সলনি হোৱাৰ বাহিৰে যেন সাধাৰণ মানুহৰ আশা-আকাংক্ষা পূৰাব পৰাকৈ একো দিব নোৱাৰিলে এই নতুন শাসকে। লাইচেন্সৰাজ, কমিচনৰাজ, দালালৰাজ আদিয়ে শাসন ব্যৱস্থাটোত বিশেষ প্ৰতিষ্ঠা লাভ কৰা কথাই ভাৰতীয় মানুহক ক্ষুদ্ধ কৰিলে আৰু সেইবাবেই যেন অতৃপ্ত মন লৈ বাৰে বাৰে দেশৰ ৰাইজে একোটা নতুন ৰাজনৈতিক মতাদৰ্শ বা কুচকাৱাজক আঁকোৱালি লৈ এক উন্নতৰ, উজ্বলতৰ ভাৰত উপহাৰ দিব পৰা নেতৃত্বৰ সন্ধান কৰিয়ে থাকিল।\nএই উচাহতে জনতা দলৰ উত্থান, কমিউনিষ্ট ভাবাদৰ্শৰ দল সমূহৰ ভাৰতীয় বাওঁপন্থী দলৰূপে গজালি, জেপিৰ সমাজবাদী আন্দোলন, জনসংঘৰ উত্থান, হিন্দুত্ববাদ, মৌলবাদ, ধৰ্মীয় সংখ্যালঘুৰ নামত দল, জাতি-সম্প্ৰদায়ৰ নামত দলীয় উত্থান, ভাষা আৰু জাতিৰ নামত আঞ্চলিকতাবাদী শক্তি, জাতীয়তাবাদী শক্তি, বিচ্চিন্নতাবাদী শক্তি আদি বিভিন্ন ৰাজনৈতিক উত্থান-পতনৰ সাক্ষী হ’ল ভাৰতীয় ৰাজনীতি। বিশ্বৰ সৰ্ব-বৃহত গণতন্ত্ৰৰ অনুপম উদাহৰণ উপমহাদেশখনত থকা পদে পদে অনৈক্যতাৰ মাজতো ভাৰতীয় অখণ্ডতা তথা সংহতিৰ উদাহৰণো পৃথিৱীৰ ভিতৰতে প্ৰায় বিৰলেই।\nএই গভীৰ প্ৰত্যাহ্বানক যেন ভাৰতীয় নেতা সকলে হৃদয়েৰে বুজি উঠাৰ দায়বদ্ধতা প্ৰদৰ্শন কৰিবই নোৱাৰিলে। তাৰ ফলতেই ক্ষুদ্ৰ ক্ষুদ্ৰ জাতি-সত্বা, ভিন্ন ভিন্ন ভাষিক গোষ্ঠী, জাতি-জনজাতি, ভৌগোলিক-সাংস্কৃতিক-ইতিহাসেৰে ছিন্ন ভিন্ন কেইবা কোটি মানুহৰ এই জনসংখ্যাৰ এক উন্নতৰ, উজ্বলতৰ ভাৰত পোৱাৰ বাসনা পূৰাব আজিকোপতি যেন কোনো এটা চামৰ ৰাজনৈতিক নেতৃত্বই নোৱাৰিলে। ফলত ভাৰতীয় ৰাজনীতিত উত্থান আৰু ছন্দপতন দুয়োটাই এৰাব নোৱাৰা সঘন পৰিঘটনা হৈ পৰা দেখা গৈছে।\nস্বাধীনতাৰ পাছত শাসকৰ জুতি পোৱা ভাৰতীয় চামৰ মাজত গা-কৰা দালাল শ্ৰেণী আৰু সৰ্বস্তৰৰ স্বাৰ্থক প্ৰতি পদে আঘাত কৰা নীতিক ঘৃণা কৰিয়েই ভাৰতীয় ৰাইজে বিকল্প ৰাজনীতিৰ সন্ধান কৰিবলৈ আৰম্ভ কৰিছিল। কিন্তু প্ৰতিবাৰেই কোনো নতুন বিকল্পৰ আলোক লৈ মানুহৰ আশাৰ দিগন্তত নীতিৰ সাধক ৰূপে নিজকে প্ৰতিপন্ন কৰিবলৈ সক্ষম হোৱা প্ৰায়বোৰ শক্তিকে ভোটাৰ সকলে একোবাৰকৈ পৰীক্ষামূলক ভাৱে হলেও শাসনৰ সোৱাদ দিছে। কিন্তু প্ৰতিবাৰেই ক্ৰমাত নিৰাশ হৈছে ভাৰতীয় ভোটাৰ? স্বাধীনতাৰ ৬৮বছৰৰ পাছতো বিজুলী, পানী, খাদ্য, বাসস্থান, শিক্ষা, স্বাস্থ্যৰ, বাট-পথ, নিৰক্ষৰতা, দৰিদ্ৰতাই মূল প্ৰত্যাহ্বান হৈ ৰোৱাটোৱে তাকেই প্ৰতীয়মান নকৰেনে? বাৰে বাৰে আশাহত হোৱা নাগৰিক সকলে ভৱিষ্যতে ৰাজনৈতিক ভাৱে কোনদিশে ধাৱমান হবলৈ বাধ্য হব, ৰাজনৈতিক পণ্ডিত সকল এই ক্ষেত্ৰত খুৱেই সন্দিহান হৈ উঠিব লগা পৰিস্থিতিৰ সৃষ্টি হোৱাতো সঁচাই উদ্বেগজনক।\nঅলপ পৌৰাণিক দৃষ্টিৰে কথাবোৰ অনুধাৱন কৰিলে, মহাকাব্য আৰু লোকগাঁথাত তখা কাহিনীবোৰৰেই যেন প্ৰতিবাৰেই পুনৰাবৃত্তি ঘটিছে তেনে অনুভৱ হয়। কোনো সাধক বা তপস্বীয়ে কঠোৰ তপস্যাৰ ফলত ভগৱানক বা কোনো দেৱতাক সন্তুষ্ট কৰাৰ কাহিনী পঢ়িবলৈ পোৱা যায়। তাৰ ফলত তপস্বীৰ সমুখত আৱিৰ্ভাৱ হয় সেই জনাৰ্দন অথবা দেৱতা, তেওঁক বৰ দিয়ে। কিন্তু বৰ লাভ কৰাৰ পাছতে সেই তপস্বী বা সাধকৰ চৰিত্ৰৰ প্ৰভূত পৰিবৰ্তন হয়। বৰ লাভৰ অহংকাৰে যেন তেওঁক লম্ভিবলৈ ধৰে, যি ইতিবাচক দিশত সেই বৰলাভৰ শক্তি প্ৰয়োগৰ মনোকামনাৰে সাধনা কৰিছিল, সেই পথৰ পৰা তেওঁ বিচ্যুত হৈ পৰে। তাৰ বিপৰীতে তাৰ নেতিবাচক প্ৰয়োগেৰে তেওঁ হৈ পৰে ধ্বংসাত্মক। তেওঁৰ কাৰ্যাৱলী দেখি খোদ বৰ দিয়া প্ৰভূৱেই শংকিত হব লগা হয়। পুনৰ তেওঁৰ বৰ পাই বলীয়ান হোৱা জনক সংহাৰ কৰিবৰ বাবে প্ৰভূৱে বা মহাশক্তিয়ে ধৰিব লগা হয় অৱতাৰ! মহিষাসুৰ বধৰ বাবে দেৱী দুৰ্গাৰ আৱিৰ্ভাৱো যেন তাৰেই উদাহৰণ! এয়া ভাৰতীয় পৌৰাণিক তথা মহাকাব্যিক গাঁথাই গঢ়ি দিয়া লোকবিশ্বাস। ঠিক তেনে ঘটনাৰ নামান্তৰেই যেন ঘটি আছে, ভাৰতীয় ৰাজনীতিত।\nপ্ৰতিবাৰেই ৰাইজৰ সেৱাৰ বাবে অলেখ প্ৰতিশ্ৰুতিৰ জোৱাৰ লৈ ৰাজনীতিৰ সাধক সকল জনতা জনাৰ্দনক স্তুতি কৰিবলৈ আহে। নিজৰ সাধনা, ত্যাগ আৰু তপস্যাৰে জনতা জনাৰ্দনক মোহিত কৰে, সন্তুষ্ট কৰে, জনাৰ্দনেও দেশৰ দহৰ কল্যাণ কৰিবৰ বাবেই এইজনাই যোগ্য ব্যক্তি বুলি বৰ দিয়ে। জনমত লাভৰ পাছতে যেন সেই একেই ইতিহাসৰ পুনৰাবৃত্তি। অহংকাৰ, নেতিবাচক কামকাজৰ ফলত ক্ৰমাত অসুৰত পৰিণত হয় এই তপস্বী। ফলত জনতা- জনাৰ্দনে পুনৰ নিৰ্বাচনত দমনকাৰী ভূমিকা লোৱাৰ বাহিৰে গত্যন্তৰ নাথাকে। ভাৰতীয় গণতন্ত্ৰৰ সৰ্বশক্তিমান সাধাৰণ ভোটাৰ সকলেও যেন এই কাহিনীৰ পৰা আজিও মুক্তি লভিব পৰা নাই। একেই পাকচক্ৰত বাৰে বাৰে হেৰাই গৈছে উন্নত উজ্বল ভাৰতৰ স্বপ্ন। মানুহ যেন ক্ৰমাত আশাহত, হৈছে আঘাতপ্ৰাপ্ত, ক্ষোভ, সৃষ্টি হৈছে ঘৃণাৰ, প্ৰতিনিয়ত। ভাৰতীয় ভোটাৰ স্বপ্নভংগৰ কাহিনীৰ পৰা আপুনিও পৌৰাণিক গাঁথাৰ এই মিলক অস্বীকাৰ কৰিব নোৱাৰে।\nবিকল্প ৰাজনীতিৰ প্ৰতি আমাৰ নাগৰিক সকলৰ এই বীক্ষাৰ অন্ত কেতিয়া পৰিব কোনেও কব নোৱাৰে। নৰেন্দ্ৰ মোদীক দেশৰ জনতাৰ প্ৰকৃত বিকাশ, কল্যাণ কৰিব পৰা তপস্বী ৰূপে অনুভৱ কৰি, জনতা জনাৰ্দনে বিশাল জনমতেৰে সৌ সিদিনা বৰ দান কৰিলে। কিন্তু বছৰটোৰ ভিতৰতে মানুহবোৰ যেন আশাভংগ হোৱাৰ পথত। মৌলিক দশা পৰিবৰ্তনৰ দিশ দিয়াত বৰ দুখ লগাকৈ বিফল হৈছে এই নেতৃত্ব। নিৰ্বাচনী প্ৰতিশ্ৰুতিত দিয়া প্ৰায়বোৰ ঘোষণাৰ পৰা বিচ্যুত হোৱা এই চৰকাৰখনক এতিয়া “ইউ-টাৰ্ণ”ৰ অভিলেখ গঢ়া চৰকাৰবুলি কবলৈকো ৰাইজে এৰি দিছে। ৰাইজ আজি ইমানেই আশাহত যে, “ভাল দিন আহিব” শ্লোগান ফাঁকি এতিয়া সৰ্বজন স্বীকৃত এটা কৌতুকলৈ পৰিবৰ্তিত হৈছে। বৰ্ধিত টেক্সৰ মাধমাৰ, কয়লা ক্ষেত্ৰ বিক্ৰীৰ নিবিদাত কাৰোবাক প্ৰতি টনত ১০৫টকাৰ বিপৰীতে কাৰোবাক ৩৫০০টকাত বিক্ৰীৰ দৰে অদ্ভূত অনিয়ম, কৃষকৰ ভূমি অধিগ্ৰহণৰ বাবে বিগত চৰকাৰে সদনত পাছ কৰোৱাৰ বিলৰ সংশোধনীৰ অপচেষ্টা, কৃষকৰ স্বাৰ্থ বিঘ্নিত হোৱাকৈ আৰু উদ্যোগী পুঁজিপতিৰ ছুপাৰ প্ৰফিট হোৱাকৈ নীতি নিৰ্ধাৰণ কৰি ছমহীয়া অধ্যাদেশ জাৰীৰে পিছ দুৱাৰৰ নীতি অৱলম্বন, মূল্যবৃদ্ধিত নাকী লগোৱাত বিফলতা, উপাদিত খাদ্য বস্তু তথা কৃষিজাত সামগ্ৰীৰ ব্যৱস্থাপনাৰ উন্নীতকৰণত বিফলতা, দুৰ্নীতিৰ লেকাম আৰু বিদেশৰ পৰা ক’লা ধন ঘূৰাই অনাত বিফলতা আদিয়ে মানুহক এক প্ৰকাৰ ক্ষুন্ন কৰি তুলিছে। এই বৰ্ষৰ এপ্ৰিলৰ দুই তাৰিখে এটা ৰাষ্ট্ৰীয় চেনেলে প্ৰকাশ কৰা সমীক্ষাত মোদী চৰকাৰৰ প্ৰতি স্বপ্নভংগৰ কথাও ৰাইজৰ মতামতৰ ভিত্তিত প্ৰকাশ পাইছে। আজিৰ তাৰিখত নিৰ্বাচন হ’লে চৰকাৰখনে জনমতত সংখ্যালঘিষ্ট হোৱাৰ সম্ভাৱনা থকা বুলিও প্ৰকাশ পাইছে। নিৰ্বাচনত বিশাল পুঁজি যোগান ধৰা পুঁজিপতিৰ স্বাৰ্থ ৰক্ষাই এতিয়া এই চৰকাৰৰ নীতি হৈ পৰাৰো অভিযোগ উঠিছে আৰু সাধাৰণ ৰাইজৰ কল্যাণৰ স্বাৰ্থ বিঘ্নিত কৰি অনাহক কিছুমান পদক্ষেপ লোৱাৰ দোষত এই চৰকাৰখন অভিযুক্ত হৈছে।\nভাৰতত ব্যক্তিপূজনৰ এটা বেয়া সামাজিক বেমাৰ আছে, এয়া মূৰ্তিপূজনে সৃষ্টি কৰা সামাজিক সাঁচ বুলিও সমাজবিজ্ঞানী সকলে কব খোজে। ফলত আদৰ্শ বা নীতিতকৈ ব্যক্তিপূজনত অধিক গুৰুত্ব দিয়া দেখা যায়। ৰাজনৈতিক ব্যক্তিত্বৰ ক্ষেত্ৰতো এয়া বৰ দৃষ্টিকটু হৈ দেখা দিছে। সেয়া নৰেন্দ্ৰ মোদীয়েই হওক বা অৰবিন্দ কেজৰীৱালেই হওক। মহাত্মা গান্ধীয়ে কৈ যোৱা “পাপক ঘিনাবা, পাপীক নহয়” কথাষাৰো যেন লোক সকলে পাহৰি গৈছে। ব্যক্তি প্ৰয়োজনীয় নহয়, প্ৰয়োজনীয় নীতি আৰু তাৰ আদৰ্শহে। সেই কথাও অন্ধ-অনুৰাগী বা ভক্ত সকলে হৃদয়ংগম কৰিবলৈ নাৰাজ, নাৰাজ নেতা সকলো। প্ৰতিজন নেতাই গ্ৰহণ কৰা কোনো নীতি বা কৰ্মক সমালোচনা কৰা মানেই ব্যক্তি পূজনৰ অন্ধ অনুৰাগী সকলে সেই কথা বা বিষয়টোলৈ গুৰুত্ব নিদি ব্যক্তিকেন্দ্ৰিক প্ৰতিৰোধ আৰু আক্ৰমণৰ প্ৰচেষ্টা চলায়। সেয়া ছ’চিয়েল মেডিয়াত খুৱেই শক্তিশালী ৰূপত দৃষ্টিকটু ভাৱে ধৰা দিছে। আমি কোনো স্থিতি, কৰ্ম বা নীতিক লৈ যি কোনো ব্যক্তিৰে প্ৰতি সমালোচনা সহ্য কৰাৰ আৰু প্ৰয়োজনবোধে যুক্তি গ্ৰহণ কৰাৰ মানসিকতা গঢ়াৰ দৰকাৰ। তাৰ অবিহনে তোষামোদকাৰী আৰু অন্ধ অনুৰাগীৰ চক্ৰবেহুত পৰি অভিমন্যু হোৱা অনেক ৰজাৰ কাহিনী ভাৰতীয় ইতিহাসৰ পাতে পাতেই উজ্বলি আছে। তাৰো ইতিহাস যে পুনৰাবৃত্তি হোৱাৰ দুৱাৰ সময়ে নিজেই খুলি দিব, সেই কথাও নেতা, অনুৰাগী, সাধাৰণ নাগৰিক সকলোৱেই অনুধাৱন কৰিব লাগিব।\nঅসমতো অনাগত ৰাজ্য বিধান সভাৰ নিৰ্বাচনলৈ লক্ষ্য কৰি ৰাজনৈতিক কুচ-কাৱাজ ক্ষীপ্ৰতৰ হৈ উঠিছে। লোকসভা আৰু পৌৰ নিকায় সমূহৰ নিৰ্বাচনত সফলতা লভা বিজেপি দললৈ বহুতো লোকৰ আগমন হৈছে। তাৰে বেছি ভাগেই কংগ্ৰেছ, অগপ আদিত থাকি সুবিধা লাভ কৰিব নোৱাৰা আৰু আহি থকা দিনত বিজেপিৰ শাসন লাভৰ ফলত নিজৰ ভাল দিন আহিব বুলি হিচাব কৰা সুবিধাবাদী, দল-বদলুত পৰিণত হোৱা লোক। আনহাতে সাম্প্ৰদায়িক আৰু ধৰ্মীয় মেৰু বিভাজনৰ পদ্ধতিগত ঘৃণাৰ খেতিৰ ফলত সৃষ্টি হোৱা এজাক হিন্দুত্ববাদী লোকেও দলটোত অতি সক্ৰিয় হৈ উঠা বুলিও বিশ্লেষক সকলে আঙুলিয়াই দিছে। পিছে বিজেপি দলটোৱে অঞ্চলটোৰ সমস্যাৰাজিক বুজি উঠি ৰাষ্ট্ৰীয় স্তৰত এটা স্থিতি গ্ৰহণ কৰে আৰু ৰাজ্য স্তৰত স্থানীয় আবেগলৈ চাই তাৰ বিপৰীত স্থিতি গ্ৰহণ কৰি বাৰে বাৰে লজ্জ্বাজনক স্থিতিত পৰাটো লক্ষণীয় কথা হৈ পৰিছে। সেয়ে বিগত বছৰটোত কেন্দ্ৰীয় চৰকাৰে গ্ৰহণ কৰা জনবিৰোধী নীতি আৰু অসমক লৈ গ্ৰহণ কৰা স্ব-বিৰোধী স্থিতিৰ বাবেই অসমৰ ৰাইজে বিজেপিক ৰাজ্য শাসনৰ ভাৰ গতাই দিব পৰা একান্ত সাধক, তপস্বীৰ ৰূপত মনে প্ৰাণে গ্ৰহণ কৰিব পৰা নাই।\nতাৰ বিপৰীতে বাওঁদল সমূহক লৈ অনবৰতে উপলুঙা কৰা কিছু লোকেও বৰ্তমানৰ পৰিস্থিতি অধিক জনমতত বলীয়ান হোৱা কেন্দ্ৰীয় চৰকাৰক সৱল বিৰোধিতাৰে নাকী লগোৱাৰ বাবে বাওঁদল সমূহ অলপ বেছি শক্তিশালী হোৱা হ’লে ভাল আছিল বুলি অনুভৱ কৰিবলৈ লৈছে। কিন্তু পাৰম্পৰিক বাওঁদল সমহে নতুন তেজক আকৰ্ষণ কৰিবলৈ বিফল হৈ স্থবিৰতাকে সাৱতি ৰৈ থকা পৰিলক্ষিত হৈছে। অসমৰ বাওঁ চিন্তাৰ অথচ জাতীয়তাবাদতো বিশ্বাসী ডেকা তথা নৱ-প্ৰজন্মৰ কিছু লোকে বাওঁপন্থী-জাতীয়তাবাদী দল গঠনেৰে এটা বিকল্প ৰাজনীতিৰ সন্ধান কৰি অসমৰ গাঁৱে-ভূঁঞে পদযাত্ৰাৰে জনজাগৰণৰ চেষ্টা কৰিছে। এই সকলৰ একাংশ কৃষক মুক্তিৰ পৰা বিচ্ছিন্ন হোৱা লোক বুলিও জানিব পৰা গৈছে। আনফালে তথ্য জনাৰ অধিকাৰ, দুৰ্নীতি বিৰোধী স্থিতিৰে অসমৰ জনতাৰ দৃষ্টি আকৰ্ষণ কৰিবলৈ সক্ষম হোৱা অখিল গগৈৰ নেতৃত্বত কৃষক মুক্তি সংগ্ৰাম সমিতিৰ ভেটিত গণ মু্ক্তি সংগ্ৰাম অসম নামৰ ৰাজনৈতিক দল গঠন হৈছে। অসমৰ চৰ-চাপৰি, গাঁৱ, চহৰ আদি পদযাত্ৰাৰে সাংগঠিনক ভেটি সৱল কৰা বুলি দাবী কৰা দলটোৱে পিছে অনাগত বিধান সভাৰ নিৰ্বাচনত অৱতীৰ্ণ নহয়। জনমতেৰে হেঁচা প্ৰয়োগৰ শক্তি হিচাবেহে এই দলক গঢ়ি তোলা হব বুলিও প্ৰকাশ কৰিছে।\nএকালত বিজেপিৰ ৰাষ্ট্ৰীয় নেতৃত্বৰ সৈতেও স্থান পোৱা প্ৰদ্যুত বৰাই আঞ্চলিকতাবাদক কৰ্ষণ কৰিও ৰাষ্ট্ৰীয়তাবাদৰ দিশে লৈ যোৱাকৈ কৰ্মসূচী তৈয়াৰ কৰি নতুনকৈ এটা দল লিবাৰেল ডেমক্ৰেটিক পাৰ্টিৰ জন্ম দিছে। এই দলটোত কৰ্পৰেট হাউচৰ চাকৰি বাদ দি প্ৰদ্যুত বৰাৰ নেতৃত্বত অসমত বিকল্প ৰাজনীতিৰ সন্ধান দিবলৈ বিচৰা এজাক লোক সমবেত হৈছেহি। সকলো কেইটা এনে ক্ষুদ্ৰ দলৰে অসমৰ উন্নতিয়েই যদি লক্ষ্য তেন্তে তেওঁলোকক একেখন মঞ্চত থিয় হৈ কাম কৰিবলৈহে সচেতন লোক সকলে আহ্বান জনাইছে। এনে বহুধাবিভক্ত শক্তি সমূহে বিজেপি, কংগ্ৰেছ, এআইইউডিএফৰ দৰে ৰাজনীতিক প্ৰতিহত কৰাত কিমানদূৰ কাৰ্যত সফল হব তাকে লৈও সন্দেহ প্ৰকাশ কৰিছে। আম আদমী পাৰ্টি, অসমেও নিজাকৈ নতুন ৰাজ্যিক কাৰ্যালয় খুলি উদ্যমেৰে সাংগঠনিক কাম-কাজ ৰাজ্যজুৰি আৰম্ভ কৰিছিল যদিও দিল্লীত দলীয় অন্তঃকন্দলৰ পাছত অসমত এই বুৰবুৰনি মাৰ যোৱাৰহে উপক্ৰম হৈছে। ইয়াৰ বিপৰীতে অগপৰ বহুধা-বিভক্ত শিবিৰ সমূহৰ মাজত অন্তঃকন্দল দূৰীকৰণতে শক্তি ক্ষয় হৈ থকাৰ বাতৰি। জনতা জনাৰ্দনে দুবাৰকৈ পতন ঘটোৱা এই দলক যে এই গণতান্ত্ৰিক পৰীক্ষাগাৰত পুনৰ সুযোগ দিব সেয়া কিন্তু কোনো পধ্যেই জিলিকি উঠা নাই। কংগ্ৰেছৰ বিসম্বাদ, দুৰ্নীতি, অপশাসনৰ অন্ত পেলাবলৈ অনাগত দিনত ৰাইজৰ সমুখত অসমত বিশেষকৈ কোনো এটা দলেই একান্ত সাধক বা তপস্বীৰ ৰূপত এতিয়ালৈ একক ভাৱে শাসনৰ বৰ পোৱাৰ যোগ্যতাৰে জিলিকা উঠা দেখা পোৱা নাই।\nদুৰ্নীতিৰ উপাসক, সুবিধাবাদী, তোষামোদকাৰী, নীতিহীন লোক, সাম্প্ৰদায়িক শক্তি, পুঁজিপতিৰ দালাল, ক্ষণিকৰ স্বাৰ্থৰ বাবে বিশাল সামুহিক স্বাৰ্থ জলাঞ্জলি দিয়া নেতা আদিৰ পৰা অসমৰ ৰাইজে নিজকে বচাই চলিব লাগিব। অসমৰ ঐতিহাসিক পটভূমিত অসমৰ জাতি-জনগোষ্ঠী সমূহৰ ৰাজনৈতিক-আৰ্থসামাজিক আশা আকাংক্ষাক বুজিব পৰা, পূৰাব পৰা আৰু এক একবিংশ শতিকাৰ উন্নত অসম গঢ়ি বিশাল ভাৰতৰ অন্যতম অগ্ৰণী ৰাজ্য ৰূপে আৰু দুৰ্নীতিমুক্ত নিকা, উজ্বলতৰ অসম গঢ়ি দিব ৰাজনৈতিক শক্তিৰ বিকল্প সন্ধানেই এতিয়া অসমবাসীৰ বাবে গভীৰ প্ৰত্যাহ্বান হৈ উঠিছে। আৰু আমি এই প্ৰত্যাহ্বান গ্ৰহণৰ বাবে নিজক সাজু কৰিবৰ হ’ল, সেই কথাও প্ৰতিজন নাগৰিকে বুজি উঠিব লাগিব, সেয়াহে নিশ্চিত।\nTags # AJOY LAL DUTTA # ANALYSIS # অজয় লাল দত্ত # ৰাজনৈতিক বিশ্লেষণ\nBy xukhdukh.com on August 11, 2015\nLabels: AJOY LAL DUTTA, ANALYSIS, অজয় লাল দত্ত, ৰাজনৈতিক বিশ্লেষণ


Saturday, 06 March 2021 09:35 PM\nInstall ATM machine on your free land\nএতিয়া এ.টি.এম. মেচিনৰ ব্যৱহাৰ দ্ৰুতগতিত বৃদ্ধি পাই আহিছে। ৰাস্তাৰ কাষত এটিএম মেচিন স্থাপন কৰা হৈছে, যি 24 ঘণ্টাই সেৱা আগবঢ়াই আছে। কিন্তু আপুনি জানে নে এ টি এম মেচিনেৰে টকা উপাৰ্জন কৰিব পাৰি। ইয়াৰ বাবে, আপোনাৰ ভূমিত এটা এ টি এম মেচিন থাকিব লাগিব। যদি আপোনাৰ খালী ভূমি আছে, আপুনি তাত এ টি এম স্থাপন কৰিব পাৰে। ই উপাজনৰ এক অতি ভাল উৎস হব পাৰে। আমাৰ দেশত কিছুমান কোম্পানী আছে যি এ টি এম মেচিন স্থাপন কৰিব ঠাই বিচাৰি থাকে। আহক তেন্তে জানো আপুনি এটা ATM মেচিন কেনেকৈ আপোনাৰ খালী মাটীত স্থাপন কৰিব পাৰে -\nATM মেচিনৰ বাবে স্থান (Install ATM machine on your free land)\nযদি আপোনাৰ খালী ভূমি আছে, আপুনি ইয়াক এটা এ টি এম মেচিন স্থাপন কৰিবলৈ ব্যৱহাৰ কৰিব পাৰে। কিন্তু খালী ভূমি 50ৰ পৰা 80 বৰ্গ ফুট, গ্ৰাউণ্ড ফ্লোৰ আৰু পাৰ্কিং স্থান হ'ব লাগে। ইয়াৰ উপৰিও, স্থানত মানুহৰ সমাগম থকা হব লাগে।\nএ টি এম মেচিনৰ বাবে বিনিয়োগ\nইয়াৰ বাবে বিশেষ বিনিয়োগৰ প্ৰয়োজন নাই, কিন্তু আপুনি প্ৰতি মাহে ৰক্ষণাবেক্ষণ, নগদ ধন Holding ৰ বাবে বেংকত কিছু মাচুল জমা কৰিব লাগিব।\nএ টি এম মেচিন স্থাপনৰ বাবে লীজ চুক্তি\nএ.টি.এম. মেচিন স্থাপন কৰাৰ আগতে বেঙ্কে ভূমিৰ মালিকৰ সৈতে লীজ চুক্তি স্বাক্ষৰ কৰে। ম্যাদ ইয়াৰ অধীনত স্থিৰ কৰা হয়। যেতিয়া এই ম্যাদ শেষ হয়, ইয়াক পুনৰ নৱীকৰণ কৰিব লাগিব। ইয়াৰ উপৰিও, চুক্তিত আন সকলো গুৰুত্বপূৰ্ণ কথা নিৰ্ধাৰণ কৰা হয়।\nATM মেচিন স্থাপন কৰাৰ বাবে প্ৰয়োজনীয়তাসমূহ\nয'ত আপুনি এ.টি.এম. মেচিন স্থাপন কৰিব বিচাৰে, 24 ঘণ্টা বিদ্যুৎ যোগান থাকিব লাগে।\nআপুনি 1 কিলোৱাটৰ স্থায়ী বিদ্যুৎ সংযোগ কৰিব পাৰে।\nকমেও 100 টা লেনদেন প্ৰতিদিন এ.টি.এম. মেচিনত ক্ষমতা কৰিব লাগে।\nএ.টি.এম. স্থাপন মাটীখিনিভাল ঠাইত থকাটো নিশ্চিত কৰিব লাগে।\nআন কোনো বেঙ্কৰ এ.টি.এম. 100 মিটাৰ ভূমিৰ ভিতৰত থাকিব নালাগে।\nমাটিৰ চাৰিওফালৰ স্থান পৰিষ্কাৰ কৰিব লাগে।\nআপুনি কৰ্তৃপক্ষৰ পৰা NOC প্ৰাপ্ত কৰিব লাগিব।\nৰূমটো বন্ধ কৰাৰ বাবে এখন চাটাৰ এ.টি.এম.-ৰ বাহিৰত স্থাপন কৰিব লাগিব।\nআবেদন কৰাৰ সময়ত মাটিৰ প্ৰতিটো ফালৰ পৰা ফটো আৰু ভিডিঅ' নিৰ্মাণ কৰা হ'ব।\nএ টি এম মেচিন স্থাপন কৰা কোম্পানীসমূহ -\n1.টাটা ইণ্ডিকেছ এটিএম\n3.ইণ্ডিয়া ৱান এ টি এম\nATM মেচিন স্থাপনৰ বাবে আবেদন\nযদি আপুনি আপোনাৰ খালী ভূমিত এটা এ টি এম মেচিন স্থাপন কৰিব বিচাৰে, আপুনি কোম্পানীবোৰৰ আনুষ্ঠানিক ৱেবছাইটলৈ গৈ অনলাইন আবেদন কৰিব পাৰে। ইয়াত আপুনি আবেদন প্ৰপত্ৰ এখন প্ৰাপ্ত কৰিব। ইয়াক পূৰণ আৰু জমা কৰিব লাগিব। এই প্ৰপত্ৰখনে ভূমিসহ তথ্য বিচাৰিব। তাৰোপৰি, কিছুমান নথিপত্ৰ, ফটো আৰু ভিডিঅ' বিচাৰব কৰা । যি আপল'ড কৰাটো আৱশ্যকীয় ৷\nএ টি এম মেচিন স্থাপনৰ পৰা লাভালাভ\nযদি আপোনাৰ মাটিত এ.টি.এম. মেচিন স্থাপন কৰে, আপুনি2ধৰণে টকা উপাৰ্জন কৰিব পাৰে। প্ৰথমে, যেতিয়া আপুনি আপোনাৰ স্থান ভাড়া কৰে, কোম্পানীয়ে আপোনাক প্ৰতি মাহে ভাড়া দিব। দ্বিতীয়তে, আপোনাৰ মাটীত থকা ATM টোত কৰা সকলো লেনদেন অনুসৰি কমিছন দিয়া হ'ব।\nInstall ATM machine on your free land Atm machine Bussiness Low investment bussiness


নাৰীৰ হার্ট এটেকৰ লক্ষণসমূহ\n২০১৬ চনত কৰা এক গৱেষণা অনুসৰি, পুৰুষতকৈ নাৰীসকলৰ হৃদৰোগত আক্ৰান্ত হোৱাৰ সম্ভাৱনা অধিক হয়। নাৰী আৰু পুৰুষৰ হাৰ্ট এটেকৰ লক্ষণ প্ৰায় একেই যদিও তাৰ মাজতো কিছু গুৰুত্বপূৰ্ণ পাৰ্থক্য দেখা যায়। নাৰীসকলৰ ক্ষেত্ৰত হাৰ্ট এটেকৰ লক্ষণ অধিক সূক্ষ্ম আৰু দুৰ্বোধ্য হয়। সেইবাবে এই লক্ষণসমূহৰ বিষয়ে জনাতো নিতান্তই প্ৰয়োজনীয়। হাৰ্ট এটেকৰ সাধাৰণ লক্ষণসমূহ হৈছে- বুকুৰ বিষ, বাহুৰ বিষ, বমি বমি ভাব তথা বমি হোৱা। কোনো নাৰী হার্ট এটেকৰ সন্মুখীন হ’লে তেওঁলোকৰ মাজত এই লক্ষ্যণেই দেখা যায় যদিও লক্ষণসমূহ অধিক স্পষ্টকৈ দেখা নাযায়। উদাহৰণস্বৰূপে, বুকুৰ বিষ নাৰীসকলৰ হার্ট এটেকৰ সাধাৰণ লক্ষণ যদিও ই প্রধান লক্ষণ নহয়। পুৰুষৰ বুকুৰ বিষৰ দৰে নাৰীসকলৰ বুকুৰ বিষ তীব্ৰ নহয়। বুকুৰ বিষৰ লগতে নাৰীৰ হার্ট এটেকৰ মাজত দেখা দিয়া অন্য কিছু লক্ষণ হ’ল— শ্বাস-প্ৰশ্বাসত কষ্ট, অৱসাদ তথা বমি বমি ভাব। ইয়াৰ উপৰি বিষ কেৱল বুকুতেই নহয়, পিঠি তথা কান্ধতো হয়। পুৰুষৰ তুলনাত নাৰীৰ হার্ট এটেকৰ লক্ষণ কিয় ভিন্ন, সেই বিষয়ে কোনো স্পষ্ট ব্যাখ্যা নাই। এইক্ষেত্ৰত কিছু বিষয়ে প্রধান ভূমিকা লয়। কোনো নাৰী হৃদৰোগত আক্রান্ত হ’লে হৃদপিণ্ডৰ সৰু ৰক্তনলীৰ ওপৰত প্ৰভাৱ পৰে। পুৰুষৰ দৰে নাৰীৰ ধমনীত কঠিন বাধাৰ সৃষ্টি নহয়। নাৰীসকলৰ ৰক্তনলীসমূহ সৰু হয় তথা ৰক্তনলীৰ প্ৰাচীৰ অনমনীয় হয়। কিন্তু উক্ত বিষয়টি লক্ষণৰ বিভিন্নতাৰ অন্তর্নিহিত কাৰণ হয় নে নহয়, সেয়া বর্তমানেও নিশ্চিত হোৱা নাই। কিন্তু হৃদৰোগৰ প্ৰধান কাৰণসমূহ নাৰী-পুৰুষ উভয়ৰে ক্ষেত্ৰত একেই। মধুমেহ ৰোগ, ধূম্ৰপান, উচ্চ ৰক্তচাপ, ওজন বৃদ্ধি, নিয়মিত শাৰীৰিক সক্রিয়তাৰ অভাৱ, উচ্চ কলেষ্ট্ৰেৰ’ল, অস্বাস্থ্যকৰ খাদ্যাভ্যাস ইত্যাদিয়ে হৃদৰোগৰ সম্ভাৱনীয়তা বৃদ্ধি কৰে।\nপুৰুষ ধূম্রপায়ীতকৈ নাৰী ধূম্রপায়ীৰ মধুমেহ ৰোগীৰ হৃদৰোগ হোৱাৰ সম্ভাৱনীয়তা অধিক। এইসমূহৰ উপৰিও কিছু অন্য কাৰকেও কেৱল নাৰীৰ হৃদৰোগ হোৱাৰ সম্ভাৱনীয়তা বঢ়াই তোলে। যিসকল নাৰীৰ গৰ্ভাৱস্থাৰ সময়ত উচ্চ ৰক্তচাপৰ সমস্যা থাকে, তেওঁলোকৰ পৰৱৰ্তী সময়ত হৃদৰোগ হোৱাৰ সম্ভাৱনীয়তা অধিক। তদুপৰি মেন'প’জৰ পিচত ইষ্ট্রোজেনৰ মাত্রা হ্রাস পোৱা নাৰীসকলৰো হৃদৰোগ হোৱাৰ সম্ভাৱনা বৃদ্ধি পায়। নাৰীসকলে হৃদৰোগৰ লক্ষণ তথা কাৰকসমূহৰ বিষয়ে চিকিৎসকৰ সৈতে আলোচনা কৰাটো অতি প্রয়োজনীয়। নিজৰ ব্যক্তিগত থকা পৰিয়ালৰ চিকিৎসা ইতিহাসৰ কথাও আলোচনা কৰা উচিত, যিয়ে নাৰীসকল হৃদৰোগৰ সম্ভাৱনীয়তা বহনকাৰী কাৰকসমূহৰ বিষয়ে অৱগত হ’ব পাৰিব। যদিহে হৃদৰোগৰ কোনো লক্ষণ দেখা যেন লাগে, অতি শীঘ্ৰে চিকিৎসকৰ কাষ চাপি উপযুক্ত চিকিৎসা কৰোৱাটো উচিত। কিয়নো দ্রুত চিকিৎসা তথা সজাগতাই দিব পাৰে এক সুস্থ জীৱন।\nবহুতে বিভিন্ন কাৰণত কেঁচা নহৰু খায়। পিছে কেঁচা নহৰু খালে মুখ গোন্ধায়। সেই কথা কাকো ক’ব নালাগে। গতিকে কি কৰিব? কেঁচা নহৰ, খাই মধুৰিআম গছৰ কোঁহ পাত দুখিল চোবাই খাব। ইয়াত যথেষ্ট পৰিমাণে কেলচিয়াম থকা বাবে পাথৰ হোৱাৰ সম্ভাৱনা থাকে। গতিকে নহৰু খালে যথেষ্ট পানী খাব। কাটি থোৱা বা বটি থোৱা নহৰু ব্যৱহাৰ কৰাতকৈ সকলো সময়ত সতেজ নহৰু ব্যৱহাৰ কৰিব। নহৰু শৰীৰৰ ওজন বঢ়াৰ প্ৰতিৰোধক। নহৰু বা নহৰু সমৃদ্ধ আহাৰ খালে ৰক্তচাপ কমে। নহৰুৱে বেয়া কলেষ্টৰেল কমায়। ভাল কলেষ্টৰেল বঢ়ায়। ৰক্ত চলাচল দ্রুত হোৱাত সহায় কৰে। নহৰুৰ চাট্‌নি কৰি খাব পাৰে।\nভিটামিন চি সমৃদ্ধ পাতি নেমু শৰীৰ শ্লীম কৰি ৰখাৰ শ্রেষ্ঠ উপাদান। এন্টিঅক্সিডেন্টেৰে ভৰপূৰ বাবে শৰীৰৰ ৰোগ প্ৰতিৰোধ ক্ষমতা বঢ়ায়। কৰ্কট ৰোগ প্রতিৰোধতো সহায় কৰে বুলি বিজ্ঞানীসকলে পাইছে।\nপুৱা খালী পেটত নেমু মিহলোৱা কুহুমীয়া পানী খুবেই উপকাৰী। এচামুচ যদি ভাল মৌ দিব পাৰে, আৰু উত্তম।\nঅলিভ অইল আৰু নহৰু থেতেলিয়াই লৈ তাত নেমুৰ ৰস মিহলাই লওক। উত্তম চালাড ড়েছিং হ’ব পাৰে।\nদুপৰীয়া-নিশা প্রত্যেক আহাৰত এটুকুৰা নেমুৰ ৰস খাওক।\nমাছ-মাংস বা তৰকাৰি বেক কৰাৰ সময়ত নেমু শ্লাইচ কৰি কাটি দিব। খাবৰ পৰত আঁতৰাই দিব। গুণ আৰু সুন্দৰ সুবাস পাব।\nনেমু ফ্ৰীজত কিন্তু ৰাখিলে ৰস কমকৈ ওলায়।\nনেমু কটাৰ আগেয়ে হাতৰ মাজত লৈ পিটিকি ল’ব।\nনেমু কটাৰ পাছত কেতিয়াও নুধুব। কটাৰ আগেয়ে ধোৱক৷\nটেঙা আঞ্জা নহ’লেও দাইল, মাংস, মাছ পিটিকা, মাছ বয়ল, কণী তৰকাৰি আদিত সামান্য নেমু ৰস দিলে সুস্বাদু হয়।\nপিয়াঁজ জিৰ’ কেল'ৰিৰ যদিও দামৰ বাবেই হয়তো খোৱাৰ বিলাস কৰিব নোৱাৰি। তথাপি জানি থোৱাত আপত্তি কি? আমাৰ ৰন্ধা-বঢ়াত পিয়াঁজৰ ব্যৱহাৰ বহুদিনীয়া। পিয়াঁজে পেনক্রিয়াছত ইনছুলিন বঢ়াব পাৰে আৰু তেজত চেনি কমাব পাৰে বাবে ডায়েবেটিছ ৰোগীৰ বাবে কেঁচা পিয়াঁজ মহৌষধ। আয়ুৰ্বেদ শাস্ত্ৰমতে, পিয়াঁজৰ ৰসে পোৰা ছাল ভাল কৰাত সহায় কৰে। ৰসে পোৰা ছাল ভাল কৰাত সহায় কৰে। ৰসে চুলি সৰা ৰোধ কৰে। অর্থাৎ পিয়াঁজ ৰুকি ৰস উলিয়াই চুলিৰ গুৰিত ঘঁহিব লাগে। পিয়াঁজে ব্রেষ্ট কেন্সাৰ ৰোধ কৰাতো সহায় কৰে।\nচালাডত পিয়াঁজ ব্যৱহাৰ কৰিব।\nপিয়াঁজ কলি বা পিয়াঁজৰ পাত বা নলাও উপকাৰী।\nবিভিন্ন তৰকাৰিত পিয়াঁজ ব্যৱহাৰ কৰিব।\nপিয়াঁজ কাটি তাত সামান্য নিমখ, চাট্ মছলা, নেমু ৰস দি খোৱা টেবুললৈ আনক। অতি জুতি লগা হয়।\nপিয়াঁজ কাটি নুধুব। পিয়াঁজত ছালফাৰ থকা হেতু কাটিলে চকুপানী ওলায়। বঠিখনৰ মূৰত তিতা কাপোৰ এখন মেৰিয়াই পিয়াঁজ কাটি চাবচোন।\nবেঙেনা অতি উপকাৰী পাচলি। বজাৰত বহুবিধৰ বেঙেনা পোৱা যায়। তদুপৰি বছৰৰ বাৰমাহেই বেঙেনা খাব পাৰি। বেঙেনাত যথেষ্ট পানী থাকে বাবে ই কম কেল'ৰিযুক্ত। কিন্তু পটাছিয়ামৰ পৰিমাণ বেছি বাবে শৰীৰৰ বাবে অতি দৰকাৰী। কৰ্কট, হাইপাৰটেনছন, ডায়েবেটিছ ৰোগীৰ বাবে উপকাৰী।\nমিক্স তৰকাৰিত বেঙেনা নহ’লে নজমে।\nপোৰা বেঙেনা উপকাৰী।\nপোৰা বেঙেনা কণী দি তৈয়াৰ কৰা ভাজি কাৰ প্রিয় নহয়। পিছে কেতিয়াবা চীজ মিহলাব পাৰে।\nবেঙেনা ফ্রাই খাব লগা হ’লে ফ্রাই কৰাৰ পাছত টিছু পেপাৰত ৰাখিব লাগে যাতে বেঙেনাৰ পৰা অতিৰিক্ত তেল শুহি লয়।\nপোৰা বেঙেনাৰ ওপৰৰ ক’লা বাকলিখন ভালদৰে চাফা কৰিহে খোৱাৰ বাবে সাজু কৰি ল’ব লাগে।\nএতিয়া বিলাহীক লৈ নানা বিতর্ক। বজাৰত ইনজেক্‌চন দি, গেছ দি পকোৱা বিলাহীৰ দম। এসময়ত বিলাহী খাই ভাল পোৱাসকলৰ এতিয়া বিলাহী কিনিবলৈকে ভয়। ঘৰতে ছাদত, বাৰীৰ চুকত ৰুব পাৰে দুজোপামান বিলাহী। বজাৰতো কিনিবলৈ পোৱা যায় আমাৰ থলুৱা জাতৰ বিলাহী। বিলাহীৰ গুণো অসীম। ই কৰ্কট ৰোগৰ লগতে আন নানা ৰোগৰ প্ৰতিৰোধক। বিলাহীয়ে কলেষ্টৰেল কমায় আৰু ৰক্তচাপ বঢ়াত বাধা দিয়ে। হৃদৰোগৰ সম্ভাৱনাক কমায় যথেষ্টভাৱে|\nবিলাহী ধুই শুকানকৈ মচি বেগত ভৰাই ফ্ৰীজত থ’ব। আমাৰ থলুৱা বিলাহীৰ ক্ষেত্ৰত যিমানেই অধিক ৰঙা দেখিব, তিমানেই পুষ্টিৰে পৰিপূৰ্ণ বুলি বুজিব।\nবিলাহীৰ চাট্‌নি-চালাড আদি সকলোৰে প্রিয়। ঠাণ্ডা দিনত টমেট’ ছুপ অতি আৰামদায়ক।\nগৰমৰ পানীয় আৰু আহাৰ-\nগৰমৰ দিনকেইটা সকলোৰে বাবে বৰ আমনিদায়ক। বিশেষকৈ জুলাই-আগষ্ট আৰু ছেপ্টেম্বৰ মাহ। এই সময়ত মানুহৰ খোৱা বোৱাতো বহুত বিসংগতি হোৱা দেখা যায়। বতৰ অনুযায়ী শাক-পাচলি সতেজ হ’লে শৰীৰো ভালে থাকে। কিন্তু আজিকালি সতেজ, ৰাসায়নিক দ্রব্যবিহীন পাচলি য়ে বা ক’ত ? নিজৰ ঘৰৰ বাৰীত শাক-পাচলি হ’লেতো কথাই নাই! গৰমৰ দিনত বেছি মছলাযুক্ত আহাৰ গ্ৰহণ নকৰাই ভাল। পাতল সহজে গ্রহণ কৰিব পৰা যেনে— সিজোৱা, বেক্ কৰা আহাৰ হজম কৰাত সহজ হয়। এই সময়ত পানীৰ ভাৰসাম্য বজাই ৰাখিবৰ বাবে প্ৰচুৰ পানী খাব লাগে। ঘামৰ জৰিয়তে শৰীৰৰ পৰা ওলাই যোৱা পানীখিনি পূৰাবৰ বাবে পানীৰ প্রয়োজন হয়। ডাবৰ পানীত ছ'ডিয়াম, মেগনেছিয়াম, ফছফৰাছ আদি বহুত মূল্যৱান উপাদান পোৱা যায় আৰু ই বীজাণুমুক্ত। কোলড্ৰিংকছবোৰ পৰিহাৰ কৰাই ভাল। ই স্বাস্থ্যসন্মত নহয়। সহজতে পোৱা যায় বাবে ইয়াৰ আদৰ বেছি। ঘৰতে বনোৱা পানীয়বোৰ কিমান স্বাস্থ্যসন্মত হ’ব পাৰে সেয়াও চিন্তা কৰি চাব লাগে। মাত্ৰ অলপ কষ্ট কৰিব লাগে। বাহিৰলৈ ওলাই গ’লে লগত পানীৰ বটল নিবলৈ পাহৰিব নালাগে।\nএই গৰমৰ দিনকেইটাত যথেষ্ট ফল পোৱা যায়। তৰমুজ, তিয়হ, জামু, আনাৰস, পনিয়ল, লেতেকু, আম, আদি। তৰমুজ অতি উপাদেয় ফল। ইয়াত পানীৰ পৰিমাণ বেছি থাকে বাবে শৰীৰে সোনকালে গ্রহণ কৰি ঠাণ্ড কৰি ৰাখে। তৰমুজত বিতা কেৰ’টিন, এণ্টি অক্সিডেণ্ট, লাইকোপেন আৰু ভিটামি বি, চি থাকে। ইয়াক বিভিন্ন ধৰণে বিভিন্ন ধৰণে উপাদানেৰে বনাই গ্রহণ কৰিব পাৰি। কেইটুকুৰামান তৰমুজ, অলপ পানী, চেনি অলপ, নামমাত্র নিমখ দি মিক্সিত দি এফাল নেমুৰ ৰস মিহলাই বৰফ অলপ মিলাই দুটামান পদিনা পাত ওপৰত দি সুন্দৰ চৰবত প্রস্তুত কৰিব পাৰি। সেইদৰে আন ফলৰ পৰা ঘৰতে চৰবত বনাই গৰমৰ দিনকেইটাত অন্তত: স্বাস্থ্যৰ প্ৰতি সামান্য হ’লেও যত্ন ল’ব পৰা যায়। আম আৰু কঁঠাল হাই কে’লৰিযুক্ত হয় বাবে কম পৰিমাণে গ্রহণ কৰিব পাৰিলে ভাল। বদহজম আদিৰ পৰাও হাত সাৰি থাকিব পাৰি।\nশাক-পাচলিৰ ক্ষেত্ৰতো সাৱধানতা অৱলম্বন কৰিব লাগে। সতেজ পাচলি গ্রহণ কৰিব লাগে। চালাড সিজোৱা, বেক কৰা খাদ্য গ্রহণ কৰিব পাৰিলে ভাল। চালাডত তিয়ঁহ অধিক পৰিমাণে প্রয়োগ কৰিব পাৰিলে ভাল। তিয়ঁহে শৰীৰ ঠাণ্ডা কৰি ৰখাত সহায় কৰে। নিৰামিষ আহাৰ এই সময়ত অতি উত্তম কিয়নো হজম হোৱাত ই সহায় কৰে। এই সময়তে আমাৰ পইতা ভাতৰ বিষয়ে উল্লেখ কৰিব পাৰি। পানী দি অলপ নিমখ-তেল দি খোৱা ভাতখিনি গৰম দিনৰ বাবে যে কিমান উপাদেয় তাক বুজাব নোৱাৰি লগত যদি আলু পিটিকা, মাছ পোৰা থাকে, তেতিয়া হ’লেতো কথাই বেলেগ। তলত দুটামান সহজে বনোৱা চৰবতৰ প্রস্তুত প্রণালী দিয়া হ’ল-\nক’লা জামু একাপ, চেনি অলপ, নিমখ নামমাত্র, এফাল নেমু ৰস, পানী দুকাপ। ক’লা জামুৰ ৰস উলিয়াই পানীৰে মিহলাই চেনি নিমখ দি নেমুৰ ৰস দি বৰফৰ লগত ওপৰত দুটামান পদিনাৰ পাত দি পৰিৱেশন কৰিব।\nআনাৰসৰ ৰস দুকাপ, পানী দুকাপ, নিমখ অলপমান, এটা নেমুৰ ৰস সকলো মিলাই বৰফ আৰু জালুকৰ গুড়িৰে পৰিৱেশন কৰিব।\nভীমকল চাৰিটা, পানী আধা লিটাৰ, এটা নেমুৰ ৰস, নামমাত্ৰ ক’লা নিমখ। ভীমকলৰ বাকলি গুচাই মঙহখিনি এৰাই গুটিৰে সৈতে হাতেৰে পিটিকি পানীত কিছু সময় তিয়াই থ’ব। হাতেৰে ভালকৈ মোহাৰি চেকণিৰে চেকি লোৱা ৰসৰ পানীখিনিত নেমুৰ ৰস, ক’লা নিমখ মিহলাই বৰফ দি খাই চাবচোন। এইবোৰ লগে লগে খোৱা হয় বাবে ইয়াৰ কোনো ফ্ৰিজাৰভেটিভৰ প্ৰয়োজন নহয়। পকা আমৰ ৰসৰ লগত এইদৰে চৰবত বনাই ল’ব পাৰি। দৈৰ লগত টুকুৰাকৈ কটা পকা আমাৰ লগত সামান্য জিৰা, জালুক, গুড়ি মিহলাই বনোৱা ৰায়তাও গৰম দিনৰ আহাৰ হিচাপে ল’ব পৰা যায়। মাত্র কিছু সময় ফ্ৰীজত ৰাখিব লাগিব। কেঁচা আমাৰ চৰবত হিট ষ্ট্রোকৰ বাবে অতি উপকাৰী। ভেজাল খাদ্যৰ দিনত হাততে পোৱা ফল আদিৰে এইদৰে ঘৰতে বনোৱা পানীয় স্বাস্থ্যৰ বাবে উপকাৰী হোৱাৰ উপৰি খৰচো কম হয়। মাত্ৰ অলপ কষ্ট কৰিব লাগে।\nলেখিকা: মঞ্জুলা দত্ত, অসম বাণী।


বিভূতি নাৰায়ণ ৰায়\nবেগম ঐজাজ ৰচুল\nবেগম হজৰত মহল\nভি. মোহিনী গিৰি\nভীমৰাও ৰামজী আম্বেদকাৰ\nভূপতি চন্দ্ৰ ডেকা\nমকবুল ফিদা হুছেইন\nমহম্মদ চালেহ আকবৰ হাইদৰী\nমহেন্দ্ৰ সিং ধোনি\nমানবেন্দ্ৰ নাথ ৰয়\nপ্ৰকাশী তোমৰ এগৰাকী ভাৰতীয় শ্বুটিং ক্ৰীড়াবিদ তথা বিশ্বৰ জেষ্ঠ্যতম শ্বাৰ্প শ্বুটাৰৰ ভিতৰত অন্যতম। তেওঁক জনপ্ৰিয়ভাবে শ্বুটাৰ দাদী আৰু ৰিভলভাৰ দাদী বুলি জনা যায়। হিন্দী ভাষাত দাদীৰ অৰ্থ হৈছে আইতা। তেওঁ বিশ্বৰ শ্বুটিং সমাজৰ এক জনপ্ৰিয় প্ৰতীক ৰূপ ...\nপ্ৰণব কুমাৰ মুখাৰ্জী ভাৰতৰ ত্ৰয়োদশ ৰাষ্ট্ৰপতি। ছয় দশক জোৰা ৰাজনৈতিক জীৱনেৰে তেওঁ ভাৰতীয় জাতীয় কংগ্ৰেছৰ এজন প্ৰবীন ৰাজনেতা আছিল আৰু ভাৰতৰ কেইবাটাও মন্ত্ৰীদপ্তৰত কাৰ্য্যনিৰ্বাহ কৰিছিল। ২০১২ চনত ৰাষ্ট্ৰপতি নিৰ্বাচিত হোৱাৰ আগলৈকে ২০০৯ৰ পৰা ২০১২ চ ...\nপ্ৰণৱ মিস্ত্ৰী এজন ভাৰতীয় কম্পিউটাৰ বিজ্ঞানী। শেহতীয়াকৈ তেওঁ Samsung electronics-ৰ গৱেষণা সঞ্চালক হিচাপে যোগদান কৰিছে আৰু তেওঁ থিংক টেংক গোট ৰ নেতৃত্ব বহন কৰিছে। পূৰ্বতে তেওঁ মাছাছুটেছ ইনষ্টিউট অৱ টেকনলজি-ৰ MIT Media Lab-ত গৱেষণা সহযোগী আৰু পি ...\nপ্ৰতিভা ৰায় এগৰাকী ভাৰতীয় সাহিত্যিক আৰু শিক্ষাবিদ। ২০১১ বৰ্ষত তেওঁক ভাৰতীয় সাহিত্যৰ সৰ্বোচ্চ সন্মান জ্ঞানপীঠ বঁটাৰে সন্মানিত কৰা হয়। প্ৰতিভা ৰায়ৰ জন্ম হয় ১৯৪৩ চনৰ ২১ জানুৱাৰীত উৰিষ্যাৰ অবিভক্ত কটক জিলাত। বালিকুডা অঞ্চলৰ এখন অত্যন্ত ভিতৰুৱা ...\nপ্ৰতিমা বন্দোপাধ্যায় বঙালী চলচ্চিত্ৰীয় তথা অচলচ্চিত্ৰীয় গীতৰ কণ্ঠশিল্পী আছিল, যিয়ে বিশেষকৈ ১৯৫০ৰ পৰা ৭০ৰ দশকলৈ অসংখ্য জনপ্ৰিয় গীতত কণ্ঠদান কৰিছে।\nপ্ৰতিমা গৌৰী বেদী আছিল এগৰাকী ভাৰতীয় মডেল তথা ওদিছি নৃত্যশিল্পী। ১৯৯০ চনত তেওঁ বেংগালুৰুত নৃত্যগ্ৰাম নামৰ এক নৃত্যৰ প্ৰতিষ্ঠান স্থাপন কৰিছিল।\nপ্ৰতিষ্ঠা শৰ্মা হৈছে এগৰাকী ভাৰতীয় ধ্ৰুপদী নৃত্যশিল্পী। তেখেত আচাৰ্যা প্ৰতিষ্ঠা হিচাপে কৰ্মৰত। প্ৰতিষ্ঠা শৰ্মা এগৰাকী যোগৰ শিক্ষক আৰু প্ৰসাৰকো। তেখেতে "ভাৰত কলেজ অৱ পাৰফৰ্মিং আৰ্ট" নামৰ শিক্ষানুষ্ঠানখনি স্থাপন কৰে।\nপ্ৰফুল্ল চন্দ্ৰ ৰায়\nআচাৰ্য ছাৰ প্ৰফুল্ল চন্দ্ৰ ৰায় এগৰাকী ভাৰতীয় ৰসায়ন বিজ্ঞানী, শিক্ষাবিদ, ইতিহাসবিদ, উদ্যোগপতি আৰু জনহিতৈষী ব্যক্তি আছিল। তেওঁ ৰসায়ন বিজ্ঞানৰ প্ৰথম আধুনিক ভাৰতীয় গৱেষণা প্ৰতিষ্ঠান স্থাপন কৰিছিল। তেওঁক ভাৰতীয় ৰাসায়নিক বিজ্ঞানৰ পিতৃ বুলি গণ্য ...\nপ্ৰভাত মুখাৰ্জী এজন ভাৰতীয় চলচ্চিত্ৰ পৰিচালক, অভিনেতা আৰু গ্ৰন্থ ৰচয়িতা আছিল। তেওঁ বঙালী, অসমীয়া, উৰিয়া আৰু হিন্দী ভাষাৰ চলচ্চিত্ৰত কাম কৰিছে। মুখাৰ্জীৰ কৰ্মজীৱনৰ আৰম্ভণি আকাশবাণী যোগে। ১৯৫০ত বঙালী চলচ্চিত্ৰত অভিনয় আৰম্ভ কৰে। ১৯৫৬ত প্ৰথম ছবি ...\nভেংকট সত্যনাৰায়ণ প্ৰভাস ৰাজু উপ্পলপতি, চমুকৈ প্ৰভাস নামেৰে পৰিচিত ভাৰতীয় অভিনেতা গৰাকী তেলেগু, হিন্দী আৰু তামিল ভাষাৰ চলচ্চিত্ৰত অভিনয় কৰে। প্ৰভাসে ২০০২ চনৰ তেলেগু এক্সন ড্ৰামা ফিল্ম ঈশ্বৰখনৰ দ্বাৰা চলচ্চিত্ৰ জগতত আত্মপ্ৰকাশ কৰে। তেওঁ মিৰ্চি চ ...\nপ্ৰভাৱতী দেৱী নাৰায়ণ এগৰাকী ভাৰতৰ স্বাধীনতা সংগ্ৰামী আৰু বিহাৰৰ নিবাসী আছিল। তেওঁ ভাৰতৰ প্ৰখ্যাত মুক্তি যুঁজাৰু তথা সমাজবাদী নেতা জয়প্ৰকাশ নাৰায়ণৰ পত্নী।\nপ্ৰভাৱতী দেৱী সৰস্বতী\nপ্ৰভাৱতী দেৱী সৰস্বতী এগৰাকী বঙালী ভাষাৰ লেখক আৰু ওপন্যাসিক। তেওঁৰ উপন্যাস ‘বিজিতা’ৰ আধাৰত ‘ভাঙাগড়া’ নামেৰে বঙালী চলচ্চিত্ৰ এখন নিৰ্মাণ কৰা হৈছিল, যিখন ছবিৰ হিন্দী আৰু মালায়ালম ভাষাৰ উপৰিও অসমীয়াতো আজলী নবৌ নামেৰে ৰিমেক হৈছিল।\nপ্ৰাণ কুমাৰ শৰ্মা\nপ্ৰাণ কুমাৰ শৰ্মা, প্ৰাণ ৰূপে প্ৰসিদ্ধ, ভাৰতৰ এগৰাকী জনপ্ৰিয় কাৰ্টুনিষ্ট৷ তেওঁক প্ৰধানকৈ জনপ্ৰিয় চাচা চৌধুৰী নামৰ কমিক চৰিত্ৰৰ সৃষ্টিৰ বাবে জনা যায়৷ ইয়াৰ উপৰিও তেওঁ শ্ৰীমতীজী, পিংকী, বিল্লু, ৰমণ আদি কমিক চৰিত্ৰৰ সৃষ্টি কৰিছে৷ ২০১৪ চনৰ ৬ আগষ্ট ...\nপ্ৰিঞ্চ নাৰুলা এজন ভাৰতীয় মডেল আৰু অভিনেতা। তেওঁ এমটিভি ৰডীজ ১২ আৰু এণ্ডটিভিৰ বঢ়ো বহুত লাকীৰ ভূমিকা গ্ৰহণ কৰাৰ বাবে জনাজাত। ২০১৫ চনত তেওঁ ৰিয়েলিটী শ্ব বিগ্ বছ ডাবল ট্ৰাবল ত প্ৰতিযোগী হিচাপে অংশগ্ৰহণ কৰি জয় লাভ কৰে।\nপ্ৰিয়ংকা গান্ধী, অথবা বিবাহিত নাম প্ৰিয়ংকা গান্ধী ৱাদ্ৰা, এগৰাকী ভাৰতীয় ৰাজনীতিবিদ আৰু পূব উত্তৰ প্ৰদেশৰ দায়িত্বত থকা সৰ্বভাৰতীয় কংগ্ৰেছ কমিটিৰ মহাসচিব। তেওঁ ভাৰতৰ প্ৰাক্তন প্ৰধানমন্ত্ৰী ৰাজীৱ গান্ধী আৰু ভাৰতীয় জাতীয় কংগ্ৰেছৰ অধ্যক্ষ ছোনিয ...\nপ্ৰিয়ংকা চোপ্ৰা এগৰাকী ভাৰতীয় অভিনেত্ৰী। অভিনয় জগতত খোজ পেলোৱাৰ আগতে তেওঁ মডেল হিচাপে কাম কৰে আৰু ২০০৮ চনত মিছ ৱৰ্ল্ড খিতাপ জয় কৰি জনপ্ৰিয়তা লাভ কৰে। বৰ্তমানলৈকে তেওঁ এটা ৰাষ্ট্ৰীয় চলচ্চিত্ৰ বঁটা আৰু চাৰিটাকৈ ফিল্মফেয়াৰ বঁটা লাভ কৰিছে। তাম ...\nপ্ৰিয়ম্বদা নটৰাজন Natarajan) হৈছে এগৰাকী ভাৰতীয় মূলৰ তাত্ত্বিক জ্যোতিপদাৰ্থবিজ্ঞানী। তেখেতে য়েল বিশ্ববিদ্যালয়ৰ পদাৰ্থ বিজ্ঞান আৰু জ্যোতিৰ্বিজ্ঞান বিভাগৰ এগৰাকী অধ্যাপিকা। কৃষ্ণ পদাৰ্থ আৰু কৃষ্ণ শক্তিৰ অনুসন্ধানৰ ক্ষেত্ৰখনলৈ আগবঢ়োৱা বৰঙনিৰ বা ...\nপ্ৰিয়া বাসুদেব মণি আয়াৰ প্ৰিয়ামণি হিচাবে পৰিচিত ভাৰতীয় চলচ্চিত্ৰ অভিনেত্ৰী গৰাকী প্ৰাক্তন মডেল, তেওঁ তেলুগু, কন্নড়, তামিল, মালায়ালাম আৰু হিন্দী ভাষাৰ ছবিত কাম কৰিছে। তেওঁ শ্ৰেষ্ঠ অভিনেত্ৰীৰ জাতীয় চলচ্চিত্ৰ বঁটাৰ লগতে বিভিন্ন ভাষাৰ চলচ্চিত্ ...\nপ্ৰেমচন্দ হিন্দী আৰু উৰ্দু ভাষাৰ লোকপ্ৰিয় গল্পকাৰ, ঔপন্যাসিক তথা সমালোচক আছিল। তেওঁৰ প্ৰকৃত নাম আছিল ধনপত ৰায় শ্ৰীবাস্তৱ। তেওঁ সেৱাসদন, প্ৰেমাশ্ৰম, ৰংগভূমি, নিৰ্মলা, গবন, কৰ্মভূমি, গোদান আদি জনপ্ৰিয় উপন্যাস তথা কফন, পূস কী ৰাত, পঞ্চ পৰমেশ্বৰ, ...\nপ্ৰেমলতা অগ্ৰৱাল এগৰাকী ভাৰতীয় পৰ্বতাৰোহী। তেওঁ বিশ্বৰ সাত মহাদেশৰ প্ৰত্যেকৰে সৰ্বোচ্চ পৰ্বত শৃংগ বা উচ্চতম স্থান আৰোহণ কৰা প্ৰথম গৰাকী ভাৰতীয় মহিলা। ২০১৩ চনত তেওঁক ভাৰত চৰকাৰে দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে। ২০১৭ চনত প ...\nপ্ৰেৰণা দেশপাণ্ডে এগৰাকী ভাৰতীয় কথক নৃত্যশিল্পী। তেখেতে সাত বছৰ বয়সতে শৰদিনী গোলৰ পৰা কথক শিকিছিল। ১৫ বছৰ তেওঁ প্ৰথম নৃত্য পৰিবেশন কৰিছিল। তাৰ পাছত তেখেত ৰোহিনী ভাটেৰ পৰা গুৰু-শিষ্য পৰম্পৰা ঐতিহ্যৰ অধীনত কথক অধ্যয়ন কৰে, লক্ষ্ণৌ আৰু জয়পুৰ ঘৰান ...\nপৰিনীতি চোপ্ৰা হৈছে এগৰাকী ভাৰতীয় অভিনেত্ৰী আৰু গায়িকা। পৰিনীতিয়ে সাধাৰণতে হিন্দী ভাষাৰ ছবিত অভিনয় কৰিছে। তেখেতে এতিয়ালৈকে এটা ফিল্মফেয়াৰ বঁটা, এটা ৰাষ্ট্ৰীয় চলচ্চিত্ৰ বঁটা লাভ কৰিছে। ছবিজগতৰৰ কেৰিয়াৰ আৰম্ভ কৰাৰ পূৰ্বতে পৰিনীতিয়ে ইনভেষ্ট ...\nফাটিমা ছানা শ্বেইখ\nফাটিমা ছানা শ্বেইখ হৈছে এগৰাকী ভাৰতীয় অভিনেত্ৰী। হিন্দী চলচ্চিত্ৰত কৰা অভিনয়ৰ বাবে ফাটিমাক জনা যায়। চলচ্চিত্ৰৰ উপৰি তেখেতে দূৰদৰ্শনৰ পৰ্দাতো অভিনয় কৰিছে। ফাটিমাই ছাছী ৪২০ আৰু ওৱান টু কা ফৰ নামৰ হিন্দী ছবি দুখনত শিশু শিল্পী হিচাপে ভূমুকি মাৰিছ ...\nএম. ফাটিমা বিবি ভাৰতৰ উচ্চতম ন্যায়ালয়ৰ পূৰ্বৰ ন্যায়াধীশ। তেওঁ ১৯৮৯ চনৰ ৬ অক্টোবৰ তাৰিখে তেওঁ উচ্চতম ন্যায়ালয়ৰ ন্যায়াধীশ হিচাপে নিযুক্তি লাভ কৰিছিল। উচ্চতম ন্যায়ালয়লৈ নিযুক্তি লাভ কৰা তেওঁ প্ৰথম গৰাকী মহিলা। উচ্চতম ন্যায়ালয়ৰ পৰা অৱসৰ গ্ৰ ...\nফাটিমা বেগম এগৰাকী ভাৰতীয় অভিনেত্ৰী, পৰিচালিকা আৰু চিত্ৰনাট্য ৰচয়িতা। তেওঁক ভাৰতীয় চলচ্চিত্ৰৰ প্ৰথম মহিলা পৰিচালিকা বুলি ভবা হয়। ছবিজগতত প্ৰবেশ কৰাৰ চাৰি বছৰৰ ভিতৰতে তেওঁ চিত্ৰনাট্য ৰচনা, পৰিচালনা আৰু প্ৰযোজনাৰ ক্ষেত্ৰখনতো নিজৰ স্থিতি সাব্যস্ ...\nফাৰহান আখতাৰ এগৰাকী ভাৰতীয় কথাছবি পৰিচালক, চিত্ৰনাট্যকাৰ, প্ৰযোজক, অভিনেতা, গায়ক, গীতিকাৰ আৰু দূৰদৰ্শনৰ অনুষ্ঠান সঞ্চালক। তেওঁৰ পিতৃ জাভেদ আখতাৰ আৰু মাতৃ হানী ইৰাণী। সৰুৰে পৰাই হিন্দী চলচ্চিত্ৰ জগতৰ প্ৰভাৱ লাভ কৰা ফাৰহান আখতাৰে লমহে আৰু হিমালয় ...\nমেৰী এন ইভান্স বা জনপ্ৰিয়ভাবে ফিয়েৰলেচ নাদিয়া এগৰাকী অষ্ট্ৰেলিয়ান-ভাৰতীয় অভিনেত্ৰী তথা ষ্টাণ্ট ৱমেন। তেওঁৰ মঞ্চ নাম ফিয়েৰলেচ নাদিয়া বা নিৰ্ভীক নাদিয়াৰ দ্বাৰা জনাজাত আছিল। অষ্ট্ৰেলিয়ানমূলৰ এজন ভাৰতীয় অভিনেত্ৰী আৰু ষ্টাণ্টমহিলা নাদিয়ায়ে ...\nফুলন দেৱী প্ৰথমে ডকাইত আৰু পৰৱৰ্তী পৰ্যায়ত ভাৰতীয় লোকসভাৰ এগৰাকী সাংসদ আছিল; যাৰ জনপ্ৰিয় নাম আছিল দস্যু ৰাণী ফুলন দেৱী । তেওঁ একাধিকবাৰ পুৰুষৰ নিষ্ঠুৰতাৰ বলি হৈছিল। আৰক্ষীৰ ওচৰলৈ গৈয়ো তেওঁ ন্যায় পোৱা নাছিল; যাৰ বাবে তেওঁ ডকাইতৰ জীৱন আঁকোৱালি ...\nবঙ্কিমচন্দ্ৰ চট্টোপাধ্যায় ভাৰতৰ এজন সাহিত্যিক, উপন্যাসিক তথা গীতিকাৰ। তেঁও ভাৰতৰ জাতীয় স্তোত্ৰ বন্দে মাতৰম্ গীতৰ ৰচিয়তা। তেঁও কমলাকান্ত ছদ্মনামত সাহিত্য ৰচনা কৰিছিল।\nবনশ্ৰী সেনগুপ্ত ভাৰতীয় গায়িকা আছিল। তেওঁ ১৯৮৬ত তৎকালীন চোভিয়েট সংঘৰ সঙ্গীত মঞ্চত ভাৰতৰ হৈ প্ৰতিনিধিত্ব কৰিছিল। তেওঁ বঙালী, হিন্দী, ভোজপুৰী, ওড়িয়া আৰু অসমীয়া ভাষাত গীত গাইছে।\nচৰ্দাৰ বল্লভভাই পেটেল) ভাৰতৰ স্বাধীনতা আন্দোলনৰ এজন সক্ৰিয় যুঁজাৰু, ভাৰতীয় জাতীয় কংগ্ৰেছৰ এজন নেতা আৰু ভাৰতীয় গণতন্ত্ৰৰ এজন অন্যতম প্ৰতিষ্ঠাপক আছিল। তেওঁ জৱাহৰলাল নেহৰু মন্ত্ৰীসভাৰ গৃহমন্ত্ৰী আছিল। তেওঁ ১৯২৪ চনৰ আহমদাবাদ নগৰ কমিটীৰ নিৰ্বাচনত ...\nবাইশালী মহান্তি তেওঁ এগৰাকী ভাৰতীয় শাস্ত্ৰীয় নৃত্যশিল্পী আৰু নৃত্য পৰিকল্পক, লেখক, স্তম্ভ লেখক আৰু বিদেশী তথা জননীতিৰ বিশ্লেষক। তেওঁ আমেৰিকান বাণিজ্যিক আলোচনী ফৰ্বচ্, দ্যা হাফিংটন পোষ্ট, দ্যা ডিপ্লোমেট আৰু অপেন ডেমোক্ৰেচি, লণ্ডন সহ ভালেমান নামী ...\nগাঢ়ৱাল জিলা নাকুৰি গাঁৱত ১৯৫৪ চনৰ ২৪ মেত বাচেন্দ্ৰী পালৰ জন্ম হয়। ১২ বছৰ বয়সত এবাৰ বনভোজ খাবলৈ যাওঁতে তেখেতেৰ পৰ্বতাৰোহণৰ লগত পৰিচয় হয়। সংস্কৃতত স্নাতকোত্তৰ ডিগ্ৰী লাভ কৰাৰ পাছত তেওঁ নেহৰু পৰ্বতাৰোহণ প্ৰতিষ্ঠান NIM-Nehru Institute of Mountai ...\nবাণী ভজন হৈছে তামিলনাডুৰ নীলগিৰি জিলাৰ উদগমণ্ডলম -ত জন্মগ্ৰহণ কৰা এগৰাকী ভাৰতীয় অভিনেত্ৰী আৰু ফেশ্বন মডেল। তেওঁ মূলতঃ তামিল আৰু তেলুগু চলচ্চিত্ৰত অভিনয় কৰে। টেলিভিচনৰ দৈৱমঙ্গল ধাৰাবাহিকৰ সত্যা চৰিত্ৰৰ অভিনয় কৰাত তেওঁ অধিক জনাজাত হয়, যাৰ ফলত ব ...\nবানু জাহাংগীৰ কয়াজী\nবানু জাহাংগীৰ কয়াজী পৰিয়াল পৰিকল্পনা আৰু জনসংখ্যা নিয়ন্ত্ৰণত এগৰাকী ভাৰতীয় চিকিৎসক তথা সমাজকৰ্মী। তেওঁ পুনেৰ কিং এডৱাৰ্ড মেমৰিয়েল হস্পিটেলৰ পৰিচালক আছিল আৰু ভাৰতৰ তৃতীয় সৰ্ববৃহৎ ৰাজ্য মহাৰাষ্ট্ৰৰ গ্ৰাম্য অঞ্চলত স্বাস্থ্য কৰ্মীসকলৰ কাৰ্যসূচী ...\nবানৱাৰীলাল পুৰোহিত এজন ভাৰতীয় ৰাজনৈতিক নেতা তথা বৰ্তমান তামিলনাডুৰ ৰাজ্যপাল। তেওঁ অসমৰ প্ৰাক্তন ৰাজ্যপাল। ভাৰতৰ ৰাষ্ট্ৰপতি শ্ৰী প্ৰণৱ মুখাৰ্জীয়ে তেওঁক ১৭ আগষ্ট ২০১৬ চনত অসমৰ ৰাজ্যপাল হিচাপে নিযুক্তি দিয়ে। ২০১৭ চনৰ ২৭ জানুৱাৰী তাৰিখে তেওঁ মেঘাল ...\nবাল গঙ্গাধৰ তিলক এগৰাকী ভাৰতীয়, শিক্ষক, সাংবাদিক, উকীল, সমাজ সংস্কাৰক তথা ভাৰতীয় স্বাধীনতা আন্দোলনৰে জড়িত সক্ৰিয় ব্যক্তি। তেওঁৰ জন্মগত নাম কেশৱ গঙ্গাধৰ তিলক। তেওঁ লাল-বাল-পাল ত্ৰিমূৰ্তিৰ এজন। তিলক ভাৰতীয় স্বাধীনতা আন্দোলনৰ প্ৰথমজন প্ৰতিনিধি। ...\nবালকৃষ্ণ বিঠালদাস দোশী এজন ভাৰতীয় স্থাপত্যবিদ। তেওঁক দক্ষিণ এছিয়াৰ স্থাপত্যশৈলী বাবে বিশেষভাৱে জনা যায়। ভাৰতীয় স্থাপত্যশৈলীৰ বিৱৰ্তনত তেওঁ উল্লেখযোগ্য অৱদান আগবঢ়াইছে। তেওঁৰ উল্লেখযোগ্য সৃষ্টিসমূহৰ ভিতৰত হল, ভাৰতীয় ব্যৱস্থাপনা প্ৰতিষ্ঠান, বে ...\nতাঞ্জোৰ বালাসৰস্বতী, চমুকৈ বালাসৰস্বতী এগৰাকী ভাৰতীয় শাস্ত্ৰীয় নৃত্যশিল্পী। তেওঁ দক্ষিণ ভাৰতৰ তামিলনাডু অঞ্চলত উদ্ভৱ হোৱা ভাৰতনাট্যমৰ পাৰদৰ্শী নৃত্যশিল্পী। ভাৰত তথা বিশ্বদৰবাৰত ভাৰতনাট্যমক প্ৰতিষ্ঠা কৰিবলৈ তেওঁ অশেষ অৱদান আগবঢ়াইছে। ১৯৫৫ চনত তে ...\nবাসন্তী বিষ্ট এগৰাকী ভাৰতীয় লোকসংগীতশিল্পী। তেওঁ উত্তৰাখণ্ডৰ জাগৰ লোকসংগীতৰ প্ৰথম মহিলা শিল্পী হিচাপে জনাজাত। জাগৰ দেৱ-দেৱীসমূহক আহ্বান কৰা একপ্ৰকাৰৰ পুৰুষপ্ৰধান লোক সংগীত। কিন্তু বাসন্তী বিষ্টয়ে পৰম্পৰা ভংগ কৰি বৰ্তমান নিজকে উল্লেখযোগ্য জাগৰ শ ...\nবাসু চেটাৰ্জী এজন ভাৰতীয় চলচ্চিত্ৰ পৰিচালক আৰু চিত্ৰনাট্যকাৰ। চিত্ৰনিৰ্মাতা হৃষিকেশ মুখাৰ্জী আৰু বাসু ভট্টাচাৰ্যৰ দৰে বাসু চেটাৰ্জীও আছিল ১৯৭০ৰ পৰা ১৯৮০ৰ দশকৰ মধ্যম চিনেমা বা মধ্যম ৰাস্তাৰ চিনেমাৰ অগ্ৰদূত। হৃষিকেশ মুখাৰ্জী আৰু বাসু ভট্টাচাৰ্যৰ চ ...\nবি. আৰ. চোপ্ৰা\nবি. আৰ. চোপ্ৰা আছিল এগৰাকী হিন্দী চলচ্চিত্ৰৰ নিৰ্মাতা তথা নিৰ্দেশক। তেখেতে নয়া দৌৰ, কানূন, ৱক্ত, হমৰাজ আদি চলচ্চিত্ৰৰ উপৰিও ১৯৮০ৰ দশকত দূৰদৰ্শনৰ ধাৰাৱাহিক মহাভাৰত নিৰ্মাণ কৰি জনপ্ৰিয় হৈছিল। ১৯৯৮ চনত তেখেতে চলচ্চিত্ৰৰ বঁটা দাদাচাহেব ফাল্কে বঁটা ...\nবি. বিজয়ালাক্ষ্মী আছিল এগৰাকী ভাৰতীয় পদাৰ্থ বিজ্ঞানী। দুৰাৰোগ্য কৰ্কট ৰোগত আক্ৰান্ত হোৱাৰ সত্ত্বেও তেখেতৰ বৈজ্ঞানিক অনুসন্ধিৎসা আৰু জিজ্ঞাসু মানসিকতাৰ হীনদেঢ়ি ঘটা নাছিল। সমাজ আৰু ৰাজনীতিৰ ক্ষেত্ৰখনতো এসময়ত সক্ৰিয় হৈ উঠা বিজয়ালক্ষ্মীয়ে ১৯৭৮ ...\nবিক্ৰম শেঠ হৈছে এগৰাকী ভাৰতীয় ঔপন্যাসিক আৰু কবি। তেওঁ কেইবাখনো উপন্যাস আৰু কাব্যগ্ৰন্থ ৰচনা কৰিছা। তেওঁ পদ্মশ্ৰী, সাহিত্য অকাডেমি বঁটা, প্ৰবাসী ভাৰতীয় সন্মান, ডব্লিউ এইচ স্মিথ সাহিত্যিক বঁটা, ক্ৰছৱৰ্ড বুক এৱাৰ্ড আদিকে ধৰি কেইবাটাও বঁটা লাভ কৰিছ ...\nবিক্ৰম অম্বালাল সাৰাভাই এজন ভাৰতীয় বিজ্ঞানী আৰু উদ্ভাৱক। তেওঁক ভাৰতীয় মহাকাশ গৱেষণা সংস্থাৰ পিতৃপুৰুষ বুলি গণ্য কৰা হয়। তেওঁ ১৯৬২ চনত শান্তি স্বৰূপ ভটনাগৰ বঁটা লাভ কৰিছিল। স্বাধীন ভাৰতৰ পদাৰ্থ বিজ্ঞান আৰু মহাকাশ বিজ্ঞানৰ বাটকটীয়া স্বৰূপে তেওঁ ...\nবিক্ৰমজিৎ কঁৱৰপাল এজন ভাৰতীয় চলচ্চিত্ৰ আৰু দূৰদৰ্শন অভিনেতা আছিল। তেওঁ এজন অৱসৰপ্ৰাপ্ত সেনা বিষয়া আছিল। কঁৱৰপালে বহুতো চলচ্চিত্ৰ আৰু দূৰদৰ্শন ধাৰাবাহিকত সহায়কৰ ভূমিকাত অভিনয় কৰিছিল। কঁৱৰপালে ২৪ নামৰ জনপ্ৰিয় দূৰদৰ্শন ছিৰিজত অভিনেতা অনিল কাপুৰ ...\nবিছমিল্লা খান এগৰাকী ভাৰতীয় সংগীতজ্ঞ যি চেহনাইৰ জনপ্ৰিয়কৰণত বিশেষ ভূমিকা গ্ৰহণ কৰিছিল। পৰম্পৰাগত ভাৰতীয় অনুষ্ঠানত চেহনাই বাদন পূৰ্বৰ পৰা কৰি অহা হৈছিল যদিও বিছমিল্লা খানে ইয়াৰ মান উচ্চ কৰি মঞ্চলৈ অনাত সহায় কৰিছিল। ছিয়া সম্প্ৰদায়ী মুছলমান য ...\nজোচেফ বিজয় চন্দ্ৰশেখৰ, চমুকৈ বিজয় নামেৰে পৰিচিত ভাৰতীয় অভিনেতা গৰাকী তামিল ভাষাৰ চলচ্চিত্ৰত অভিনয় কৰে। তেওঁ অভিনেতাৰ লগতে একাধাৰে নৃত্যশিল্পী, নেপথ্য গায়ক আৰু সমাজ সেৱক। ফেন তথা মিডিয়াসকলৰ মাজত তেওঁ" থালাপাথি” কমাণ্ডাৰ নামে বেচি পৰিচিত। বিজ ...\nবিজয় টেণ্ডুলকাৰ মাৰাঠী ভাষাৰ এজন আগশাৰীৰ ভাৰতীয় নাট্যকাৰ, চলচ্চিত্ৰ আৰু ধাৰাবাহিক লিখক, সাহিত্যিক, ৰাজনৈতিক সংবাদকৰ্মী। মহাৰাষ্ট্ৰত পাঁচোটা দশক ধৰি, তেখেতৰ নাটক আৰু থিয়েটাৰ সমূহে প্ৰভাৱিত কৰি ৰাখিছিল।\nবিজয়লক্ষ্মী পণ্ডিত এগৰাকী ভাৰতীয় কূটনীতিবিদ আৰু ৰাজনৈতিক নেত্ৰী। তেওঁ ভাৰতৰ প্ৰথম প্ৰধানমন্ত্ৰী জৱাহৰলাল নেহৰুৰ ভগ্নী আছিল। লগতে ভাৰতৰ পূৰ্বৰ প্ৰধানমন্ত্ৰী ইন্দিৰা গান্ধীৰ পেহী আৰু ৰাজীৱ গান্ধীৰ পেহী আইতা। ভাৰতে স্বাধীনতা লাভ কৰাৰ পিছত তেওঁ আটা ...


'পিতাইৰ বাটামী ঘৰ' (আব্দুছ চাজিদ) - সাহিত্য ডট অৰ্গ\n‘পিতাইৰ বাটামী ঘৰ’ (আব্দুছ চাজিদ)\n(শ্ৰী প্ৰতিম প্ৰতাপ বৰুৱাৰ হাতত, হেঁপাহেৰে…।)\nনিজৰ কাপোৰ নিজে ধোৱা আৰু ইস্ত্ৰি কৰাটো আন বহুতৰ দৰেই কেতিয়াৰ পৰানো নিজে কৰি আহিছোঁ তাৰ তাৰিখ, বাৰ ক’ব নোৱাৰিম৷ সিদিনাও নিজৰে শুকান কাপোৰ কেইটামান ইস্ত্ৰি কৰি আছিলোঁ৷ তেনেকুৱাতে একাষৰীয়াকৈ থৈ দিয়া ম’বাইল ফোনটো সশব্দে বাজি উঠিল৷ স্ক্ৰীণখনলৈ চাই দেখিলোঁ, সিমূৰে সেইটো ইকু৷\n‘দাদা, আপোনাৰ লগত আমাৰ অ’.চি. ছাৰে কথা পাতিব বিচাৰিছে৷’ আগ-গুৰি নোহোৱাকৈ সি সিমানখিনিয়েই ক’লে, আৰু ফ’নটো কাষৰজনক দি দিলে৷\nহ’ল আৰু! পুলিচ, উকিল আৰু ডাক্তৰৰ পৰা পৰাপক্ষত নিজকে আঁতৰত ৰাখোঁ৷ এতিয়া আহিল পুলিচৰ ফ’ন৷ কি বা কথা আকৌ! সঁচাকৈ কৈছোঁ, মনৰ ভিতৰৰ ভাবটো সেই মুহূৰ্তত তেনেকুৱাই আছিল মোৰ৷\n‘নমস্কাৰ, মই …এ কৈছোঁ৷ মোৰ কবিতা কেইটামান আছিল, তাকে কিতাপ এখন কৰি পেলাওঁ বুলি ভাবিছোঁ৷ সেয়ে আপোনাক লগ পাব বিচাৰিছোঁ৷ গধূলি গ’লে পামনে?’\nকে’ছ নহয়, কবিতা৷ যিহওক ৰক্ষা! পুলিচ-কবিক গধূলি আগমনৰ সন্মতি দি দিলোঁ৷ উপায়োযে নাই৷\nগধূলি৷ নিজৰ প্ৰতিষ্ঠানত একান্তমনে কামত ডুবি আছোঁ৷ তেনেকুৱাতে বাহিৰত বগা জীপচি এখন ৰ’লহি৷ সাংগোপাংগৰ দলটোক ক’ৰবাতে পিছ পেলাই খাকী পোছাক পৰিহিত বিশাল বপুৰ লোক এজন গপগপাই সোমাই আহিল৷ বেজটোলৈ দৃষ্টি দিয়ে খাটাং হ’লোঁ… এখেতেই তেখেত৷ নমস্কাৰ জনাই বহিবলৈ আসন পাৰি দিলোঁ৷ তাৰ পিছত চলিল বাক্য বিনিময়৷\nএই লোকজনক মই ডিফু ক্লাবত মাঘ বিহু উদযাপনৰ উপলক্ষ্যত (২০১২) প্ৰথমবাৰৰ বাবে লক্ষ্য কৰিছিলোঁ৷ কণী যুঁজত তেখেতে প্ৰথম পুৰস্কাৰ পাইছিল৷ টেকেলি ভঙা প্ৰতিযোগিতাতো মাটিৰ টেকেলিটো সিদিনা তেখেতেই একেমাৰে চূৰ্চুমৈ কৰি পেলাইছিল৷ তেতিয়া খাকী সাজত নাছিল যদিও আশে-পাশে ৰোৱা সৈন্য-সামন্তসৱক দেখি মনতে প্ৰশ্ন হৈছিল, কোননো এইজন বুলি৷ ধৰি লৈছিলোঁ যে নিশ্চয় পুলিচ বা তেনেকুৱা বিভাগৰে লোক হ’ব৷ পুলিচৰ পৰা সততে শতযোজন আঁতৰত অৱস্থান কৰোঁ যেতিয়া অৱধাৰিতভাৱে বিহুতলীত মানুহজনক মাত-বোল কৰাৰ আগ্ৰহো মনলৈ স্বাভাৱিকতে অহা নাছিল৷\nআৰু আচৰিতভাৱে, সেই লোকজনেই এতিয়া এয়া মোৰ সন্মুখত বিৰাজমান৷ সম্পূৰ্ণ ইউনিফৰ্মত৷ কঁকালত খাপৰ ভিতৰত ৰিভলভাৰ, হাতত এখন মস্ত ডায়েৰী৷\nলাহে লাহে আমাৰ পৰিচয় পৰ্ব সমাপ্ত হ’ল৷ তাৰ পিছত কবিতাৰ জগতত বিচৰণ৷ ডায়েৰীত লিখি থোৱা কবিতাবোৰ মানুহজনে মোক দেখুৱাই গ’ল৷ সুন্দৰকৈ আবৃত্তিও কৰি শুনালে তাৰে দুই-এটা৷ ৰাইজৰ নিৰাপত্তাৰ দৰে গুৰুত্বপূৰ্ণ আৰু দায়িত্বশীল পদবীত আসীন হৈও তেখেতে নিৰন্তৰভাৱে চলাই অহা এই চৰ্চা আৰু প্ৰগতিশীল চিন্তা-চেতনা দেখি মানুহজনলৈ মোৰ শ্ৰদ্ধাভাব জাগি উঠিল৷ তাৰোপৰি তেখেতে কোৱা কথা এষাৰেও মোক বিশেষ ধৰণে আকৰ্ষণ কৰিলে৷ বাক্যশাৰী আছিল… ‘কবিতাত ডুবি থকাৰ সময়ত কোনোবাই মোক পুলিচ বুলিলে সহ্য নহয়৷’\nডিউটিৰ সময়ত গাড়ীত গৈ থাকোঁতেও ফটা কাগজত মনৰ ভাব লিখি ৰখা মানুহজনে পিছলৈ পেট্ৰ’লিঙৰ সময়তো আনকি সুবিধা বুজি ‘প্ৰিণ্টৱেল’ত ভুমুকিয়াবলৈ ধৰিলে৷ তেনেকৈয়ে এপ্ৰিল ২০১২ত ‘পিতাইৰ বাটামী ঘৰ’ ছপা হৈ ওলাল৷ তেনেকৈয়ে এই কবি তথা ডিফু থানাৰ অ.চি. নৱ কুমাৰ বৰাদেউ পিছলৈ আমাৰ একেবাৰে ঘৰুৱা মানুহ হৈ পৰিল৷ আনকি চাকৰিৰ অনেক ব্যস্ততাৰ মাজতো তেখেতে লখিমপুৰৰ পৰা ডিফুলৈ ফুৰাবলৈ অনা নিজৰ মাক-দেউতাকক আমাৰ ঘৰলৈকো এপাক আনিবলৈ নাপাহৰিলে৷ ডিফুৰ পৰা বদলি হৈ সম্প্ৰতি ডিব্ৰুগড়ত কৰ্মৰত যদিও মনত পৰিলেই মই সময়জ্ঞান পাহৰি ‘অ.চি. ছাৰ’ৰ নম্বৰটো ডায়েল কৰি দিওঁ, মাতষাৰ শুনা পাবলৈকে৷ বিহু বুলিলে ৰ’ব নোৱাৰা পাহুৱাল মানুহজনৰ ‘বিহুৱা’ বুলিও সমাজত আন এটি ভাল লগা পৰিচয় আছে৷\nমোৰ তালৈ আহোঁতে শ্ৰী বৰা ডাঙৰীয়াক মই কেতিয়াবাতে ‘অকব’ খুলি দেখুৱাইছিলোঁ৷ তেখেতো আকৰ্ষিত হৈছিল৷ নিজৰ কবিতা ৱালত দিব পৰা যাব নেকি বুলিও মোক তেতিয়াই সুধিছিল৷ পিছে মোৰ চিন্তা-চেতনা সময় অনুপাতে জাগ্ৰত নোহোৱাৰ বাবেই বিশেষ ক্ষণটিলৈ মাননীয় সদস্যসকলে আজি পৰ্যন্ত ৰ’ব লগা হ’ল৷\nইতিমধ্যে দ্বিতীয় সংস্কৰণ (এপ্ৰিল ২০১৩) প্ৰকাশ পোৱা ‘পিতাইৰ বাটামী ঘৰ’ কবি নৱ কুমাৰ বৰাৰ চতুৰ্থখন কাব্যপুথি৷ ইয়াত সন্নিৱিষ্ট ৫১টা কবিতাৰ প্ৰতিটোৱেই জীৱনৰ সৈতে মুখামুখি হোৱা সত্য কাহিনীৰ স্তাৱক বুলি কবিয়ে নিজমুখে কৈ থৈছে৷ কবিয়ে আৰু কৈছে… ‘নিজা ঘৰখনৰ একো একোটা সঁচা চৰিত্ৰক কবিতাৰ তুলিকাৰে বান্ধিব বিচৰা হৈছে৷’ ‘মোৰ আৰক্ষীৰ ডায়েৰীখন এনেদৰেই লিখাৰ প্ৰয়াস কৰিছোঁ’ বুলি কবিয়ে কিতাপখন পাঠক সমাজলৈ আশাৰে আগ বঢ়াই দিছে৷ তদুপৰি নিৰ্বাচিত সাতোটি কবিতাৰ সমাহাৰত একে নামেৰে অডিঅ’ চিডিৰ শ্ৰাব্য গ্ৰন্থন এটিও প্ৰকাশ পাইছে৷ তাৰে শীৰ্ষক কবিতাটি আমাৰ মাননীয় সদস্য-সদস্যাসকলে পঢ়ি চাব বুলি আজি ‘অকব’ৰ ৱালত তুলি দিলোঁ৷\n‘পিতাইৰ বাটামী ঘৰ’\nবৰ আমনি লাগিছে অ’\nকিযে নিষ্ঠুৰ গৃহিণী\nঘৰচিৰিকাটো দূৰৰ কথা\nমকৰাৰো প্ৰৱেশ নিষেধ৷\nঐ ভাই, আকৌ সাজোঁ নেকি\nপিতাইৰ বাটামী ঘৰ?\nসেই যে, বাঁহৰ খুঁটাত চঁছালি পৰা\nকাৰ ভৰি, কাৰ গাত\nক’ত থাকে, কাৰ হাত?\nসৰুভনী বৰ কচুৱা\nচেপেটীজনীক দুটাৰ জেগা লাগে\nপাছে, কেঁচাকলাৰ যখিনীৰ\nকথা ক’লে টোপনি আহে৷\nবিছনাত দুপদেই অস্ত্ৰ\nঠাণ্ডাত ফঁটা কেঁথা\nগৰমত আইৰ বিচনীখন৷\nনিপোটল মজিয়াত দহোটা খাৱৰীয়া৷\nআখলত এচৰু উখোৱা ভাত৷\nতাকে লৈ অবুজনৰ ঠেহ্-পেচ্৷\nমাজে-মাজে আইৰ ধমক\nচুপ্, মনে মনে থাক\nখাওঁতে একো কথা নেপাত্৷\nঘূৰি চায় পিতাই!\nহেৰি ঐ মাক\nবাৰীৰ খুতৰা শাক৷\nচাৰিআলিত বাছৰ চিৎকাৰ\nকলেজীয়াই পাব লাগে মেজৰৰ ক্লাচ\nটুক্-টুক্ খোজেৰে কণমানিয়েও জানে\nপিতায়ো বাট ললে গুৰুৰ স্থানে৷\nবান্ধোনত দুপৰত এপাল গৰু\n‘কটা ঘাঁহ’ খোৱা৷\nব্যস্ততাৰে ভৰা আবেলিৰ পদূলি\nএমুঠি পঁইতা খাই সৰু গ’ল গৰু লৈ\nজাকৈয়া ছোৱালী, বাই\nদলনিত পোনা চুঁচিবলৈ৷\nতালযুৰীয়া দুয়ো ভাই\nপথাৰৰ আলিপাহ চুক্-কাণ চায়\nকাইলৈ ছকঠা মাটিৰ বোকা৷\nখুলিবহি চুবুৰিৰ দোকান\nকিজানিবা জোৰা মৰে সন্ধিয়াৰ ৰেচন৷\nযন্ত্ৰৰ দৰে চলিছিল অ’ পিতাই\nপথাৰৰ হালোৱা, গৰুৰ গৰখীয়া\nগুৰুকুলৰ গুৰু, দোকানৰ দোকানী৷\nএজনেই পিতাই, এটাই খাৰে ধৰা কামিজ৷\nতোৰো চাগে’ মনত পৰে\nআইৰ ঢেঁকীৰ চাবে পুৱাৰ বতৰা দিয়া\nশাওণৰ পথাৰত, শিৰৰ সেন্দূৰে\nদুগাল ৰাঙলী কৰা৷\nপিতাইক চাবি অ’\nআইৰ পকা-থেকেৰাযেন মুখখনৰ\nহাঁহিটো থাকিব দিবি৷\n← এই সংখ্যাৰ সৰিয়হ ফুল (- নিতুপৰ্ণৰাজবংশী)\nঅৰ্পিতাৰ অনন্য অধ্যায় : জীৱনৰ এখন গৱেষণা-পত্ৰ (টুনুজ্যোতি গগৈ) →\nচাইকেলত উঠাৰ আনন্দ – অঞ্জনা দত্ত\nগুৱাহাটীৰ পৰা দিল্লীলৈ: দুটা অনুভৱ (আদিত্য ৰঞ্জন দত্ত)\nছিংগাপুৰৰ অভিজ্ঞতা (-ধীৰাজ কলিতা, ছিংগাপুৰ)


Ghee health benefits: হজম শক্তি বৃদ্ধিৰ পৰা যৌন শক্তি বৃদ্ধিলৈকে! এক চামুচ ঘিয়ে সলনি কৰিব আপোনাৰ স্বাস্থ্য– News18 Assam\nGhee health benefits: হজম শক্তি বৃদ্ধিৰ পৰা যৌন শক্তি বৃদ্ধিলৈকে! এক চামুচ ঘিয়ে সলনি কৰিব আপোনাৰ স্বাস্থ্য\n»Ghee health benefits: হজম শক্তি বৃদ্ধিৰ পৰা যৌন শক্তি বৃদ্ধিলৈকে! এক চামুচ ঘিয়ে সলনি কৰিব আপোনাৰ স্বাস্থ্য\nUpdated:August 15, 2021, 3:47 PM IST\nআয়ুৰ্বেদ শাস্ত্ৰৰ ঘিউক তৰল সোণ বুলি কোৱা হয়। খাদ্যৰ গুণগত মানদণ্ডৰ বাবে ঘিউৱে বহুতো উপাদানকে অতিক্ৰম কৰিব।\nLast Updated: August 15, 2021, 3:47 PM IST\nঘিউ ভিটামিন A, D, E, K ৰে পৰিপূৰ্ণ। শৰীৰৰ ৰোগ প্ৰতিৰোধ ক্ষমতা বঢ়াই ঘিয়ে। ঘিয়ে হজম শক্তি বঢ়োৱাৰ সহায় কৰে। ঘিউত থাকে বিউট্ৰিক এচিড। কোলনৰ কোষবোৰে এই এচিডক এনাৰ্জিৰ উৎস হিচাপে বিবেচিত কৰে। ইয়াৰ ফলত হজম ক্ষমতা বৃদ্ধি পায়। ইয়াৰ নিয়মীয়া গ্ৰহণে যৌন শক্তি আৰু বীৰ্য উৎপাদন বৃদ্ধি কৰে। দৰাচলতে, ই শৰীৰৰ তাপ হ্ৰাস কৰে যিয়ে সম্ভোগৰ সময় বৃদ্ধি কৰাত সহায় কৰে। যদি আপুনি যৌন সম্পৰ্কীয় সমস্যাত ভুগি আছে, নিশ্চিতভাৱে গৰম গাখীৰত এচামুচ ঘি মিহলাই সেৱন কৰক।\nFirst published: August 15, 2021, 3:47 PM IST